
        
            
                
            
        

    
	БУРИАД ЯРУУ НАЙРАГ

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1989 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	 

	ЗСБНХУ-ын өнөр их гэр бүлд багтсан Зөвлөлт Социалист Бүгд Найрамдах Автономит Буриад Улс бол газар нутгийн хувьд манай улстай хил залгаа оршдог, байгаль цаг уурын байдлаар ижил, ойролцоо байдаг. Ард түмний зан заншлын уламжлалаар адил төстэй зүйл олон байдгийг бид сайн мэдэх билээ.

	Буриад оронд дуу, шүлэг зохиолд олонтоо нэрлэгдэж алдаршсан үзэсгэлэнт сайхан газар нутаг олон байдаг. Гучин гурван оргилтой Мөнх-Сарьдаг Саяны уулс, гүн тунгалаг Байгал нуур, Бархан уул, гучин гурван тойром - гурван их Ярууна гэх мэтээр нэрлэж болно. 

	Монгол-Зөвлөлтийн соёлын харилцааны төлөвлөгөөний дагуу 1984 оны намар Буриад оронд болсон Монголын соёлын өдрүүдийн үед Буриадын Зохиолчдын Эвлэлийн Хорооноос анхаарал тавьж санаачилсны дагуу Түнхэн аймагт очиж өндөр сүрлэг Саяны уулсын хормойд Түнхэн сайхан нутгаар аялах завшаан олдож хөдөлмөрч, зочломтгой буриад нөхдийн дунд зохиолч Д. Цэдэв, төрийн шагналт зохиолч С. Удвал, ардын зураач Н. Цүлтэм гуай, Буриадын зохиолч Ч. Р. Намжилов, Л. Тапхаев, зураач Д. Дугаров нарын хамт өнгөрүүлсэн хэдэн өдрийг эргэн санахад хүрэв. Биднийг Намын хорооны нэгдүгээр нарийн бичгийн дарга В. Д. Таханов, аймгийн удирдах нөхөд А. П. Цымбалюк, Ф. М. Кауров болон залуу зохиолчдын «Мөнх сарьдаг» нэгдлийн гишүүд Ш. Байминов, В. Сыренов, В. Тулаев, Ж. Юбухаев, Б. Ябажанов нарын зэрэг нөхөд халуун дотно угтан авч, бидний аялал болон хөдөлмөрчидтэй хийх уулзалтыг зохион байгуулж, хамтрал, сангийн аж ахуй, рашаан сувиллын газрууд, нарны станцын ажил байдалтай танилцах бололцоо олгож байгалийн үзэсгэлэнт газруудаар аялуулан нүд баясгаж, сэтгэл хөдөлгөж байсан билээ. Тэр үед уран бүтээлч хүний «онгод орно» гэгч болсон болов уу гэж бодогдмоор С. Удвал гуай тэнд байхдаа «Цуутай мөнгөн Түнхэн» гэдэг шүлэг бичээд уулзалт хийхэд уншиж байсан юм.

	Энэ ялдамд тэмдэглэж хэлэхэд Буриадын зохиолчдын бүтээл «Байгалийн дуу» (1959), «Буриад зоны уянга» (1965), «Цасан дуулгат Саяан» (1973), «Буриадын зохиолчдын өгүүллэгүүд» (1983) шүлэг, өгүүллэгийн номууд хэвлэгдэн гарснаар манай уншигчид Буриадын зохиолчдын уран бүтээлтэй аль хэзээний танил болсон гэдэгт эргэлзэх юун билээ.

	Энэ эмхэтгэлд Зөвлөлт Буриадын орчин үеийн утга зохиолын үндсийг тавьсан 1920—1930-аад оны үед, ажиллаж амьдарч байсан зохиолчдоос эхлээд одоог хүртэлх үеийн зохиолчдын бүтээл, яруу найрагч нарын шүлэг найраглалаас орсны гадна хойш үеийн залгамж халаа болох зарим залуу зохиолчдын бүтээл оруулж нийт 65 хүний уран бүтээлээс бүрдүүлэв. Энэхүү эмхэтгэлийг хэвлэлд бэлтгэхдээ 1983 онд хэвлэн гаргасан «Буриад шүлгийн баглаа» гэдэг номыг гарын авлага болгов.

	 

	Эмхэтгэгч X. Цэвээн 



	
БАВАЛСАН АБИДУЕВ

	Баваасан Доржиевич Абидуев ЗСБНАБУ-ын Улаан-Үдийн аймгийн Янгаажин гэдэг газарт 1909 онд төржээ.

	1927 оноос шүлэг бичиж эхэлсэн байна. Түүний «Нарны туяа» (1931), «Баяр» (1938), «Шилдэг зохиолын түүвэр» (1948, 1956) онд тус тус хэвлэгджээ.

	Өсвөр үеийнхэнд зориулж «Ухнын намтар», «Ирвэс эмээллэсэн нь», «Шаадай Шаалай хоёр» зэрэг богино үлгэрүүдийг бичиж нэрд гарсан байна. Зохиолч, орчуулагч Б. Абидуев ЗХУКН-ын гишүүн байлаа.

	1940 онд нас баржээ.

	 

	ЦОНХООР ТУССАН САР

	 

	Өвлийн шөнийн уртад

	Үргэлж цонхоор ширтнэм:

	Цэлмэг тэнгэрийн цээжинд

	Сар гэрэлтэн туяарна.

	 

	Дугараг өргөн царайтай

	Дориун хүйтэн биетэй

	Цагаан шаргал сар

	Цонхоор ширтэн тэмүүлнэ.

	 

	Амгалан нойрссон уулс

	Аяа уудам талыг

	Манаж сахиж хоносон

	Малигар саран саруулхан.

	 

	Сэмжин үүлс нүүгээд

	Сарны наагуур өнгөрнө.

	Хүчтэй салхи үлээхэд

	Хөвчийн модод найгана.

	 

	Өвлийн шөнийн уртад

	Үргэлж цонхоор ширтнэм.

	Цэлмэг тэнгэрийн цээжинд

	Сар гэрэлтэн туяарна.

	 

	(Х. Цэвээн хөрвүүлэв)

	 

	АЛТАН ДАЛАЙ

	 

	Ариун долгиот алтан далай

	Амжилт бүтээлийн их ургац

	Хөх цэнхэр тэнгэрийн доор

	Хөрст алтан дэлхийн дээр

	Нарны гэрэлд халиуран шарлаж

	Намрын салхинд жирэлзэн найгаж

	Алтан далайн мөнгөн долгисоор

	Атархан талд шижиртэн байна.

	Жирвэгэр шархан сахал гэлтэй

	Жигдхэн тэгшээр зэрэглэн эгнэж

	Нарийхан хүзүүгээ гунхуулах шиг

	Нахилзан долгилон дуулж байна.

	Ажил байдлаа шинэтгэж явсан

	Амуу тариа тарьж ургуулсан

	Жинхэнэ ажлын хамтын хөдөлмөр

	Жигүүрт машинаа явуулж эхлэв.

	Далай их тариан дунд

	Далавчит олон комбайн гарч

	Өргөн алдартай баатар нөхөд

	Өтгөн ургацыг хурааж авав.

	Хүч ихтэй хамтралч бидний

	Хөдөлмөр ажил дууссан хойно

	Их хөдөлмөрийн гэрч болж

	Иржийсэн цагаан иш нь үлдэв.

	1930 он

	(Д. Дамбадаржаа хөрвүүлэв)



	
СОЛБОН АНГАБАЕВ

	Солбон Дондупович Ангабаев 1984 онд Хурамхааны аймгийн Гаарга гэдэг нутагт төржээ. 1949 оноос шүлэг бичиж эхэлжээ.

	Москва хотноо М. Горькийн нэрэмжит Утга зохиолын дээд сургуульд суралцаж 1957 онд төгсжээ. «Табгайт талнууд» (1956), «Байгалийн таавар» (1958), «Баярлалаа, нөхөд минь» тууж (1961), «Байгалийн өмнө» (1962), «Ээвэр» (1964), «Голын эрэгт» (1966), «Хүч» (1968), «Оргил өөд» (1971), «Шүлгүүд» (1973), «Дуудлага» (1974), «Бодол» (1975), «Агар зандан», «Хүнгэнээн» (1979), «Өндөр Наран», «Алдар цуутны тухай» (1981) номууд тус тус хэвлэгджээ.

	С. Ангабаев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	ОРШИЛ ҮГ

	Эрч хүч

	Ирмүүн бодол

	Эмээлт хүлэг

	Эрийн чадал

	Эх оронд минь хэрэгтэй.

	Эх оронд минь

	Эрэлхэг зориг хэрэгтэй.

	Эх оронд минь

	Элэгсэг дуунууд хэрэгтэй.

	Эх оронд минь

	Миний бодол хэрэгтэй.

	Эх оронд минь

	Миний дуунууд хэрэгтэй.

	 

	(Х. Цэвээн хөрвүүлэв)

	 

	 

	ХИАГТ

	Герцений «Хонх» Хиагтаар дамжин

	Гэрэлгүй байсан Орос орныг сэрээлээ.

	Ганга мөрөн, Хэрлэн тийш

	Гарц замууд Хиагтаар зүглэж гарлаа.

	Эндээс Сүхбаатар эрч зориг авч

	Эх орондоо эрх чөлөө авчирлаа.

	Эндээс Сүхбаатар бодол санаа шийдэж

	Эрэлхэг Монголоо эмхлэн байгууллаа.

	 

	Орос орны tнэ нэгэн хот

	Онцгой нэгэн түүхтэй билээ.

	Хиагтынхан одоо хонин сүргээрээ

	Хотол олондоо алдартай билээ.

	Ар Хиагтын малчид

	Ааруул идээгээр баян байна л.

	Зөвлөлт Монголын хилийн дэргэд

	Шивээ Хиагт цэцэглэн байна л.

	 

	(Х. Цэвээн хөрвүүлэв)

	 

	 

	 

	Цас будраад ирэхээр...

	Цас будраад ирэхээр

	Цал буурал ээж минь

	Цасан дундуур намайг

	Чиглээд ирэх нь харагдлаа.

	Урдаас нь яаран тосож

	Учиргүй сандран очлоо.

	Сульдсан хөл нь яана аа гээд

	Сугадан түшихээр гүйлээ...

	Энэ санаа зүүд биш шүү,

	Энэ бодол зөгнөл юм шүү.

	Яагаад ээж минь, хөл нүцгэн

	Яаруу над руу гүйв?

	Хүйтрээд ирмэгц надад

	Хүсэл нь яардаг байв уу? 

	Хөл нүцгэн ч яах вэ гээд

	Хүүтэйгээ уулзахыг зорив уу?

	Эхийн санаа сэтгэл

	Эгнэгт хүүгээ гэдэг юм.

	Эртийн цасны хялмаагаар

	Ээж минь намайгаа л гэдэг юм.

	Байгаль дэлхий цасаар

	Бударч байх үеэр

	Хөөрхий ээж минь наддаа

	Хүрээд ирж байгаа нь энэ дээ.

	Цагаан цас намуухнаар

	Цацлан нэмж буухдаа,

	Цал буурал ээжийг минь

	Сэтгэлд үргэлж бодогдуулна уу?

	Элбэрэлт ээжийгээ, би

	Эргэж дандаа бодном,

	Өдөр шөнөгүй сахиж

	Өргөж тойлоогүйдээ тэр үү?

	Эхийн дүр гэдэг нь

	Эрхбиш дандаа санагдаж

	Энэхэн насны туршид

	Энгүй хайр нь мөнх юм.

	(Х. Цэвээн хөрвүүлэв)

	 

	 

	ЖАРГАЛТАЙ ЦАГТ ТӨРСӨН ХҮН

	Хүн болж төрснийх

	Хүн олны ёсыг

	Цагийн хурдан эргэлтэд

	Сахиж явах ёстой юм.

	Нарт ертөнцийн хувь заяа

	Надад ногдоно гэж бодолгүй

	Хүн төрөлхтний түүхэнд

	Хандиваа нэмэрлэх хэрэгтэй юм.

	Ганц л зооглохын төлөө хүн

	Газар дэлхийд төрдөг юм биш.

	Эрх жаргал эдлэхийн төлөө

	Энэ дэлхийд төрдөг юм.

	Алхам бүхэн чинь

	Авиа дуу чинь

	Хөдөлмөр бүтээл, алдар чинь

	Хувь тавилан зорилго чинь

	Зол жаргалаар дүүрэн байг,

	Зон олондоо хүндтэй байг.

	(Х. Цэвээн хөрвүүлэв)

	 

	 

	БУРИАД ОРОН

	Буриад нутаг - буриад хүн

	Буриад орон - орос ард

	Буриад нутаг - хамниган ястан

	Буриад орон - бусад үндэстэн

	 

	Цэнхэрхэн Байгал - буриад нутаг

	Цэцгийн сайхан - буриад орон

	Найр наадам - буриад нутаг

	Наран тийшээ дүүлсэн орон

	 

	Минж булганы буриад нутаг

	Мөнхийн булаг буриад орон

	Баяр баясгалан - буриад нутаг

	Бахдам заяа - буриад орон

	 

	Бадам лянхуа - буриад нутаг

	Баян хишиг - буриад орон

	Гургалдайн сайхан дуу - буриад нутаг

	Гайхамшигт яруу уянга - буриад орон

	 

	Оросын Ленин - миний орны

	Оройн дээд чандмань эрдэнэ.

	Дэлхийн Ленин - миний орны

	Дэлгэр жаргалын нандин эрдэнэ.

	(Ч. Энхээ, Я. Энхээ хөрвүүлэв)

	 

	 

	ХУРАМХААН НУТАГ

	Хойгуураа байгальтай, урдуураа уулстай

	Хурамхаан нутаг минь Кавказтай адилхан.

	Хэцийн амьтад, хэрэм булгатай

	Хурамхаан нутаг минь Кавказтай адилхан.

	 

	Оюу ногоон байгальтай, урдуураа уулстай

	Ойдоо урамдах буга, хандгайтай

	Орос, хамниган, буриад монголтой

	Отог нийлсэн - Хурамхаан нутаг минь.

	 

	Халуухан рашаан нь оргилон байдаг

	Кавказтай адилхан Хурамхаан нутаг минь.

	Хаана ч цуутай миний нутаг

	Кавказаас дутуугүй Хурамхаан нутаг минь.

	(Ч. Энхээ, Я. Энхээ хөрвүүлэв)

	 

	 

	 

	БАЛЧИР НАС

	Цэцэг ногоон дээгүүр

	Дэгдэж явснаа санав, би.

	Шувуу шиг зоргоороо

	Шулганаж явснаа бодов, би.

	Холын холд өнгөрсөн

	Хүүхэд насаа дурсав, би

	Хонхны дуу жингэнэсэн

	Хөгжөөнт насаа харав, би.

	(Ч. Энхээ, Я. Энхээ хөрвүүлэв)

	 

	 

	 

	Б. ЯВУУХУЛАНД

	Дорно зүгт цуу нь тархсан

	Өрнө зүгт алдар нь түгсэн

	Ухаан бодлын жигүүр нь ниссэн

	Уран яруу шүлэгч Явуухулан билээ.

	 

	Алдрын оргил өөд алхалж явсан

	Анд минь яагаад хөл алдав?

	Цэцэгт Азийн алтан талаас

	Цэнхэр огторгуй өөд юунд халив?

	 

	Шижир мэт бүтээлийн эзэн

	Шинэ Монголын уран дуучин

	Чиглэх ирээдүйг угтаж магтсан

	Чиний шүлгийг цээжилдэг байлаа.

	 

	Чөдөр хазаар бариад явбал

	Шүдээ унатал насалж болох юм.

	Шүлэг бичиж дуулах гэдэг

	Шийдсэн хэцүү ажил юм.

	 

	Морин хуурын мөнхийн эгшиг чи

	Молор эрдэнийн талдаа унахдаа

	Болор чулуун үүрдийн хөшөө

	Болсон юм гэж мэднэ, би

	 

	Явуухулан - шүлгийн суут дархан,

	Ямар өндөр оргилд гар аа вэ!

	Аль ч орны билигт мэргэд

	Аялгуу дууг чинь шүтэж байна!

	 

	Номин цэнхэр Монголын талдаа

	Насан үүрдийн хөшөө босгожээ, чи!

	Сэтгэлийн нандин шүлгийн аялгууг

	Сэрэхүйн ухаанд мөнх үлдээжээ, чи!

	(Ч. Энхээ, Я. Энхээ хөрвүүлэв)

	 

	 

	 

	Дайны жилийн шүлгүүд...

	Дайны жилийн шүлгүүд

	Дайзтай сум шиг байсан юм.

	Ялалтын уриа шүлэг минь

	Яг л туг шиг намирсан юм.

	Сэтгэл минь тэгэхэд

	Сэлэм шиг л хурц байсан юм.

	(Ч. Энхээ, Я. Энхээ хөрвүүлэв)

	 


АРДАН АНГАРХАЕВ

	Ардан Лопсонович Ангархаев 1946 онд Түнхэний аймгийн Таблангууд гэдэг газарт төржээ.

	Улаан-Үд хотноо Д. Банзаровын нэрэмжит багшийн дээд сургуульд суралцаж төгсжээ. «Соронз» (1972), «Таталтын хүч» (1976), «Алт» (1977) өгүүллэг, туужийн номууд нь хэвлэгдсэн байна.

	Түүний бичсэн «Алтан бөгж», «Уулын оргил», «Рашаанд болсон найр», «Нойргүй шөнө» жүжгүүдийг Буриадын драмын академик театрт тавьсан байна.

	А. Ангархаев ЗСБНХУ-ын Зохиолчдын Эвлэлийн гишүүн юм.

	Бүх холбоотын Лениний Коммунист Залуучуудын Эвлэлийн мужийн хорооны шагнал хүртсэн байна.

	 

	 

	МОРИН ХУУР

	Өвдгөөр хавчдаг хуур минь

	Өргөн талын дуу

	Өндөр уулын цуурай

	Өглөөн нарны туяа —

	 

	Цаг болоод хүн бидний

	Цас хагалах авиа

	Цанаар гулгах миний

	Цагаан мөнгөн тоос —

	 

	Цагариг татсан ёохор

	Цал буурал аав ээж

	Цагаан шүдээр инээх

	Цаглашгүй үнэн хайр —

	 

	Чанга татсан чавхдас

	Чадал хүчний ган зам

	Чин үнэн сэтгэл минь

	Чиний дээр нааднам.

	 

	Хувилан төрсөн бие минь

	Хуурчин гэж нэртэй.

	Хувьтайхан хурууд минь

	Хун цэнгийн эгшигтэй.

	 

	Ойн өтгөн цуурай

	Ойж буутал хуурдана, би.

	Ойр холын уулсын

	Орой нийлтэл дуулна, би.

	 

	Цэнхэр талын болжмор

	Цэцэг дээрээ мансууртал

	Нуман тахир шагшуурга

	Нууран дээрээ налтал —

	 

	Үүрийн шунхан туяа

	Үүл яраад буутал

	Үеийн хоёр амраг

	Үүдээ нээж ханилтал —

	 

	Хуур, хуур чамайгаа би

	Хуруугаараа хөтөлнө.

	Хур бороо цэлмэж

	Хурмаст тэнгэр цэлийтэл —

	 

	Хүү миний хуурдахыг

	Хүчирхэг зөвлөлт орон минь

	Хүслээ өгөн чагнаарай

	Хүчээ нэмэн хурдлаарай

	 

	Сансар даяар хүнгэнэх

	Морин хуурын аялгууг

	Санаа сэтгэн чагнаарай гэж

	Сарвайж чамдаа хэлнэм би!

	1966 он

	(Б. Цэдэндамба хөрвүүлэв)

	 

	 

	ТӨРӨЛХ ХЭЛ

	Ам ам дамжиж, үсэг бичигт мөнхөрсөн

	Авиа сайхан унаган хэл

	Аварга далай шиг халин бялтарч,

	Ард зоноо сэлүүлсэн алтан дэлхий!

	 

	Барих барьцгүй авиа юм гэтэл

	Барилга барьж тэнгэр баганадна.

	Бас чи гүүр болон ханайж

	Балагт дайсан халдвал тархийг нь авна.

	 

	Чин үнэнийг өлгий дээр номлож

	Чиний эрхшээлд үр хүүхэд дасна.

	Хуримлах олны зүрхийг хайлуулж

	Хун шувууны гарвалиа хуучилна.

	 

	Аав ээжийн цусаар дамжсан

	Амьдрал болсон унаган хэл минь

	Ертөнцийн цаг хугацааны эцэс хүртэл

	Ер хуучрахгүй сүр сүлд минь!

	1977 он

	(Б. Цэдэндамба хөрвүүлэв)

	 


АЛЕКСЕЙ БАДАЕВ

	Алексей Данилович Бадаев Улаан-Үдийн аймгийн Олзон гэдэг газарт 1928 онд төржээ. Анхны ном нь «Хорооны тугийн дэргэд» нэртэйгээр 1958 онд хэвлэгджээ.

	Төмөр замын техникум, Москва хотноо М. Горькийн нэрэмжит Утга зохиолын дээд сургуулийн дэргэдэх дээд курст суралцаж төгсжээ. 

	«Эцэг нарын захиас» (1961), «Хүн явж байна» (1964), «Цаг үе ийм юм уу?» (1969), «Шүлгүүд» (1973), «Долоодугаар сарын аянга» (1974), «Байгалийн сэвшээ» (1976), «Саяны бэлд» (1976), «Газарт үлдээсэн мөр чинь» (1978), «Төрсөн хязгаар нутаг - Олзон минь» (1980) зэрэг хорь орчим ном хэвлүүлжээ.

	А. Бадаев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Буриадын Соёлын гавьяат ажилтан юм.

	 

	 

	Өргөн Байгалын эрэг дээр... 

	Өргөн Байгалын эрэг дээр

	Үзэсгэлэнт охин дуугүй сууна.

	Өглөөний тунгалаг агаарт

	Үлгэрийн орон шиг сайхан.

	Цэцэгт тохой - нөмрөг нь

	Цэнхэр огторгуй - нүд нь

	Уруул нь гэвэл

	Улаахан аньс,

	Харин өөрөө -

	Хавар.

	Бүхнийг харсан Байгал

	Бүсгүйн өмнө налайна.

	Гоёмсог залуугийн байдлаар

	Гоёж гангалж байлаа.

	Хөвж яваа онгоц мэт

	Хөвөн цагаан үүлс нүүнэ.

	Нарны илч мандалд нь

	Нандин угалз мэтгэнэ.

	Сүрэг хандгай алсаас

	Сэрүүн усандаа яарна.

	Ойхны загасчид дунд нь

	Омулийн тор тавина.

	Бүсгүй бодолд орж

	Байгалыг ширтэн сууснаа

	Үгүй болон одов,

	Үлгэрийн орондоо буцав.

	Байгал, тэр үед гунигтай,

	Байгал, охиноос бодвол

	Баяр жаргал хүссэн бол уу.

	Байгал яагаад гэнэт

	Галзуу сүртэй дошгирч

	Гуньж сүрхий уурлав.

	Хүчит давлагаа хаялан

	Хажуу эргээ балбана.

	Бүсгүйд дурласан далай

	Байдгаараа ингэж гомдов.

	Гомдол тасарч заримдаа

	Гоёж хувцасладаг болов.

	Цэцэгт тохой нөмрөгтэй

	Цэнхэр огторгуй нүдтэй,

	Улаахан аньс шиг

	Уруултай,

	Хавар мэт шинжтэй,

	Үлгэрийн орноос ирээд

	Үлгэртээ буцсан охиныг

	Өргөн Байгал далай минь.

	Үргэлж хүлээсээр л байдаг бол уу?

	(Х. Цэвээн хөрвүүлэв)

	 

	 

	 

	ХОЁР ЯМАА

	Уулын салхи шиг

	Омголон сүр үзүүлж

	Хээрийн зэрэглээ шиг

	Онгон дүр гаргаж

	Өндөр байцын

	Ирмэг дээр

	Янгир ямаа

	Ихэмсэг зогсоно,

	Харан баясмаар

	Уран зураг шиг санагдана!

	Янгирын додигор

	Эвэр нь сүүхийж

	Ямаан годгор

	Сахал нь сэрвийнэ.

	Чанх доор нь

	Айлын ямаа

	Цангаагаа тайлж

	Тайван зогсоно.

	Харахаас туранхай түүний

	Хавирга нь хэрзийн байна.

	Эвэр нь ч

	Эвэр биш,

	Сахал нь ч

	Сахал биш,

	Ажилд зүтгэсээр

	Алжаажээ гэмээр.

	Хөөрхийг үзээд

	Гайхал янгир

	Хөөрөн онгирч

	Хашхирчээ чангаар

	«Эгч минь, та юунд

	Ингэтлээ мууд аа вэ?

	Хүмүүсийн дунд

	Хүмүүжсэн биш бил үү?!

	Таны амьдрал ч

	Тааруухан янзтай шив.

	Өөрийг минь хараач

	Үнэхээр би сайхан шүү!

	Цэвэр ариухан

	Цэл залуухан шүү!

	Аглаг эзгүйд

	Амгалан наадаж

	Хадны оройгоор

	Хавцлын ирмэгээр

	Өд шиг хөнгөнөөр

	Үсрэн дүүлнэм.

	Ариун булгийн

	Усаар ундаалж

	Атар хээрийн

	Бэлчээрт жарганам.

	Хандгай, баавгайтай

	Ханьсан бэлчиж

	Үүлтэй, салхитай

	Үерхэн нааднам.

	Эртийн удмаа

	Эргэн дурсаж

	Хавцал дээр минь

	Харайн гараад ирээч» гэв.

	Гэрийн ямаа

	Хариу ч хэлэлгүй

	Гэдрэг эргэн

	Харихаар гэлдрэв.

	Тэр үгийг нь

	Хэнгэрэг горхи сонсоод

	Тэсэж чадалгүй

	Ингэж хэлэв:

	Ямааг, янгир минь

	Янзаар бүү хэл.

	Ажлын төлөө тэр

	Амрах ч үгүй зүтгэнэ.

	Хөөрхий минь тиймээс ч

	Хөгширч турсан нь аргагүй

	Хоёр ишгээ

	Хооллуулж өсгөнө.

	Эзнийхээ бас

	Ихрүүдийг ундаална. 

	Ямаа үнэхээр

	Яггүй ажилтай.

	Тэднийг бүгдийг нь

	Тэжээх албатай!

	(С. Очирпүрэв хөрвүүлэв)

	 

	 

	Амьдрал гэдэг алтан нар өөд авирахын нэр гэмээ нь... 

	Амьдрал гэдэг алтан нар өөд авирахын нэр гэмээ нь

	Алхам бүр үнэтэй!

	Өгссөөр яваад нэг хэсэг нь чадлынхаа хэрээр

	Өөрөөсөө өндөргүй дов дээр гарч гэмээ нь

	Үнэнхүү хүчээ дайчлан нөгөө хэсэг нь

	Үүлэнд шумбасан мөнх сарьдгийн оргилд гарч гэмээ нь

	Хамгийн гол нь жаахан ч гэсэн эзэгнэсэн өндрөөсөө

	Халтирч унахгүй байхыг л хичээх нь чухал!

	Хэрвээ мөнх сарьдгийн оргилоос халтирч гэмээ нь

	Хэзээний мацаж эхэлсэн бэлдээ унана.

	Ахиад дээшээ авирах хүч олдохгүй,

	Арчаа алдан самгардахаа

	Хэн бүхэн санаж явтугай.

	(Б. Доржпалам хөрвүүлэв)



	
ЦЫРЕН-БАЗАР БАДМАЕВ

	Цырен-Базар Бадмаевич Бадмаев 1928 онд Чит мужийн Агын Буриадын автономит тойргийн Цагаан Чулуутай гэдэг газарт төржээ.

	Улаан-Үд хотын Д. Банзаровын нэрэмжит багшийн дээд сургууль, Москва хотноо М. Горькийн нэрэмжит Утга Зохиолын дээд сургуулийг тус тус төгсжээ. 

	«Өглөөний наран» (1951), «Хаврын цэцгүүд» (1955), «Нөхдийн дунд» (1956), «Өндөр уул» (1958), «Төрсөн өдөр» (1959), «Нар булаацалдсан нь» (1963), «Эх орон» (1966), «Шилдэг шүлгүүд» (1969), «Бэлэн эмээл» (1974), «Шүлгүүд» (1982) зэрэг гуч шахам ном хэвлүүлжээ.

	Ц. Бадмаев бас жүжгийн зохиолч, орчуулагч байлаа. ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм. 

	1982 онд нас баржээ.

	Ц. Бадмаев манай оронд зочлон ирж байсан бөгөөд түүний өсвөр үеийнхэнд зориулсан шүлгүүд «Замын хүн» нэртэйгээр 1963 онд монгол хэлээр хэвлэгдэж гарсан билээ.

	 

	 

	САНЖИДМАА

	Хамаг хүүхнүүд өрсөлдөөд

	Хадамд очих юм бүгдээрээ

	Надад тэгээд хэн үлдэв?

	Намхан шархан Санжидмаа л.

	Хүүхэд байхаас тоглож,

	Хамт өссөн юм Санжидмаатай.

	Багын танил түүндээ л

	Бодол хайраа хэлэх үү дээ.

	Найртай халуун наранд

	Навч цэцгүүд дэлгэрдэг,

	Намхан, шархан Санжидмаа

	Наддаа л болохоо болно доо.

	Хамаг хүүхнүүд өрсөлдөөд

	Хадамд очих юм, бүгдээрээ.

	Надад тэгээд хэн үлдэв!

	Намхан, шархан Санжидмаа.

	(Х. Цэвээн хөрвүүлэв)

	 

	 

	 

	ЦЭРЭНГИЙН ЖОРОО

	Ах нөхдийг цөм

	Аюулт дайнд мордоход

	Хүүхэд тэднийг орлож

	Хөдөлмөр хийхээр хоцров оо!

	 

	Тугал бяруу хариулж

	Тустай бүхнийг хийв ээ!

	Хамтралын элдэв ажилд

	Хүч чадлаа зориулав аа!

	 

	Эмгэд, хүүхэд ч аймааргүй

	Номхон болтол сургахаар

	Эмнэг үрээ соёолонг

	Уургалж бариад эмээллэв.

	 

	Би нэг моринд жороо сургасан юм,

	Бие нь нахилзаад, зөөлхөн сөн.

	Нутгийн заншлаар түүнийг минь

	Цэрэнгийн жороо гэж нэрлэв ээ!

	 

	Тэгээд энэ морийг

	Тэртээ фронтод явуулсан юм.

	Нарийн жороо морь минь

	Намайгаа төлөөлж тулалджээ.

	 

	Сургасан моринд минь мордоод

	Сугалсан сэлмээ далайгаад л

	Салхи шиг хурдан давхидаг биз гэж

	Санаж би явдаг байсан юм.

	 

	Тэр бодол минь зөв байжээ.

	Тэгтэл нэгэн тохиолдол болов.

	Цэргийн ангиар явахдаа

	Цэрэн-жороотой учрав.

	 

	Эмнэг байхад нь барьж

	Эмээл тохсон болохоор

	Эр бие минь чинэрч

	Элгэн тал минь хөндүүрлэв.

	 

	Энэ жороо морь минь

	Энд тэндээ сорвитой

	Өтгөн сүүл нь шингэрч

	Өрөвдмөөр болсон харагдав.

	 

	Чихэр түүндээ өгөөд

	Цээж хүзүүг нь иллээ, би.

	Тэгж байхдаа морио унаад

	Тулалдаанд яваагүйгээ бодлоо.

	 

	Одоо би хүүхэд биш болжээ,

	Олон морь миний нэртэй болсон юм.

	Эмнэг морьдыг адуунаас бариад

	Эмээллэж унаад булгиулнам.

	(Х. Цэвээн хөрвүүлэв)

	 

	 

	1946 он

	ДӨРВӨН КОСТЮМ

	— Нэвсгэр нэхий дээлтэй

	Ноослог энэ хонь чинь

	Нэртэй юм уу, үгүй юу?

	Надад хэлээч, хоньчин хүү.

	 

	Хоньчин жаал

	Намдаг хүү

	Хариулж надад

	Хэлэхдээ:

	 

	— Одоо энэ ирэг бол

	Огт нэргүй нэхийт,

	Чихэндээ нэг ээмэгтэй

	Шинэхэн номер хадаастай.

	 

	«Талын малчин» хамтрал маань

	Тавин мянган хоньтой юм,

	Хонь бүрийг нэрлэж

	Хараахан яаж амжих вэ.

	 

	Аравхан хонь маань нэртэй зүстэй

	Алдар цуутай сүрэг юм.

	Бусдаас арвин ноостой болохоор нь

	Бид нэр өгсөн юм.

	 

	— Хэлээч, тэгээд нэг хониноос

	Хэчнээн ноос гардаг юм бэ?

	Харин тэр ноосоор нь

	Хүн юу хийдэг юм бэ?

	 

	Хоньчин жаал

	Намдаг хүү

	Хариулж надад

	Хэлэхдээ:

	 

	— Хариу хэлэхэд төвөггүй

	Хараач, та түүнийг...

	Энэ хонины ноос

	Элбэг дөрвөн костюм болно.

	 

	Авгынхаа ажилд Намдаг тусална

	Алтан нар огторгуйд мандана.

	Талын чогчиго жиргэн дуулна

	Таатай нь аргагүй сэтгэл баясна.

	 

	Хөдөө талын хөх ногоон бэлчээрт

	Хөг нийлүүлэн майлан тонгочин бэлчсэн

	Цагаан алтан өмсгөлтэй хонин сүрэг

	Цайран цайран нүдэнд тусах сайхан.

	1963 он

	(Б. Цэрэндаш хөрвүүлэв)

	 

	 

	СОЛОНГО

	Саруул сайхан дэлхийд

	Сайхан зурдаг нь хэн бэ?

	Саруул сайхан дэлхийд

	Сайхан зурдаг нь наран байна.

	Орчлонгийн наран хөгжилтэй

	Олон өнгийн цэцгүүдээс

	Хамгийн сайхныг сонгож шилээд

	Хурын усанд будгаа найруулж

	«Хурай» гэсэн шиг нижигнэв.

	Цахилгаан цахилахын зуурт

	Цаламдан түүнийг уургалаад

	Уран бийрээ түүгээр нь

	Уурга шиг суналзуулан зур аа бол уу...

	Хөх, ногоон улаан, ягаахан,

	Хар, шар, бүдгэрсэн

	Янз бүрээр алтарсан

	Янзтайхан зураг зурж,

	Үлгэрийн баатар шиг наран эрдэнэ

	Өндрийн оргилоор дугуйртал

	Үлэмжийн сайхан солонго татуулав.

	«Солонго

	Солонго

	Солонго» гэцгээн,

	Хонхны жингэнэх чимээгээр, 

	Хүүхдүүд босон харайж 

	Хөгжилдөн гадагш гарав.

	1970 он

	(Б. Цэрэндаш хөрвүүлэв)



	
БАТО БАЗАРОН

	Бато Базарович Базарон Хэжэнгийн аймгийн Дээд Хэжэнгэ гэдэг газарт 1907 онд төржээ. 1926 оноос уран зохиол оролдож шүлэг, нэг бүлэгт жүжиг бичиж эхэлжээ. 

	«Сэлэнгийн үер» (1935, 1957) «Харуул дээр» (1945), «Майн өглөө» (1966) шүлгийн номууд нь хэвлэгдсэн байна. Мөн шилдэг шүлгүүд, ёгт үлгэрийн түүвэр нь «Алтан гадас» нэртэйгээр 1967 онд хэвлэгджээ.

	Б. Базарон Эх орноо хамгаалах аугаа их дайны үед цэргийн алба хааж японы милитаризмыг бут цохих дайнд оролцож явсан байна. ЗХУКН-ын гишүүн юм. 1966 онд нас баржээ.

	 

	 

	НАЙРАМДАЛ

	Зүүн зүгийн оронд

	Зүлэг цэцэглэн дэлгэрчээ.

	Амгалан цагтай золгосон

	Ард түмэн жаргалтай.

	Энгийн ардын холбоо

	Эвтэй найрамдал эхлүүлэв.

	Зөвлөлт - Монголын найрамдал

	Нийгэм журамд шилжүүлэв.

	Москва - Улаанбаатарын хооронд

	Монгол малчин аялдаг.

	Ажилсаг тивийн хөгжилд

	Ардын нэгдэл хүндтэй.

	Энгийн ардын холбоо

	Эвтэй амьдрал эхлүүлэв.

	Зөвлөлт - Монголын найрамдал

	Нийгэм журамд шилжүүлэв.

	Ах дүү улсын тусламж

	Амжилт хөгжлийн бахдал

	Ачит эрдмийн сургууль

	Алс ирээдүйн жаргал.

	Энгийн ардын холбоо

	Эвтэй амьдрал эхлүүлэв.

	Зөвлөлт - Монголын найрамдал

	Нийгэм журамд шилжүүлэв.

	Шинэ цагийг угтсан

	Чимэг туяа саруулхан.

	Нартай өргөн говьд чинь

	Наран мөнхөд гэрэлтэй.

	(Х. Цэвээн хөрвүүлэв)

	 

	 

	 

	ХИЙМЭЛ ОД

	Ганцхан сар

	Газар дэлхийг тойрдог.

	Олон одод

	Огторгуйн оргилоор цайрдаг..

	Анх тогтсон

	Агаарын цаадах ертөнц.

	Хүн хүрэмгүй

	Холын хол гэдэг сэн.

	Одоо цагт

	Оддын цаадах харгуйгаар

	Хүний тавьсан

	Хиймэл одод дүүлнэ.

	Тэндээс бас

	Тэмдэг дохио дамжуулж

	Ямархан хүчтэй

	Янз байдлаа гайхуулна.

	Эрдмийн хязгаар

	Энд хүрээд зогсоогүй

	Алс холд

	Ажиллах хүчээ харуулж байна.

	Энхийг хүссэн

	Эх орноо дуурьсгаж

	Санаанд оромгүй

	Сайхан туяа татуулна.

	Итгэнэ бид

	Энэ сайхан замналд нь

	Ирэх цагийн

	Итгэлийн их үндэс

	Түүний алдар

	Тэнгэрт харагдаад дуусахгүй,

	Зөвлөлт орны

	Зол жаргалыг дуурьсгана.

	1957 он

	(Д. Дамбадаржаа хөрвүүлэв)



	
ШАГДАР БАЙМИНОВ

	Шагдар Дашеевич Байминов 1926 онд Түнхэний аймгийн Түхэреэн гэдэг нутагт төржээ. ЗХУКН-ын Төв Хорооны дэргэдэх Хабаровск хот дахь Намын дээд сургуульд суралцаж сэтгүүлчийн мэргэжилтэй болжээ. Идэр залуугаас эхлэн ардын аман зохиол сонирхохын зэрэгцээ дууны үг, шүлэг, найраглал, үлгэр домог бичжээ.

	Түүний зарим уран бүтээл сонин, сэтгүүлд нийтлэгдсэний дээр «Түнхэний өндрүүд» (1972), «Баатрын алдар» (1978), «Аха нутгийн домог» (1983) номууд нь хэвлэгдсэн байна.

	Ш. Байминов ЗХУКН-ын гишүүн юм.

	 

	 

	АХА НУТАГ

	(Дуу)

	Хүний хүчээр хөгжиж

	Хөгжмийн эгшиг уянгалсан

	Хүлэг мориор давхиж

	Наран зүг тэмүүлсэн,

	Манай Алтаргана Аха —

	Мөнгөн дуулгат нутаг минь.

	Аадар дундуур өнгөрөх нь

	Идэр насны жавхаа юм.

	Амьдрал ахуйн бахархал

	Ажлын баатрууд төрүүлсэн

	Түүхээ шинэтгэсэн Аха минь —

	Төвхнөж тохижсон нутаг минь.

	Агь гангын анхилуун үнэртэй

	Рашаан усаар элбэг тансаг

	Жаран өнгөөр солонгорсон,

	Жаргал төгс дэлгэрсэн

	Өлгий Аха минь —

	Өнөр баян нутаг минь.

	(Х. Цэвээн хөрвүүлэв)

	 

	 

	 

	ТҮНХЭН

	Саяан уулын оройд

	Салхи хэзээ ч намдаагүй.

	Цаг цагийг дагасан

	Цасан шуурга тасраагүй.

	Өдөр бүр шуургатай ч

	Өндөр уулс ганхаагүй.

	Өтгөн ой нь шингэрээгүй

	Өргөн голууд ширгээгүй.

	Өндөр сайхан Саяны

	Өвөр нөмрийн налгард

	Эндээ л онцхон шинжтэй

	Ээвэр сайхан нутаг.

	Түмэн газарт цуутай

	Түнхэн нутаг билээ, чи.

	Түг түмээр бужигнасан

	Түүхийн талбар билээ, чи.

	Төвшин цагаан уултайгаа

	Түнхэн миний тал, чи

	Хүү эх хоёр шиг

	Хүйгээр мөнх холбоотой

	Хүрэл хүрэн хөрсөндөө

	Хүршгүй нууцтай.

	Зүүн Саяаныг харсан хүн

	Зүрх болгон гайхах бий.

	Зүүдэн дундаа харж

	Зүс царай цэлмэх бий.

	Мөнх дуу дуурьссан

	Эх сайхан нутгийн минь

	Мөр болж ханхайсан 

	Мөнх цагаан хярууд

	Халуун цээж тэвэрсэн

	Хавирга ч юм уу гэмээр,

	Хамаг биеийг минь тулсан

	Нуруу ч юм уу гэмээр,

	Боржин хяр дамжиж

	Борооны үүлэнд бэлчсэн

	Тэхийн мөр мөрдөж

	Тэнгэрээр дүүлж байж

	Түнхэн хөвгүүн чи минь

	Түмэн жилд жаргасан.

	Үлгэрийн сайхан үзэмж

	Үнэн бодит зураглал

	Өөрийн тэр оргилоороо

	Өндөр дээрээс сайрхана.

	Хад юуг чинь дамжсан

	Хавтай мэргэн Тулаев

	Онгон хярын чинь ирмэгээс

	Овоо хараа холбодог сон.

	Түнхэн Саяанаа дамжин

	Түнэр шуургыг сөрөн

	Золбоот тэр анчин

	Зориг юугаа давтан

	Түүхийг алгас харайн

	Түмэн бээрийг харуулднам.

	1964 он

	(Б. Цэдэндамба хөрвүүлэв)

	 

	 

	 

	ШҮЛЭГЧ

	Ажил сэтгэл хоёрыг

	Ах дүү шиг холбож

	Алаг зүрхний галыг

	Асааж хэн чадсан юм бэ?

	Ард олны бодлыг

	Алд биедээ тээж

	шүлэгч чи чадсан!

	 

	Хар гуниг, халуун баярыг

	Ханагар цээжиндээ холбож

	Залуу зандан насныхаа

	Зарлага болж

	Өнөө хүртэл цуцалтгүй

	Өөдөөс хэн ирсэн юм бэ?

	Өнөр олонтойгоо цуг

	Өөд тэмүүлсэн шүлэгч!

	 

	Авьяас билгийн жигүүртэй

	Амин халуун цагийг

	Асар эртээс түүхтэй

	Ардын дууны хаврыг

	Авч хэн хамгаалсан юм бэ?

	Амь амьдрал хоёртой

	Ах дүү болсон шүлэгч!

	(Б. Цэдэндамба хөрвүүлэв)

	 

	 


ЖАМЬЯН БАЛДАНЖАБОН

	Жамьян Балданович Балданжабон Чит мужийн Агын буриадын автономит тойргийн Хужирт гэдэг газарт 1909 онд төржээ. 1928 онд сургуульд суралцаж байх үеэс шүлэг бичиж эхэлжээ. Анхны ном нь «Бэлхэн» (1931), дараа нь «Хаврын уриа» 1932 онд хэвлэгджээ. Ж. Балданжабон хүүхдэд зориулсан өгүүллэг, богино үлгэр, туужийн олон ном бичсэн байна.

	«Галт тэрэгний дуун» (1960), «Даваан» (1962) роман бичиж хэвлүүлсэн байна. 

	Эх орноо хамгаалах их дайны жилүүдэд цэргийн алба хааж японы милитаризмыг бут цохих дайнд оролцож явжээ. ЗХУКН-ын гишүүн юм. 1967 онд нас баржээ.

	Ж. Балданжабон манай оронд ирж байсан юм. Түүний зохиол «Бүргэд» (1957), «Алхана уулын нууцууд» (1959), «Тав» (1961) зэрэг ном манайд хэвлэгдэн гарч уншигч олны танил болсон билээ.

	 

	 

	ГҮНСЭН

	Алаг хонгор

	Алтан намар

	Айлчилж ирээд

	Айл бүхнээр оров.

	Шар навч

	Цацагдав, хангайд.

	Алтан дэвсгэр

	Ариун талдаа дэвсэв.

	...Хөгжилтэй дуун

	Хөвчийн замд

	Цуурайтав.

	Базарын Гүнсэн

	Баяртай царайгаар

	Инээмсэглэв.

	Домог түүхээ

	Дурсан байж

	Дуу аялна.

	Эрх чөлөө

	Энх жаргалаа

	Дуулна.

	Баяны зарц

	Ноёны боол

	Явсан тухай,

	Дайснаа дарж

	Даагаа сүүлдэн

	Боссон тухай,

	Комсомол болж

	Холыг харж

	Явснаа

	Базарын Гүнсэн

	Байн байн дуулна.

	«Дээд-Үдэд

	Галт тэргэнд

	Засвар хийдэг

	Дэндүү том

	Мундаг завод

	Баригдах гэж байна!»

	Ийм уриа

	уудам талаар тарж

	Ийм уриа

	Байгалын эргээр

	цуурайтав.

	Бярууны бэлчээрээс

	цааш гарч үзээгүй,

	Байгалын уснаас

	балгаж амсаж үзээгүй

	Буриад хөвгүүн —

	Базарын Гүнсэн

	Бахархаж хөхиүнээр

	Баяртай ярилаа:

	«Буриад түмэнд

	галт тэрэг хэрэгтэй,

	Буриад оронд

	ган зам ч хэрэгтэй».

	Хөвгүүний сэтгэл

	Хөхиүн баяртай,

	Барилгад ажиллахаар

	Баттай шийднэ.

	Шөнийн харанхуй

	Сүртэй гэдэг нь

	Арын замаар

	Автобус хурдална.

	Түүний өмнө

	Туяа гэрэл тусна.

	Машин дотор

	Манай Гүнсэн

	Бодол сэтгэлдээ

	Буриадын мундаг эр.

	«Түмэн жилд

	Түглийн нойрссон

	Зэлүүд хөвчид

	Завод босголцох

	Үлгэр түүхэд

	Үзэгдээгүй юмыг

	Байгуулж бүтээхэд

	Биеэр оролцох азтай хүн»

	Битүү нарсан ойн

	Бөглүү тужид,

	Зэрлэг салхи,

	Зэвүүн ааш

	Хүн олны

	Хүдэр гараар

	Хөндийрч холдов.

	Хурц сүхний

	Хангинах дуунаас

	Сүрдэв.

	Нарсан модод

	Налж унав.

	Арваад эрчүүд

	Ажиллаж эхлэв.

	Өдөр бүр

	Нэмэгдсээр байгаад

	Өндөр байшингийн

	Хананууд босож,

	Хоног бүр

	өргөжин тэлсээр

	Хүчирхэг заводын

	барилгууд сүндэрлэж

	Өдөр шөнө

	ялгаагүй

	Өрнөсөн ажил

	бүтэмжтэй,

	Түүдгийн дөл

	замхрахгүй,

	Түмэн оч

	цацарна.

	Дөрөөгүй эмээлд

	дүүлж мордох,

	Дасаагүй ажилд 

	дадаж сурах нь

	Хүнд хүчир

	байсан юм,

	Хөлсөө гарган

	зүтгэсэн юм.

	Гүнсэнтэй хамт

	явсан

	Гүжирмэг хар

	хөвгүүн

	Сүхээ хаяад

	зугтав.

	Сүүдрээ хараад

	оргов.

	Базарын Гүнсэн

	Бачимдан байж

	зандрав:

	«Буцаж ирээд

	Багаж сүхээ

	бариач!..

	Баячуудад үүнийг

	барьж байгаа биш,

	Бид нар өөртөө 

	хийж байна.

	Харин оргодол болох

	юм бол,

	Большевик биш шүү

	мэдээрэй,

	Ажлаас зугтаад байвал

	Аймхай хулчгарт тооцно!»

	Базарын Гүнсэн

	шантарсангүй

	Баатар хүч нь

	мохсонгүй.

	Орос, буриад

	нөхөдтэйгөө

	Казак, татар

	найз нартайгаа

	Хүчир том

	барилгуудыг,

	Хүний байрлах

	сууцнуудыг

	Сүндэрлүүлэн барьж

	босгов.

	Сүхний хангинах

	дуу чимээ

	Хөгжим мэт

	сонсогдоно.

	Аварга том

	заводыг

	Амжилттай угсарч

	байгуулсан

	Олонд алдаршсан

	гавьяа чинь

	Одод мэтээр

	гялалзана.

	(Х. Цэвээн хөрвүүлэв)

	 


БЛАТАР БАТОЕВ

	Баатар Батоев Чит мужийн Агын Буриадын автономит тойргийн Зугаалай гэдэг газарт 1948 онд төржээ.

	Дунд сургуульд суралцаж байхдаа шүлэг бичиж орон нутгийн сонинд нийтлүүлж уран бүтээлийн замаа эхэлсэн байна.

	Москва хотноо М. Горькийн нэрэмжит Утга зохиолын Дээд сургууль төгсжээ. «Мөнгөн товруу» нэртэй шүлгийн ном 1977 онд хэвлүүлжээ. Түүний хэдэн шүлэгт хөгжмийн зохиолчид ая зохиосон нь нийтийн хүртээл болж дуулагдаж байна.

	Б. Батоев ЗХУКН-ын гишүүн, ЗСБНХУ-ын Сэтгүүлчдийн Холбооны гишүүн юм.

	 

	 

	ЭЦГИЙН НУТАГ

	Эцгийн төрсөн нутагт

	Эргэж нэг очиход

	Ногоон замагт долгио

	Номхон гэгч түрж

	Эрэг юүгээн зүлгэнхэн

	Энгидэй мөрөн угтав.

	Салхин дунд бутарч

	Сарьдаг хавцгай долоох

	Урсгал улаан давлагааг

	Удаан харж суухдаа, би

	Омог энэ долгио

	Орчлон намайг угаадгийг

	Олж мэдэж авлаа, би,

	Онц их биширлээ, би.

	Эх газрын шимтэй

	Эцгийн төрсөн өлгий

	Элэг зүрхэнд дотно

	Эрээн цоохор нугууд,

	Энэ бүхнийг биширч

	Эрэгт чинь суухдаа

	Эр хүний сэтгэл тухай

	Эх хүний энэрэл тухай

	сэтгэнэм.

	Эцгийн төрсөн нутагт

	Эргэж нэг очихдоо

	Энгидэй их мөрнийхөө

	Энгүй уудам мандал дээр

	Дуулим өргөн дэлхийгээ

	Дууны эгшгээр магтах

	Дур хүсэлтэй эргэсэн, би!

	(Б. Цэдэндамба хөрвүүлэв)

	 


ЦЭДЭН ГАЛСАНОВ

	Цэдэн Галсанович Галсанов 1917 онд Загарайн аймгийн Элхи гэдэг газарт төржээ.

	1931 оноос уран зохиол оролдож сонин, сэтгүүлд нийтлүүлж эхэлсэн байна. Ажилчны сургуульд оройгоор суралцаж төгсжээ.

	М. Горькийн нэрэмжит Утга Зохиолын Дээд сургуульд эчнээгээр суралцаж, мөн Утга Зохиолын дээд курст суралцаж төгссөн байна.

	«Хэзээд бэлхэн» (1936), «Залуу нас» (1938), «Цол дуудсан нь» (1942», «Шинэ тариа» (1947), «Төрсөн өдөр» (1949). «Зөвлөлтийн наран» (1951), «Бид залуухан» (1959), «Далайд дусал нэмэр» (1968), «Лимбийн эгшиг» (1973), «Даваан дээр» (1982 онд) нийт тавь шахам ном хэвлүүлжээ. 

	А. С. Пушкиний «Евгений Онегин», В. Маяковскийн «Владимир Ильич Ленин», мөн Орос Зөвлөлтийн болон дэлхийн сонгодог зохиолчид А. С. Грибоедов, Н. А. Некрасов, В. Шекспир нарын уран бүтээлээс эх хэлэндээ орчуулсан байна.

	Ц. Галсанов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Буриадын Соёлын гавьяат ажилтан юм.

	 

	 

	ЭХИЙН ТУХАЙ ШҮЛЭГ

	Тэмээний ноос шиг тийм зөөлөн юу байдаг бил ээ?

	Төрүүлсэн эхийн гар түүнээс ч хавьгүй зөөлхөн.

	Төрсөн цагаас чинь унтах нойргүй бөөцийлөн

	Тэжээж, өсгөж, хувцасласан болохоор бас л зөөлөн.

	Ажил, эрдэм, алдар гавьяаны замд оруулж өгсөн гар

	Аль ч юмтай зүйрлэх аргагүй ариун зөөлөн гэдэг.

	Хазгай гишгэж халтирахад хүрвэл чинь

	Хатуу ч байна, ширүүн ч байна эхийн гар!

	Булбарай бага наснаас чинь эцтэлээ тэвэрч өсгөсөн

	Бас тэгээд уранхай ханзархайг чинь оёж шидсэн

	Хартны эсрэг дайнд хайрлаж, ерөөж үдсэн

	Хатуу ган төмрөөс ч хүчтэй гар.

	Хөлөө дөрөөнд хүргэсэн бол,

	Хүчээ нум суманд сорьсон бол

	Хөвчийг нь татах чадалтай болсон бол,

	Хүдэр эрийн цээнд хүрсэн бол

	Алдар гавьяа, авьяас бүтээл бүхнээ

	Ачит ээжтэйгээ үүрд холбон санаж яваарай!

	(Х. Цэвээн хөрвүүлэв)

	 

	 

	 

	ЛЕНИНИЙ ОДОНТ БУРИАД

	Байгал далайн эргээр

	Бадам цэцэг дэлгэрнэ.

	Бадам цэцгийн дээгүүр

	Багшийн сургаал гэрэлтэнэ.

	Буриад хүний энгэр дээр

	Болд одон зүүлттэй.

	Болд одонгийн дундаас

	Багш Ленин гэрэлтэнэ.

	Саяан уулын оргил дээр

	Цахиур чулуу гялалзана.

	Энэ нулууны дээгүүр

	Эрдэнийн од харвана.

	Зөвлөлтийн хүний энгэр дээр

	Сувд одон зүүлттэй.

	Сувд одон дээрээс нь 

	Суут Ленин гэрэлтэнэ.

	Ангар мөрний ташаанаас

	Агар зандан цэцэглэнэ.

	Агар зандангийн рашаанаас

	Ариун сургаал гэрэлтэнэ.

	Ард олны энгэр дээр

	Алтан одон гялалзана.

	Алтай одны дээрээс

	Аугаа Ленин гэрэлтэнэ.

	(Х. Цэвээн хөрвүүлэв)

	 

	 

	 

	АХАН ДҮҮСИЙН АРИУН ГЭР БҮЛД

	(Арван таван - Таван хуруу)

	Таван хуруу

	Тавуул адилхан биш ч гэсэн

	Алган дээрээ

	Ажил нь тэгш биш ч гэсэн

	Таван хуруу

	Тавуул ижил хөдөлбөл

	Таван тив дээр

	Тайван байдал тогтох сон...

	Хань нөхөд минь

	Харж үүнийг үзээч.

	Эрхий, чигчий,

	Эрэмгий долоовроо

	Эрчтэй чанга атгаад

	Таван хуруугаа

	Тас базаад үзээч.

	Таван хуруу тавуул

	Тун ч ижилхэн юм.

	Зэрэгцээ хуруунууд

	Заяасан нэрээр өөр ч гэсэн

	Зангидсан нударга болохдоо

	Зэрлэг дайсныг дардаг л юм!

	Тийм ч болохоор

	Тэмцлийн хүч нь их юм.

	Ийм ч болохоор

	Ялах хүсэл нь нэг юм!

	Таван тивийн

	Таван хуруу

	Тохирч ажлаа явуулбал,

	Нандин үйлсээ,

	Найдвар тэмцлээ

	Нарийн зохицуулан шийдвэл

	Ямар ч бэрхшээлийг

	Ялж даван гарна.

	Таван хуруугаа

	Тас атгасан ард түмэн

	Тэмцэлд баттай ялна...

	Ийм их хүчтэй

	Эв хамтын Зөвлөлт орон—

	Арван таван—

	Таван хуруугаа нэгтгэн

	Адилхан тэгш,

	Алх хадуураар жигүүрлэж

	Таван жилийг тодорхойлсон

	Төлөвлөгөөг барьж ажилладаг юм.

	Арван таван—

	Таван хурууны нударга

	Адил тэгш

	Арван тавуул - бадируун,

	Эрхий, чигчий!..

	Эгч дүү нар арван тавуул

	Энх тайван,

	Эв найрамдлыг

	Эх болсон орос орондоо

	Эгнэгт мөнх мандуулж

	Энэ дэлхийд гайхуулж байна!

	(Х. Цэвээн хөрвүүлэв)

	 


ЧИНГИС ГОМБОИН

	Чингис Доржиевич Гомбоин 1934 онд төржээ.

	Москва хотноо В. И. Лениний нэрэмжит багшийн дээд сургууль төгсжээ. «Талын түүдгүүд» нэртэй анхны ном нь 1961 онд хэвлэгджээ. 

	Ч. Гомбоин бол ЗХУКН-ын гишүүн, ЗСБНХУ-ын Сэтгүүлчдийн Холбооны гишүүн юм.

	 

	 

	ЭХ

	Саруул уужим зургийн музейн тасагт

	Салж ядан бусадтай адилхан зогсном.

	Хананд байгаа жижигхэн зураг ширтэж

	Харж ханахгүй байна «мадоннын» гэрэлт царай

	Алиа багахан хүүгээ чанга тэврээд 

	Алсыг ширтэн бодлого болон сууна.

	Гайхамшигтай сайхан цэлмэг нүдний нь харц

	Галзуу алуурчдын дуу шуугиан дуул аа юу?

	Хас тэмдэгт хатгуулах хүүгийнхээ заяаг таагаа юу?

	Хэн мэдэх бил ээ? Эхийн уйтгар гунигийг...

	Халуун цусаа дусал дуслаар унагаж

	Хүнд тохиолдох зовлонг цагаатгах заяат хүүгээ

	Хэчнээн их хайрласан ч хүн ардаа хүндэтгэнэ.

	Хадаас шоронд хадуулсан хүү нь хоцорч үлдэхдээ

	Хамаг хүний нүгэл бүхнийг цагаалж

	Үхэлт дайн, гай зовлонт өвчний

	Үгүй болох тив дээр ганц

	Сэрүүн саруулхан зургийн музейн тасгаас

	Шөнө болтол хүн олон тасрахгүй

	Аугаа Рафаэлийн хурц мэргэн билгээр

	Алс холын мянгаад жилийн түүх

	Эхийн зүрхний сайхан заяаг магтсан

	Элэгдэшгүй суут мөнх домог тайлагдана.

	Манай ээжүүдийн юутай ч зүйрлэшгүй гавьяаг

	Мөнхлөн дуурьсгах нэг ч зураг харсангүй.

	Хайрт хөвгүүдээ хүний жаргалын төлөө

	Хатуу дайнд мордуулж хүлээсэн

	Холын Сибирийн буриад жаахан тосгонд

	Хамгаас жирийн ээжийн дүрийг таньдаг, би.

	Энхрий ганц хүүгээ дайнд алдаж

	Элэг эмтлэн ээж нь хагссан юм.

	Харин тийм ээжид алдар хүнд ховорхон

	Хааяахан хээр явсан аянчин

	Цал мөнгөн дөрөөний хангинах эгшиг доор

	Цагаан сарын цэлмэг огторгуйн майхан доор

	Саруул талын харгуй хороож ядахдаа

	Цөөхөн үгтэй дуу зохион дуулдаг юм.

	1967 он

	(Д. Дамбадаржаа хөрвүүлэв)



	
ЧИНГИС ГУРУЕВ

	Чингис Цыренович Гуруев 1945 онд Хэжэнгийн аймгийн Хөөрхэ гэдэг газарт төржээ. 

	Ленинград хотноо Театр киноны дээд сургуульд суралцаж 1969 онд төгсжээ.

	Түүний шүлгийн анхны ном «Харгуй» нэртэйгээр 1975 онд хэвлэгдсэн байна. Мөн «Алдаа» гэдэг жүжиг бичжээ.

	Ч. Гуруев Зөвлөлт Буриадын гавьяат жүжигчин цол хүртсэн юм.

	 

	 

	ХУДАГ

	Зуны аагим халуунд

	Зуслан тал униартаж,

	Зуслан талын зэрэглээнд

	Зураг адил тодронхон

	Үнэхээр соньхон хувьтай

	Өргөмжлөм нэгэн худаг байна.

	Эцэг дээдсийн нутаг дээр

	Эрдэнэт гараар нь бүтсэндээ

	Шинэс модны бөхөд

	Шинэхэн янзаараа үлдэж дээ.

	Цэвэр тунгалаг чанартай

	Цээл хархан усаараа

	Улс зоны амьдралын

	Уух ундаа болсоор

	Олон залгаа жилүүд

	Од шиг харван өнгөрсөн ч

	Анх ундарсан шигээ л

	Ариун усаар бялхсаар

	Ардын минь баян сэтгэл шиг

	Алтан савандаа дэлгэрсээр

	Ган өрмийн хүчээр

	Газрын гүнээс оргилоогүй ч

	Шинэ цагийн хөгжилтөд

	Ширвэгдэж тэр орхигдсонгүй

	Эгэл түмнийхээ төлөө

	Эгнэгт ундарсан хэвээр

	Өнөө цагийн өнгөнд

	Өвгөдийн алдрыг мөнхөлж

	Ирэх үеийг зөгнөсөн

	Ерөөл мэт санагдана.

	(Х. Цэвээн хөрвүүлэв)

	 


ДАШИ ДАМБАЕВ

	Даши Цыретарович Дамбаев 1938 онд Сэлэнгийн аймгийн Харгана гэдэг газарт төржээ. 

	М. Горькийн нэрэмжит Утга зохиолын дээд сургуульд эчнээгээр суралцжээ. «Эгц дээр минь нар» (1962), «Хөвч» (1967), «Насны дуун» (1977) гэдэг номууд нь хэвлэгджээ.

	Д. Дамбаев уран бүтээлийнхээ ид цэцэглэж байсан 1975 онд нас баржээ.

	 

	 

	ЭХ

	Шөнөжин намайг эвийлэн энхрийлж

	Үнсэж, толгойг минь илэн байж

	Халуун гараараа чанга тэвэрч

	Хайр дүүрэн нүдээрээ ширтэнэ.

	Санаагаа битгий зов, ээж минь

	Сайхан үйлс уриалан байна, намайг.

	Удалгүй ирнэ, эргээд тандаа

	Угтаж намайг цонхоор шагай.

	Саадыг давж, бэлэгтэй ирнэ.

	Сархад дүүрэн хундага халиулж

	«Сайн даа, хүү минь» гэж та хэлнэ.

	Болзоот холын аяндаа мордон

	Болжмор лугаа жиргэн одлоо.

	«Буцна, хүү минь» гэж аз заяа минь шивнэх шиг

	(Х. Цэвээн хөрвүүлэв)

	 

	 

	 

	ЭЦЭГ

	Хүү чинь эрийн цээнд хүрлээ.

	Хүдэр биетэй эрдүү дуутай

	«Авьяаст найрагч» алдар цуутай

	Амьдралыг дуулж нэрийг чинь нэрлүүллээ.

	Намайг харж баярлах байсан, та

	Насны ханьтайгаа урьд чинь зэрэгцэх сэн.

	Аюулт ширүүн дайны галын дунд

	Алагхан зүрхээ шатаан, мөнхөрсөн нь 

	харамсалтай.

	Эх орон алдрыг чинь дуурьсана.

	Эрэлхэг танаар хүү чинь бахархана,

	Эцэг минь таны гавьяа мөнх!

	Аюулт зэвсгээр хөөцөлдөн сүрдүүлж

	Атаатан дайсан дайрахыг бодовч,

	Ахин ниргэх хүчин байна бидэнд!

	(Х. Цэвээн хөрвүүлэв)

	 


ДАРИЖАБ ДАМДИНОВ

	Дарижаб Дугарович Дамдинов Чит мужийн Агын Буриадын автономит тойргийн Аршаант гэдэг газарт 1912 онд төржээ. 

	1933 оноос шүлэг бичиж эхэлжээ. «Зол заяатай өдрүүд» (1941), «Удирдагчийн уриалга» (1943), «Энэ манай», «Манай жагсаал» (1940), «Ялалтын дуунууд» гэдэг шилдэг шүлгийн түүвэр нь 1961 онд хэвлэгдсэн байна.

	Д. Дамдинов ЗХУКН-ын гишүүн, сэтгүүлч байв. 1942 онд нас баржээ.

	 

	 

	СЭЛЭНГЭ

	Хангай сайхан нутгийн минь

	Халиун шаргал талыг

	Сэрүүн долгисоор ундаалсан

	Цэнхэр хөх Сэлэнгэ!

	Ангар, Ижил, Енисей

	Ах дүү бүгдийн

	Амар мэндийг мэдээд

	Аваад ирлээ Сэлэнгэ чамдаа.

	Дэлхийн цэцэгт талыг 

	Дэмий та чимэглээгүй...

	Залуу зандан шүлэгчийн

	Захиа ерөөл хүлээнэ үү?

	Орчлон их дэлхийгээ

	Ороолон дайснаас аврагч

	Манлай баатар «Гэсэрүүдийн»

	Морьдыг услан мордуулъя!

	Энх сайхан орныхоо

	Эрх чөлөөг авардаг

	Хүндэт дайчин хөвгүүдийн

	Хүлгийг нь услан үднэ үү!

	1942 он

	(Д. Дамбадаржаа хөрвүүлэв)

	 


НИКОЛАЙ ДАМДИНОВ

	Николай Гармаевич Дамдинов 1932 онд Хурамхааны аймгийн Угнаасай гэдэг нутагт төржээ. Москва хотноо М. Горькийн нэрэмжит Утга зохиолын дээд сургууль төгсжээ.

	Н. Дамдиновын «Баргажин» (1955), «Нарсны шуугиан» (1958), «Эцгийн эр» (1961), «Замын заяа» (1962), «Дөрвөн тэнгэр» (1965), «Миний багш Ленин» (1968), «Банзарын Доржийн тухай дуун» (1970), «Одот харгуй» (1979), «Шүлэг найраглалууд» (1982) зэрэг ном хэвлэгджээ.

	Н. Дамдиновын хэд хэдэн ном орос хэлээр хэвлэгдсэн байна. 

	Бас «Яргуй дэлгэрч байхад» гэдэг кино зохиол нь дэлгэцэд гарч олны талархал хүлээсэн байна. Түүний бичсэн «Өнгөрсөн явдал», «Банзарын Дорж», «Ялалтын дархнууд», «Декабристын бөгж» гэдэг жүжгүүд иь театрын тайзанд тавигджээ.

	Н. Дамдинов ЗХУКН-ын гишүүн, ЗСБНХУ-ын Зохиолчдын Эвлэлийн Хорооны гишүүн, Буриадын ардын яруу найрагч юм. Холбоот орос улсын М. Горькийн нэрэмжит төрийн шагнал хүртсэн байна.

	Н. Дамдинов манай оронд удаа дараа зочлон ирж байсан бөгөөд түүний шүлэг найраглалын ном «Дөрвөн цаг» нэртэйгээр 1979 онд монгол хэлээр хэвлэгдэн гарсан билээ.

	 

	 

	ТУУЛАЙТ АРАЛ

	Олонд цуутай Байгалын

	Оломгүй усан дотроос

	Торойж содон харагдагч

	Туулайт хэдэн арлууд.

	 

	Огторгуйн нарны туяанд

	Өргөн далайн мандал цэлийнэ.

	Тураг шувууд тэнхээ мэдэж хүрэх

	Туулайт миний арлууд.

	 

	Аажим налгар байдлыг

	Аюулт салхи эвдэнэ.

	Хүйтэн хар салхи

	Хүчээ гайхуулан дошгирно.

	 

	Энэхэн үед эрэгт нь

	Эрдэмтэн хөвүүн ирсэн байлаа.

	Хүчит хар салхийг

	Хөвгүүн ер тоосонгүй.

	 

	Арал дээр амьдрагчид

	Ариун нандин зорилготой байна.

	Тайван мяралзах Байгалын

	Тунгалаг ариуныг биширч байна.

	 

	Бачимдан гайхуулах гэсэн бол

	Баргажин, хар салхи

	Цагаан хөөс хаялан

	Цухалдан туйлаад үзнэ л биз,

	 

	Исгэрч шуугьсан эрч нь

	Эцэж ядраад намдана биз.

	Омог ширүүн авирыг нь

	Олон түмэн уучилна биз.

	 

	...Олонд цуутай Байгалын

	Оломгүй усан дотроос

	Торойж содон харагдагч

	Туулайт хэдэн арлууд.

	(Х. Цэвээн хөрвүүлэв)

	 

	 

	 

	ТЭРЭЛЖ ГОЛ

	Түргэн урсгалт Тэрэлж гол

	Тэртээх халил сарьдгаас

	Эх аван ундарч

	Энүүхэн хөтлийн наахантай

	Аян замынхаа эрчлэх гараанд

	Анх заяасан нэрээ үлдээж

	Туул голтой садан төрөлсөж

	Тунамал сайхан урсгалаа бэлэглэжээ.

	Алсын урт аяндаа

	Алдар нэр нь уусаж,

	Хамаг олон даяар

	Хатан Туул алдаршжээ.

	Арван найм хүрээгүй 

	Анхил гоо бүсгүй мэт

	Урин зөөлөн мяралзсан

	Ус нь тунгалаг Тэрэлж гол.

	Ээж аавдаа энхрийхэн

	Эрх дураараа өсөж

	Найз нөхөдтэйгөө цэнгэх

	Насны босго алхангуут

	Хар зоргоороо дур мэдэж

	Хадам харьд гарч явсан

	Балчир гэнэн дүү минь гэлтэй

	Баян тансаг Тэрэлж гол!

	(Х. Цэвээн хөрвүүлэв)

	 

	 

	 

	ПУШКИН БУЮУ БУУДАЛЦААН

	Өр зүрх рүү нь Дантес буугаа

	Өрсөн шагайж байхад

	Өшөөт дайсан түүн рүү

	Өндөр их алдрын шүтээн минь

	Мэргэн тусдаг сумаа

	Түргэн юунд илгээсэнгүй вэ!

	Хэмжээт газраа алхан очтол

	Хэдэнтээ буудахаар байсан ч

	Хашраах их хүсэлдээ автаад

	Хартай дайснаа тонилгосонгүй дээ!

	Буу барьсан гараа өргөлгүй

	Бузар сэтгэл рүү нь онилолгүй

	Амыг нь доош харуулсан чигээрээ

	Аймшиггүй бардмаар алхан ойртсон юм...

	«Наталья минь, энхрий зүрхэндээ

	Намайгаа дурссаар хоцорсон,

	Ховч, атаач энэ Петербургийнхэн

	Хордож, эвсэж нийллээ ч гэсэн

	Ард түмэн таныхаа өмнө

	Алдар нэрээ би гутаахгүй.

	Хань л амрагийн минь хэлсэн

	Хамгийн ялдам сайхан үгсийг

	Ахин хэн ч, хэзээ ч гэсэн

	Аминчлан сонсож чадахгүй.

	Ганцхан миний зүрх л мэднэ.

	Гай болоход... энэ муу нохой

	Бусдын өмнө ихэрхүү омогтой ч

	Бууны аманд доройхон амьтан шив.

	Хэрмэл хүйтэн офицерын

	Шарлахуу зүрхний цусаар, би

	Хээнцэр Наталийнхаа нэрийн

	Сайхан туяаг будах нь дээ...»

	(Дайсан буугаа шагайсаар ирлээ.

	Даруйхан хүйтэн гохоо дарах нь дээ.

	Ард түмний хайр - яруу найрагч

	Алуурчин гэгдэх үү... үгүй дээ!)

	«Дуу шүлгээ дээдлэн зохиож

	Дураараа суудаг сан бол сайхан аа

	Насан турш жаргуулж, бас зовоосон

	Наталья минь чамайгаа үнсье...»

	Агуу дуучийн зүрх буудуулсан ч

	Алдар гавьяатай нь мөнхрөн үлджээ.

	Түрүүлж буудсан дайсных нь нэр л

	Түүхэнд цусан толбо болжээ.

	(Х. Цэвээн хөрвүүлэв)

	 

	 

	 

	БАРГАЖИН ОРДОГ ХАРГУЙ

	Байгалын эргээр

	могой шиг мушгиран,

	Баруун зүүн талын

	хад хавцал даван,

	Ус тохиолдвол

	гармын сайныг эрэн,

	Унахааргүй.

	дугуй гүүр тавин,

	Зуун жилүүдийн

	урт хугацаанд тасарсангүй,

	Зурайж л байна,

	Баргажин ордог харгуй!

	Хатан Екатеринын 

	хатуу хууль цаад,

	Хаан Петрийн

	аврал үүгээр бууж,

	Харгис өрлөгүүд

	галт цахиур буугаар

	Хавирга хугалан

	дошгирч байсан юм.

	Энэ бүхнийг харгуй

	мартаагүй л санана.   

	Исгэрэн буусан 

	ташуурын адил сунана.

	Тайга дундуур

	зурайсан энэ харгуй

	Тамын ёроолд

	аваачдаг зам билээ л.

	Баргажин минь

	цөллөгийн орон гэгдлээ ч

	Бие сэтгэлээрээ

	ийм нэрд дургүй!

	(Бархан уулын минь

	цаст хөтөл дээгүүр

	Баригдсан хүнийг

	чирч гулдардаг байлаа.

	Кюхельбекер)

	Хэдэн зуун жилд

	харгуйд хэвтсэн юм бол!

	Хэлэхэд хэцүү

	зүгээр л нэг сонирхол.

	Хатан төмөр хонгио

	утсан юм шиг суунаглаж,

	Хярвас үнэртэн

	хамар цоргиж билээ.

	Арван долоон оны

	цахилгаан мэдээлэл

	Агтын туурай бутлан

	чамаар дамжиж билээ л.

	Баргажины зам дээгүүр

	улаан тугууд намирлаа.

	Бас цусан, дуслууд ч

	урсаж байлаа.

	Малч буриадууд...

	партизануудтай танилцлаа.

	«Манайхан» гэж

	эмээлт хүлгээ унацгаалаа.

	Яргуй элбэг ургасан

	бүхнээс сайхан хавар 

	Ямар их баяр баяслаар

	халгисан билээ л.

	Бархан эцэгтэй

	Байгал эхтэй Баргажин!

	Бардам омгоор

	шинэ үедээ цэцэглэнэ.

	Эрдэм мэдлэгийн

	голомтоо бадрааж,

	Эдлээч! Хэрэглээч! гэж

	залуусаа дуудаж байна.

	Урьд чамайг

	«Барга улс гэдэг сэн — Барга зон...

	Ухаан бодлоор

	гэрэлтсэн Баргажин!

	Баргажиныг

	өргөн дэлхийтэй холбосон

	Баргажин ордог

	урт замыг одоо хар л даа!

	Бат нягт

	энэ харгуй замаар

	Бядан явсаар

	дэлхийд хувь заяагаа холболоо.

	Баярыг минь хүлээж аваач,

	хэтийн сайхан зам минь!

	Баргажинаас холыг зорьсон

	харгуй минь!

	Байдлын хөдөлгөөн

	үүгээр замхрахгүй,

	Баргажинаас баруун тийш одсон

	Баргажин ордог харгуй...

	1971 он

	(Х. Цэвээн хөрвүүлэв)

	 

	 

	 

	УГ ГАРАЛ

	Ц—У. Дугар—Нимаевт

	Урьдын цагт бидний өвөг дээдэс

	Уг гарлаа дурдан хөөрөлддөг сөн.

	Арван тав хорь дахь үеийг хүртэл

	Андахгүй мэдэж алдахгүй тоолдог сон.

	 

	Түрүүчийн овгоо хэл гэж, өвөг эцэг мин,ь

	Төрсөн үр ач гучаасаа асууна.

	гг- Алив хүү минь хариул надад,

	Аль овгийн, нагац чинь хэн бэ? гэнэ.

	 

	Ааваасаа эхлэн нэрлэж гарав.

	Арван хуруугаа дарж эхлэв.

	Энэ эрдмийг үр хүүхдүүддээ  

	Эцэг эх нь зааж сургадаг гэнэм.

	 

	Шинэ үеэ, гарал үүслээ би хэлнэм

	Шижир алтан түүхийн хуудсаа сөхнөм.

	Арван долоон оны алдрыг дууднам

	Амьдрал эхэлсэн шинэ үеэ гэнэм.

	 

	Оройн дээд зөвлөлүүдийн орон

	Орос украин, буриад, латви цөм л...

	Аугаа их хувьсгалаар мэндлэгсдийг

	Алдалгүй би бахданхан хэлж чаднам.

	 

	Коммунист энэрэнгүй үзэлтнүүдийн НЭр л

	Хонх мэт зүрхэнд минь жингэнэнэ л.

	Ажилчин тариачин ах дүү нараа л

	Алтан дэлхийд мөнхжүүлж нэрлэнэ л

	 

	Октябраар мэндэлсэн гэрэлт нэгэн овог

	Оросын Ленин гэж бид бахархнам.

	Оройн дээд зөвлөлт гүрний омог

	Орчлон дэлхийд эхэлж нэрээ бичсэн түүхтэй.

	1963 он

	(Х. Цэвээн хөрвүүлэв)

	 

	 

	 

	СУР ХАРВАХ 

	Эрхий мэргэд сур харвана.

	Ээлийн нар тод гялбана,.

	Эрчлэх нум /лам хөвчирнө.

	Мянганы тэртээ зэрэглээтнэ.

	Мянга түмээрээ хөлхөлдөнө.

	 

	Тамхинд дуртай нь тамхилна.

	Тагштай дарс зарим нь балгана.

	Хагас тойрогт дугуйран

	Хамтарч бас ёохор хатирна.

	 

	Хурдан морь, хүчит бөх

	Хүүхдийн баясгалант гийнгоо

	Шандас шалгах холын бай!

	Шөрмөсөн хөвч татлаа, хол бай!

	 

	Хараацайн нисэлтээр сум шунгинав.

	Холын байг цацартал харвав.

	(Хоёр морьтон тэрхэн зуур

	Холыг зорин тал руу хатирав.)

	 

	Эрхий мэргэд сум тоолон

	Эцсийн оноогоо гаргаж эхлэв.

	Ээрэм талаар шувуу шиг дүүлэн

	Эрэмгий шандаст хүлгүүд тодров.

	 

	Аварга амжилт шагнал сайтай

	Алтан цагаа үзэж шохоорхов.

	Удаах байр бас л урамтай

	Уянгалан дуулах транзистраа асав.

	 

	Нууцгайлж явсан хоёр амраг

	Нандин хайраа нээж эхлэв.

	Ариун сайхан цэцэгт талдаа

	Анхны үнсэлтээр биесээ шагнав.

	1977 он


(Х. Цэвээн хөрвүүлэв)

	 

	
ГЕОРГИЙ ДАШАБЫЛОВ

	Георгий Цыренович Дашабылов 1938 онд Хэжэнгийн аймгийн Хэжэнгэ гэдэг нутагт төржээ.

	Д. Банзаровын нэрэмжит Багшийн Дээд сургууль, Москва хотноо ЗХУКН-ын Төв Хорооны дэргэдэх Намын дээд сургуулийг тус тус төгсжээ. 1953 оноос эхлэн шүлэг зохиол бичжээ.

	«Хаврын захидлууд» (1966), «Ногоон ой» (1969), «Цуутай цайвар хулагч гүү» (1971), «Нутгийн салхи» (1972), «Дугуй» (1974), «Өглөөний чогчиго» (1975), «Хэжэнгэ» (1978), «Мөнгөн хутга» (1980), «Гарам дээр» (1982) зэрэг ном хэвлүүлжээ.

	Г. Дашабылов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм. Буриадын Сэтгүүлчдийн Холбооны Ярослав Гашекийн нэрэмжит шагнал хүртсэн байна.

	 

	 

	БУРГААСТАЙН ГОРХИ

	Бугын нүд шиг мэлмэрсэн

	Булаг ариун устай

	Эвхрэх долгиондоо мөлийсөн

	Эрхний бөөр шиг чулуутай

	 

	Номин цэнхэр Бургаастай минь

	Наддаа үргэлж харагднам.

	Найртайхан эгшиг чинь

	Найргийн бадаг шиг санагднам.

	 

	Эрэгт нь удаан зогсохуй

	Элдвийн бодол урганам.

	Их далайд хүрэх эрмэлзэл

	Энэхэн зуур бодогдном.

	 

	Номин цэнхэр Бургаастай минь

	Наддаа үргэлж харагднам.

	Найртайхан аялгуу чинь

	Найргийн бадаг шиг санагднам.

	 

	Хэд хэчнээн хөтөл, даваа

	Хүлээж байна даа, намайг?

	Хэт холын далай юундаа

	Хэзээ би чинь хүрэх байна даа?

	 

	Номин цэнхэр Бургаастай минь

	Наддаа үргэлж харагднам.

	Найртай сайхан дуу чинь

	Найргийн бадаг шиг санагднам.

	(Д. Батбаяр хөрвүүлэв)

	 

	 

	НЭГЭН ХҮСЭЛ

	Униар мананд

	Нутгийн агаар өөр

	Угтаа л нэг ондоо!

	Уулын бүргэд шиг

	Дээшээ дүүлэн

	Уужим Түнхэнээ

	Удтал харах

	Нэгэн хүсэлтэй.

	Шумаагайн их 

	Давааны оройд

	Чулуун завсар

	Ургадаг цэцгүүдээр

	Шүлэг дуугаа

	Чимэглэн гоёх

	Нэгэн хүсэлтэй.

	Өнө эртний түүх

	Өнөө цагийн жаргалаа

	Өгүүлэн суух

	Өтгөс өвгөдийнхөө

	Үлгэр мэт цэцэн тунгалаг үгсийг

	Үр ач нартаа

	Үлдээж өгөх

	Нэгэн хүсэлтэй.

	Буусан айлчнаа

	Цагаан идээгээр угтдаг

	Буурал ээжийнхээ

	Булгийн ус шиг

	Цайлган сэтгэлийг

	Бугатын горхи шигээ

	Булингаргүй авч явах

	Нэгэн хүсэлтэй.

	Хөх ногооны үндэс сугартал

	Ёохор хатирах

	Хөхиүн хөөрхөн бүсгүйчүүд,

	Барсын хүчийг

	Биедээ хуралдуулсан

	Баатар зоригт эрчүүдийн алдрыг

	Хатан дэлхийд

	Хангинатал цуурайтуулах

	Нэгэн хүсэлтэй.

	(Д. Батбаяр хөрвүүлэв)

	 

	 

	АЛТАРГАНА

	«Ар л газартаа ургасан

	Ац л бөхтэй алтаргана

	Алган дээрээ л өсгөсөн

	Аав л эжий хоёр оо» гэх

	Айзам сайхан дууны аялгуу

	Алаг зүрхийг минь

	Ангуучийн урхинд орсон

	Ангаахай мэт

	Загасчны торонд орсон

	Жараахай мэт

	Тарчлаанам.

	Алс тэртээгээс дамжин ирсэн

	Ардын минь дуу

	Эх нутгаа хайрлах

	Эгшиг дууг минь хөглөнө үү.

	Азай буурал эх эцгийн

	Ачийг нь хариулж амжаагүй л яваа

	Алдхан миний сэтгэлийн зовнилыг

	Аяс аясхан хөндөн уянгална уу.

	...Ардын минь дууны аялгуу

	Алслан алслан цуурайтахуй

	Ариун сэтгэлд хур илгээж

	Алаг нүдэнд нулимс мэлмэрнэ.

	(Д. Батбаяр хөрвүүлэв)

	 

	 

	АНХНЫ МАЙХАН

	Сэрүүн жавар сэнгэнэсэн

	Цэвдэг хүйтэн нутаг

	Түргэн Ангарын эрэг

	Төгөл хөвчийн бөглүүд

	Туранхай хэрээ даваагүй

	Туруут морин гишгээгүй

	Тайгын бяцхан чөлөө

	Таних мэдэхгүй газарт

	Аяны майхан босгож

	Анхны шав тавив.

	Түүдэг гал асааж

	Түрүүчийн утаа гаргав.

	Энд боссон энэ майхнаас

	Их хот өсөн өсөн өндийв.

	Бадрангуй залуусын тавьсан

	Эхний энэ шаваас

	БАМ гэсэн их туульсын

	Эхний мөр эхлэв.

	(Д. Батбаяр хөрвүүлэв)

	 

	 

	БУРИАД ЗАНШИЛ 

	Айлчин гийчин нөхөртөө

	Ам нээж эхлээд 

	Амар мэндээ мэдэлцэн

	Аагтай цайгаа аягалж өгөөд

	Хүндэлж зочлон тухлаагүй ч гэсэн

	Хүүрнэн ярилцаж

	Уяаны дэргэд угтаж аваад

	Үдэж мордуулж байдаг

	Буриад ардын ёс

	Буурал эртний заншил билээ.

	Галзуу дайсан, хортны өөдөөс

	Гал эхлээд нээдэггүй.

	Үхэх хүний гэрээслэлийг хэлүүлж

	Өтөлсөн хүний үг сонсож

	Тулалдсангүй гэж хилэгнэл үзүүлдэггүй

	Тулж байлдсан ч тугаа газардуулдаггүй

	Хожим сүүлдээ хонзон санадаггүй

	Хойч үедээ өширхөж байдаггүй нь

	Ард түмний ёсон

	Ариун сайхан заншил билээ.

	(М. Амгалан хөрвүүлэв)

	 

	 

	 

	ӨНЧИН НАРС

	Хэдийний ч юм бэ дээ, бүү мэд

	Хөгширч бөхийсөн өнчин нарс

	Үржил шимгүй чулуутай дов дээр

	Үргэлж ганцаар байдаг юм.

	Хаврын нарны илчинд

	Хайлж давирхай нь гоожиход

	Үр хүүхдэдээ хаягдаж

	Өнчирсөн ганц өвгөн мэт санагддаг.

	Бороотой намар болоход

	Боргоцой салж унахад

	Эхийн жаргалыг эдэлж үзээгүй

	Эмэгтэй хүнийг санагдуулдаг.

	Олон мөчир салаагаараа

	Од мичдийг тоолон,

	Орчлон дэлхийдээ гомдсон мэт

	Орь ганцаараа байдаг юм.

	(М. Амгалан хөрвүүлэв)



	
ДАМБА ДАШИНИМАЕВ

	Дамба Дашинимаев Сэлэнгийн аймгийн Жаргалант гэдэг газарт 1904 онд төржээ. 1926 оноос шүлэг дууны үг бичиж эхэлжээ. Буриадын яруу найргийг айзам хэмжээ, цохилттой болгохын тулд туршилт хийж «Зөвлөлт», «Тоёон» гэх мэт шүлгүүдийг бичиж нэрд гарсан байна. 

	1937 онд хилс хэрэгт хэлмэгдэж нас баржээ.

	 

	 

	ТУГ

	Ц. Ц. Ранжуровт зориулав.

	Хатуу цагийн түрүү

	Хувьсгал ялахын өмнө

	Харц ядуу байлаа, та.

	Ардын хэргийн төлөө

	Алмааз хатуу зүрхээр

	Аргамж гинжээ тастаад

	Аз жаргал олохоор

	Зам харгуй шинжиж

	Жаргалын туг оллоо, чи!

	Завод үйлдвэр дундаа

	Чиний тугууд одоо

	Шинэхэн өнгөөр мандлаа.

	Дуулам сайхан жаргалыг

	Дулаахан нүдээр харж

	Булгилан байгаа зүрхэндээ

	Бичлээ, чамайгаа, магтаад.

	Сүүн цагаан бэхээр

	Сүл Зээрэнгийн харанхуй,

	Шоронгийн чулуун хана,

	Чинийхээ цогтой нүдийг

	Ширтэн байж бичлээ!

	Алс холын Якут

	Ар хөвчийн замаар

	Чамайг тууж явжээ.

	Хатуу бууны амаар

	Хааны харуул түлхэж

	Хавчин зодож яджээ...

	Дахин дахин босоод

	Далайж барьсан жадаараа

	Уудам талын ардаа

	Улаан тугаар уриалж

	Чиний удирдсан отряд

	Шинэхэн нар шиг мандлаа.

	Галзуу дайсныг тойрон

	Галын дөлөөр үлээж

	Цэвэр сайхан дэлхийгээ

	Цэцэгтэй нь хамт хамгаалахад

	Дарийн утаан дундаас

	Таны тугууд тодров.

	«Максим» бууны галаар

	Манай баатрууд шүршихэд

	Цагийн муухай дайсан

	Цаашаа зугтан арилсан.

	Халуун төмөр тугалгаар

	Хартан дайсныг галлахад

	Буурал талын чулуу

	Буцалж оволзон байсан.

	Ширүүн энэ дайнд

	Цустай тугаа хийсгээд

	Уулын баатар эр

	Урагшаа давшиж унасан юм.

	Эрэлхэг баатар эрийн

	Эгэл биеийн жишээ

	Түмэн ардын зүрхэнд

	Туг адил мөнхөрсөн.

	1935 он

	(Д. Дамбадаржаа хөрвүүлэв)



	
ЦЫРЕНДУЛМА ДОНДОГОЙ

	Цырендулма Цыреновна Дондогой 1932 онд Яруунын аймгийн төв Нарст сууринд төржээ. Улаан-Үд хотноо багшийн сургууль, Д. Банзаровын нэрэмжит Багшийн дээд сургуулийг тус тус төгсжээ. «Буриад охины дуунууд» нэртэйгээр анхны ном нь 1962 онд хэвлэгджээ. Түүнээс хойш арваад ном хэвлүүлсэн байна.

	Ц. Дондогой ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, мөн Сэтгүүлчдийн Холбооны гишүүн бөгөөд Буриадын Соёлын гавьяат ажилтан юм. Буриадын Сэтгүүлчдийн Холбооны Ярослав Гашекийн нэрэмжит шагнал хүртсэн байна.

	 

	 

	ОРОС ХЭЛ

	Уулын бэлээс

	ундарсан рашаан шиг

	Ундаа болдог

	орос хэл.

	Алсын замд

	аялж явахад

	Анд нөхөр

	орос хэл.

	Төрөлх хэлнээс

	өөрцгүй

	Түшиг болсон

	орос хэл.

	Эрдмийг эрж

	уулыг давахад

	Итгэл найдвар

	орос хэл.

	(Х. Цэвээн хөрвүүлэв)

	 

	 

	 

	Холын замд явахдаа...

	Холын замд явахдаа

	ээжийнхээ ерөөлийг сананам.

	Холын замд явахдаа

	эцгийнхээ захиасыг сананам.

	Холын замд явахдаа

	хүүхдэдээ сэтгэл зовном.

	Холын замд явахдаа

	нөхдөө бодож уярнам.

	Холын замд явахдаа

	нутгийнхаа сайхныг бодном.

	Холын замд явахдаа

	ардынхаа алдрыг сананам.

	(Х. Цэвээн хөрвүүлэв)

	 

	 

	 

	ЦАХИЛГААН ЦАХИЛАХАД

	Эх орноо хамгаалах аугаа их дайнд

	баатарлагаар амь үрэгдсэн авга ах

	Аюшеев Цыренжап Бадмаевичийн

	гэгээн дурсгалд

	Цахилгаан гэнэт цахилахыг харахдаа

	Цахлай шувуу далавчаараа самардан

	Цалгилах далай дээр дэвэн дэвэн

	Цаагуур нь нисэн яваа даа гэж бодном.

	 

	Цахилгаан гэнэт цахилахыг харахдаа

	Цаана нь огторгуйд тас няс гэхээр нь,

	Цагаан сахалтай өвгөд маань хур бороо хүсэн

	Цамнан хөгжилдөн байгаа даа гэж бодном.

	 

	Цахилгаан гэнэт цахилахыг харахдаа

	Аюулт дайнд амь үрэгдсэн дархан авга минь

	Агаар сансарт гараад, дайны зэвсгээр

	Анжис, царил хийдэг бол уу? гэж бодном.

	(Х. Цэвээн хөрвүүлэв)

	 

	 

	 

	Цэнхэр дэлхий минь...

	Цэнхэр дэлхий минь

	цэлмэг дандаа байгаасай.

	Цэгээн огторгуйг

	үүл заримдаа бүрхээдэг.

	Цээж зүрх минь

	сэргэлэн дандаа байгаасай,

	Сэтгэлийн гуниг

	хүнийг битгий зовоог.

	Бүрхэг тэнгэрээс

	бороо дандаа ордоггүй юм.

	Битүү мананг

	салхи хөөж цэлмээнэ.

	Бодолд төөрсөн

	бүсгүй хүний сэтгэлийг

	Бүстэй хүний

	цэцэн үг цэлмээнэ.

	(Х. Цэвээн хөрвүүлэв)

	 


ЦЫРЕН-ДУЛМА ДОНДОКОВА

	Цырен-Дулма Дондоковна Дондокова 1911 онд Хорийн аймгийн Байцын өвөр гэдэг нутагт төржээ. Багшийн техникум төгссөн байна. Шүлгийн анхны номоо «Хоёр сэтгэл» нэртэйгээр 1946 онд хэвлүүлжээ. Түүнээс хойш «Зүрхний цохилт» (1959), «Сар чамайг далланам» (1967), «Гараа сунгаач, хүн» (1970), «Эрт үеийн бийрээр» (1971), «Манай охин» (1972), «Шүрэн бугуйвч» (1975), өсвөр үеийнхэнд зориулж «Тавдугаар сарын цэцгүүд» (1961), «Нарны зүг» (1968), «Шарлуухай» (1974), «Би наран - Шарлуухай байна» (1980) зэрэг олон ном хэвлүүлсэн байна.

	Ц-Д. Дондокова ЗСБНХУ-ын Зохиолчдын Эвлэлийн гишүүн, Буриадын ардын яруу найрагч юм. Мөн Зөвлөлт Буриад улсын шагнал хүртсэн байна.

	 

	 

	БИ ИТГЭНЭМ

	Би итгэнэм,

	хүн, чамд.

	Би итгэнэм

	ухаантай үгийн цэцэнд

	Би итгэнэм

	чиний зүрхний цохилтод

	Би итгэнэм

	үнэнч шударга хүнд.

	Би итгэнэм

	итгэсэн болохоор бичнэм.

	Би итгэнэм

	эрэл хайгуулдаа.

	Би итгэнэм

	бодсон зорилгодоо.

	Би итгэнэм

	баяр гомдолдоо.

	Би итгэнэм

	унаж боссондоо

	Би итгэнэм

	өөрийнхөө хүчинд.

	Би итгэнэм

	өндөр борынхоо цогионд.

	Би итгэнэм

	шүлэгч найрагч, олондоо

	Би итгэнэм

	итгэсэн болохоор бичнэм.

	1980 он

	(Х. Цэвээн хөрвүүлэв)

	 

	 

	 

	ШҮЛЭГ МИНЬ, ЧАМДАА ХАНДНАМ

	Дурлалын тухай шүлгээ

	Дуулан байж бичсэн билээ.

	Дусал дуслаар үгээ

	Дараалуулж холбож эхэлсэн билээ.

	Шүлэг, чамдаа мордож,

	Шуургатай уралдах гээгүй юм.

	Цуурай дуулиан гаргаж

	Цуунд гарахыг хүсээгүй юм.

	Насан турш цуглуулсан.

	Нарны илчээр мэтгэсэн

	Эрхэм үнэт үгнүүдээ

	Эх орондоо өргөнөм.

	Аяархан хэлсэн үг минь

	Аглаг талд замхарна уу,

	Ажилчин хүн дуулна уу,

	Аль нь ч гэсэн авна л биз.

	Мэдсэнээ ойлгуулахыг хүссэн

	Миний аяархан дууг

	Цааш цааш нь охид

	Чанга дуугаар дуулна биз.

	Зарим нэг нь гунигтай ч гэсэн,

	Зүгээргүй бас шогтой ч гэсэн,

	Зүрх сэтгэлд хүрдэг болоосой,

	Зөв үнэнийг хэлдэг ч байгаасай!

	Шүлэг минь, чамдаа захихад,

	Шүлэг байна гэж битгий гайхуул.

	Үнэн юмыг хэлдэг бол

	Өнө удаан насална биз.

	Үг холбосон төдий бол

	Үлдэж гээгдээд орхигдоно биз.

	Ямар ч гэсэн шүлэг минь,

	Яваад л үз дээ, аян замдаа.

	Надад битгий гомдоорой,

	Нас минь богинохон гэж болохгүй.

	Дуулсан дуу хуучирдаг юм

	Дусалсан бороо арилдаг юм.

	Алтан дэлхийн эргэлттэй

	Амь нас маань холбоотой шүү.

	(Х. Цэвээн хөрвүүлэв)

	 

	 

	 

	ХӨШӨӨНИЙ ӨМНӨ

	Хөшөөний өмнө зогсном,

	Хүмүүсийн гэрэлт дүрүүдийг олном,

	Богино, уртаар бичигдсэн,

	Болд дээр сийлүүлсэн

	Мөсөн дусал шиг нэрс,

	Мөнх үлдсэн нэрс - 

	Өөрийн тухайд юу ч хэлэхгүй юм,

	Өөхөн цагаан гантигийг илэн сөгднөм.

	Дэндүү удаан хүлээлгэж байгаад

	Дөрвөлжин цаасан дээр буцаж ирсэн

	Бидэнд дотно нэрс,

	Бидний мартахгүй нэрс —

	Гал дөл унтраалцаж явснаа,

	Газар шороогоо тэвэрч унаснаа

	Бидэнд хэн ч хэлэх биш дээ,

	Бидний магтаал сонсох биш дээ.

	Энгийн, энэ нэрс,

	Энэ ертөнцийг аварсан нэрс —

	Хүн арддаа хүндтэй та нар

	Хөшөө болоод нойрсож байна.

	Эх орныхоо төлөө амиа зориулж

	Идэрхэн насаа мөнхөлжээ.

	Олон залуусын нэрс

	Орчлонд цуурайтсан нэрс —

	Хүний нандин сэтгэлийн

	Хүндэтгэл хүлээсэн та нарын өмнө

	Амьсгаа даран зогсож байхдаа

	Алтан дэлхийн аажим амьсгалахыг сонсном.

	(Х. Цэвээн хөрвүүлэв)

	 


ДУЛГАР ДОРЖИЕВА

	Дулгар Ринчиновна Доржиева Баргажины аймгийн Хялгана гэдэг нутагт төржээ. «Баргажины долгио» (1978), «Наран цэцэг» (1982) номууд хэвлүүлжээ.

	Д. Доржиева ЗХУКН-ын гишүүн, ЗСБНХУ-ын Сэтгүүлчдийн Холбооны гишүүн юм.

	 

	 

	ЧИНИЙ НҮД

	Он жилүүд урсан өнгөрөх юм,

	Орчлон дэлхийд олон зүйл өөрчлөгдөх юм.

	Харин чиний хархан нүд

	Хажууд минь ширтээд байгаа мэт.

	 

	Хонгор зүрхнүүд хослон жаргана,

	Хайрын шөнө өнгөрөн одно.

	Зөвхөн чиний янагийн харц

	Зовлон мэт миний сэтгэлд буух юм.

	 

	Сарны саруулхан гэрэлд

	Сайхан бодол дандаа төрөх юм.

	Сэтгэлд мөнхөрсөн чиний нүд

	Зүрхэнд минь хайртай бодогдох юм.

	 

	Дуулим хорвоогийн хөрсөн дээр

	Дуугаа аялан явахад минь

	Миний өмнө чиний нүд

	Мишилзээд байх шиг сэтгэнэм.

	 

	Энэ цагийн замын од болсон —

	Энх хөдөлмөрийн алдар гавьяа их юм.

	Миний хүсэл чиний нүдэнд туссан болохоор

	Миний сэтгэлд жаргал мэт санагдана.

	(Х. Цэвээн хөрвүүлэв)

	 

	 

	 

	БАЯРЛАНАМ

	Итгэх үнэн сэтгэлийг минь,

	Ичиж зовох биеийг минь,

	Ухаан санаа бодлыг минь,

	Урсах гүйдэл цусыг минь

	Хөндөж уяруулах увдистай,

	Хөхиүлэн, гуниглуулах шидтэй,

	Дахин нисэх хүч өгч

	Далавч жигүүр ургуулсанд чинь,

	Нэгэн жаргал авчирч

	Надад баяр хайрласанд чинь,

	Халамжит янаг чамдаа баярланам.

	Хайрт хонгор чамдаа баярланам.

	1975 он

	(Х. Цэвээн хөрвүүлэв)

	 

	 

	 

	ШҮҮДЭР

	Шүүдэр гялалзан солонгын өнгөөр

	Шүлэгтээ намайг бичээч гэнэ л.

	Ингээд л би хатахаас хойш

	Эрхэм нэрийг минь мөнхлөөч гэнэ л.

	(Ш. Дулмаа хөрвүүлэв)



	
ДАНСАРАН ДОРЖОГУТАБАЙ

	Дансаран Шагдарович Доржогутабай 1933 онд Хэжэнгийн аймгийн Хөөрхэ гэдэг газарт төржээ.

	Дунд сургуульд сурч байх үеэс шүлэг бичиж эхэлжээ.

	Анхны ном нь «Бугын дуун» нэртэйгээр 1982 онд хэвлэгджээ.

	Д. Доржогутабай ЗХУКН-ын гишүүн, Буриадын Соёлын гавьяат ажилтан юм.

	 

	 

	БУГЫН ДУУН

	Өглөөний нарны

	Өргөн сайхан туяанд

	Уулын өндөр хярд

	Урамдаж байгаа бугыг хараад

	Шинэс модны ард

	Чимээгүй зогсож байнам.

	Гартаа барьсан юм гэвэл

	Галт хэрэгсэл - буу байна.

	 

	Намар цагийн

	Намжаа тунгалаг агаарт

	Нэг уулнаас

	Нөгөө ууланд цуурайтна.

	Бугын дууны

	Бухимдсан ид үеийг

	Сайхан энэ аялгуу

	Санагдуулж байлаа.

	 

	Соотолзсон

	Солбио чихтэй,

	Сээтэлзсэн

	Сэргэлэн хурц нүдтэй,

	Цахилах хурдан

	Шандаст дөрвөн шилбэтэй,

	Баян хангайн чимэг

	Буга урамдан дуудна!

	Уран гоёор хөвөлзөх

	Усны долгион шиг намалзан

	Зулзаган модон дундуур

	Зуралзан урсах мэт цаашилна.

	Уулын бэл рүү

	Уруудаж татсан солонго

	Агшин зуурт

	Арилах шиг болсон юм.

	 

	Уулын дуучин -

	Уран буга урамдана.

	Дуу нь надад

	Домог болон сонсогдоно.

	Дуун дотор нь

	Зуун жилүүд сонсогдоно.

	Зүрх сэтгэлд

	Зул мэт бадарна л.

	1982 он


(Х. Цэвээн хөрвүүлэв)

	 

	
БАЯР ДУГАРОВ

	Баяр Сономович Дугаров 1947 онд Ахын аймгийн Өөрлиг гэдэг нутагт төржээ. Хүүхэд байхаас оросоор шүлэг бичиж эхэлжээ. Эрхүү хотын их сургууль, Москва хотноо Дорно дахины дээд сургуулийн аспирантурт суралцаж түүхийн ухааны дэд эрдэмтэн болжээ. Түүний ном «Алтан эмээл» (1975), «Уулын хэнгэрэг» (1976), «Хотын үүл» (1981) тус тус хэвлэгджээ.

	Б. Дугаров ЗСБНХУ-ын Зохиолчдын Эвлэлийн гишүүн юм.

	 

	 

	САЯНЫ ӨВГӨД

	Бодон гахай шүүрч чаддаг анчин,

	Морины сайныг уналгүй таньдаг адуучин,

	Модгүй газар гал гаргаж чаддаг

	Саяны минь өвгөд санаанд тодхон.

	Өвсөн овоохойд өвлийн оторт

	Өвгөдийнхөө тухай яриа дэлгэн суухад

	Та нарын минь татсан тамхины утаан дундуур

	Тал нутаг үлгэр домог шиг зэрэглээтнэ.

	Гэсэр туужийн аялгуут есөн салаа

	Газар тэнгэрт задран байдаг сан.

	Уг гарлаа эргээд нэг үзэхэд минь

	Удам сайт өвгөд цөм санагддаг сан.

	Өвгөдийн хэлсэн үгсийн сайхныг тогтоож

	Өдөр шөнөгүй чагнан суух дуртай сан.

	Үеийн залуучууд хүндэтгэн надад хандаж

	Өвгөн ах аа! гэж дуудахад нь би баярладаг сан.

	1978 он

	(Д. Дамбадаржаа хөрвүүлэв)

	 

	 

	ХӨГШИН ЭЭЖ

	Орхо, Боомио, Ахын даваанууд

	Оргилон очих жилүүд мэнд

	Тив дэлхийн тэнхлэг дугуй

	Тэгээд хэдийд ч эргэхгүй.

	Гуулин бурхны өмнөхөн талд

	Гаргаж тахисан аягатай цайгаа

	Ач гуч нартаа өргөж тавьсан

	Аяар дээд удмын заншил

	Найман ханат навтархан гэрт

	Настайхан хүн эргэн орж

	Өтөлсөн царайг чинь харан суухыг

	Үзэж билээ, миний нас.

	Магнай дээрээ гараа өргөж

	Мааниа уншин шөнийг барахдаа

	Ач үрстээ жаргал ерөөж

	Алтан бурхдадаа мөргөдөг билээ.

	Хэдийд ч эжийгээ санан дурсаж

	Хоёр нарны хооронд явнам.

	Талийсан таныг илүү дурсаж

	Түмэн олноо хүндлэн суунам.

	Аз жаргалтай яваадаа баярлана.

	Азай буурал эжийн минь ерөөл

	Ээжийнхээ зангаар сайныг хүсэж

	Эрхэм нөхөд, нутгаа ерөөнөм.

	1974 он

	(Д. Дамбадаржаа хөрвүүлэв)



	
ЭРДЭНИ ДУГАРОВ

	Эрдэнэ Чимитович Дугаров 1945 онд Хорийн аймгийн Ашанга гэдэг нутагт төржээ.

	«Миний хүсэл аз жаргал» нэртэй шүлгийн түүвэр нь 1980 онд хэвлэгджээ.

	 

	 

	ЦЭНХЭР ЯРУУНА

	Гурван их Ярууна 

	Гучин гурван Гулбайн

	Тунгалаг цэнхэр өнгө нь

	Тун ч эртний юм гэдэг.

	 

	Цэвэрхэн царай нь нүдэнд дулаан,

	Цэнхэр нуурын ус нь тунгалаг,

	Шимт нутаг нь цэнгэг агаартай,

	Шинэхэн барилгууд нь тосгондоо чимэгтэй.

	 

	Шинэс ойн шивнээ

	Шинж төрхөө нээгээд

	Сэтгэл татсан аялгуу

	Чихэнд чимэгтэй наадна.

	 

	Энэ бол олондоо цуутай

	Энхийн цэнхэр Ярууна.

	Энэ бол миний хайртай ээжийн

	Эх нутаг Ярууна.

	 

	Гурван их Ярууна,

	Гучин гурван Гулбай

	Энхийн цэнхэр өнгө чинь

	Ээжийн хайр шиг дөлгөөхөн.

	 

	Ээжийн сэтгэлийн халамж юм уу?

	Элэнц хуланцын дуудлага юм уу?

	Элэг зүрхний таталт юм уу?

	Энэхэн Ярууна дуунд минь байдаг.

	 

	Миний сайхан Ярууна —

	Зүрхэнд долгионоо цалгилуулна!

	Миний хүслийн Ярууна —

	Заяаны өнгөөрөө цэнхэртэнэ!

	(Х. Цэвээн хөрвүүлэв)

	 


ДАМБА ЖАЛСАРАЕВ

	Дамба Зодвич Жалсараев 1925 онд Хорийн аймгийн Доод гол гэдэг газарт төржээ. Эх орноо хамгаалах аугаа их дайны үед цэргийн албанд мордож хилийн цэрэгт алба хааж Японы милитаризмыг бут цохих дайнд оролцсон байна. Д. Жалсараев Москва хотноо Утга зохиолын дээд курст суралцаж төгсжээ.

	Анхны ном нь «Үнэний тухай үг» нэртэйгээр 1950 онд хэвлэгджээ. «Үдийн эрэгт» (1955), «Болжмор» (1956), «Алс өндөр зам» (1957), «Салхитай мөрийссөн» (1959), «Дуниартсан тал» (1959), «Нислэг» (1959), «Баярмаагийн одон» (1960), «Аян замын дуунууд» (1962), «Шилдэг зохиолууд» (1967), «Аялгуут мөрүүд» (1975), «Дөрвөн зүг, найман зовхис» (1982) зэрэг хорь орчим ном хэвлүүлжээ.

	Д. Жалсараев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Ази-Африкийн Зохиолчдын байгууллагын Зөвлөлтийн Хорооны гишүүн, Буриадын ардын яруу найрагч, олон нийтийн зүтгэлтэн хүн юм.

	Д. Жалсараев манай оронд хэд хэдэн удаа зочлон ирж байсан бөгөөд түүний яруу найргийн ном «Харгуйн дуун» нэртэйгээр 1983 онд хэвлэгдэн гарч манай уншигчдын сайн танил болсон билээ.

	 

	 

	ДАРХАН ХОТ САЙН БАЙНА УУ?

	Далан давхар баялгаа

	Дараад нойрсож байсан

	Өргөн талыг сэрээж

	Үлгэрийн орон шиг болгосон

	Далай их далайцтай

	Дархан хот сайн байна уу?

	Алтан гарт дархны

	Алдар нэрийг хүртсэн

	Урьдын хүндтэй цолыг

	Улам өндөрт өргөсөн

	Далай их далайцтай

	Дархан хот сайн байна уу?

	Наран гэрэлт найрамдлын

	Нандин голомт болсон

	Монголын сайхан орондоо

	Мөнхийн жаргал дархалсан

	Далай их далайцтай

	Дархан хот сайн байна уу?

	(Х. Цэвээн хөрвүүлэв)

	 

	 

	 

	ГОВИЙН ЗУРАГ

	Тэнгис далай шиг хязгааргүй

	Талын уудам цэлийж,

	Дөрвөн зүгийн алс тийш

	Долгио татан зэрэглээтнэ.

	 

	Зүг зүгийн салхи

	Зоргоороо шуурч нүүлгэсэн

	Элсэн шар толгод

	Энд тэнд товойлдоно.

	 

	Харгана бут халиуран үзэгдэх

	Хараа цуцам цэлгэр нутгийг

	Зохицуулж байдаг харуул нь гэлтэй

	Загийн шугуй торойно.

	 

	Агь таанын үнэр анхилсан

	Алтан говийн замаар

	Түмэн жилийн тэртээг санагдуулам

	Тэмээн жингийн цуваа аялна.

	 

	Хажуугаар нь машин дүнгэнэн

	Хурдаа гайхуулах гэсэн шиг

	Улаан тоос татуулан

	Урд нь түрүүлж давхина.

	Өмноговь

	(Х. Цэвээн хөрвүүлэв)

	 

	 

	 

	ХАЧИН ГЭДЭГ НЬ

	Нэг бүсгүйг бодохдоо

	Нэг л янзтай болном.

	Үймэрч байна уу, зүрх минь

	Үнэндээ хачин... уйтгартай

	Гэнэт ирэхийг нь харахдаа

	Гэрэлтэх шиг дотор минь болно.

	Үймэрч байна уу, зүрх минь

	Үнэндээ хачин хөхүүтэй.

	Дөтөөс эгцлэн уулзахдаа

	Дөл мэтээр харнам.

	Үймэрч байна уу, зүрх минь

	Үнэндээ хачин... тэвдээд

	Хамт заримдаа явахдаа

	Хамаг үгээ мартнам.

	Үймэрч байна уу, зүрх минь

	Үнэндээ хачин... догдлоод.

	(Х. Цэвээн хөрвүүлэв)

	 

	 

	 

	Нар жаргах мэдээж юм,..

	Нар жаргах мэдээж юм,

	Нас өтлөх жам юм.

	Сүрхий цовоо тугалууд харайлдана,

	Сүүлдэж аваад гүйлтэй биш дээ.

	Ууц нь бөмбөгөр хангалууд тангаралдана,

	Уургалж бариад давхилтай биш дээ.

	Сэтгэл хөдлөм охид алиална,

	Цэнгэж дураараа наргилтай биш дээ.

	Нар жаргах мэдээж юм,

	Нас өтлөх сонин юм.

	(Х. Цэвээн хөрвүүлэв)

	 

	 

	 

	ХӨХӨӨНИЙ ДУУН

	Сайхан бага насаа

	Санаж бодож байнам.

	Хөхөө донгодохыг бид

	Хүсэн хүлээдэг байлаа.

	Гүйж харайлдан явахдаа

	Гүг-гүүг гэнэт сонсоод

	«Хөхөөний дуу!

	Хөхөө донгодлоо!» гээд

	Хөхиүн баяртай явдаг байлаа.

	Хөөрхөн уянгалаг дуутай

	Хөхөөний дуу цуурайтахад

	Уудам дэлгэр нутаг минь

	Улам ч үзэсгэлэнтэй болдог сон.

	Хөхөөний цээлхэн дууг

	Хоолойн сайхных гэлцдэг байсан.

	Намжаа дэлхий нэлдээ

	Нахиалж цэцэглэдэг байлаа.

	Хөхөө донгодохын үесээр

	Бургасны хальс хөндийрнө.

	Түүгээр бид цоор хийж

	Тун ч таатай үлээдэг байлаа.

	Цэлгэр уудам нутагтаа

	Цэнгэж бид байдаг сан...

	Харин одоо тэгээд

	Хаврын хөгжим - хөхөөний дуун

	Чин үнэнийг хэлэхэд

	Сэтгэлийг минь бас л догдлуулна.

	Угийн танил болсон

	Уран хөхөө донгодох нь

	Урьдын адилаар

	Уян зүрхэнд цуурайтна.

	Донгодох бүрд зүрх минь

	Догдлоод байх шиг санагдана.

	Жингэнэсэн дуутай

	Цоор хийгээд үздэг юм уу? 

	Нас ахиснаа мартаж

	Наргиад баймаар санагдах юм.

	Доод гол нутгаараа

	Дориун залуу шиг алхалнам.

	Тэгэвч тэвчээр гаргаж

	Тэр даруй үзгээ баринам.

	Үзгийн үзүүрт

	Өөлж хэлмээр үггүй.

	Хөхөө донгодох үеийн

	Хөхөөд баймаар шүүс гарна.

	Хаврын тэнгэрийн өнгийг

	Хараад байхад цэнхэр гэлтэй.

	Булгийн урсгал

	Бүр ч хурдан урсах шиг.

	Ургамал бүхэн

	Улам ч хурдан ургах шиг.

	Хүүхдийн шуугиан

	Хөхиүн гэдэг нь атаархмаар байна,

	Хүний нас

	Хүлээх завгүй яарна.

	Улам цаашаа

	Урин дулаан хаврууд болно.

	Сайхан дээрээ сайхан болж

	Сайн яваг охид

	Харин тэгэхээр хамаагүй биз

	Хавар, намар

	Гуниглан бодогдох:

	Гүг-гүүг, сайн байна уу!

	Хөхөөний дууг

	Хүлээхийн ихээр хүлээж явнам.

	Хөхөөний дуунд

	Хөхиүн баяртай хөгжиж л явнам.

	Уянгалаг сайхан дуугаараа

	Үргэлж надад яруу, тунгалаг

	Хүүхдийн цоор,

	Хөхөөний дуун,

	Хөхөөний дуун...

	(Х. Цэвээн хөрвүүлэв)

	 

	 

	 

	БУГЫН ДУУ

	Хангайн өтгөн тайга

	Хангинан дуурьстал

	Дөрвөн их зүгт

	Дүүрэн цуурайттал

	Ойн зөрөг шиг

	Олон салаа эврээ, буга

	Тэргүүн дээрээ сэрэлзүүлэн

	Тэнгэрт өргөн урамдана.

	Ижил ханиа дуудан

	Ихэмсэг яруухнаар дуулнам.

	Бэрх хол байлаа ч,

	Бие биесээ олном.

	Омог чадлаа сорилцох

	Омголон нэгийг нь ч өднө.

	Эвэр шандас хоёрынхоо

	Эрийг үзэх гэж дуудна.

	Алтан намрын аяс,

	Аглаг хөвчийн гүнд

	Чийрэг эрдүү хоолойгоор

	Чимээ өгөн урамдана.

	Харин тэгтэл

	Хайран... гэж дуу алдмаар

	Урамдаан дундаа бугын дуудлага

	Унтарч тасрах нь тохиолдоно.

	Хүн, ухаант хүн —

	Хөрст дэлхийн эзэн,

	Хан тэнгэрийг гэрч болгомоор

	Хайнга юм ч хийх юм.

	Эзгүй хөвчдөө дуурьсах

	Элдэв дуудлагыг нь дуурайх

	Уран сонин жимбүүр

	Урлаж хийхийг яанам!

	Омог төгөлдөр дуугаар нь

	Онгог аальхан аясаар нь

	Өдөж сөрсөн аялгаар нь

	Өөрцгүй дуугарахыг нь яанам!

	Тэр дуу гарсан зүгт

	Тэнхээ мэдэн буга давхина.

	Эвэр туур хоёрынхоо

	Эрдүү чимээ гарган тэмүүлнэ.

	Тэр дуу гарсан чигт

	Тэнд эндээс хариу урамдана.

	Согоо нь содхоноор,

	Буга нь буйралхуу дуудна.

	Уран жимбүүрийн дуу тийш

	Урт хар бууны ам тийш

	Тэшиж хатирч яваагаа

	Тэр амьтад яаж мэдэх вэ!

	«Урамдсаар, урамтай гэгч нь

	Уяран дөтлөн иртэл

	Хорголжин сум шунгинан ирж,

	Хорвоог налуулав намайг!

	Энгүй тайгын цоорхойд

	Эврээ алдлан унав, би.

	Эерүү дуугаа хадаан

	Эргэлдсээр ойчив, би.

	Дуудаж, урамдаж явсан зүрхийг минь

	Дуугаар юундаа хуурав даа?!

	Омголон яруу урамдааг минь

	Онгой хар буугаар юунд таслав даа?!

	1973 он

	(С. Дашдооров хөрвүүлэв)



	
АРСАЛАН ЖАМБАЛОН

	Арсалан Жамбалович Жамбалон 1924 онд Чит мужийн Агын Буриадын автономит тойргийн Хулинда гэдэг нутагт төржээ. Орон нутгийн сонинд 1944 оноос шүлэг нь нийтлэгдэж эхэлжээ. «Идэр Ленинчүүд» нэртэйгээр түүний анхны ном 1947 онд хэвлэгдсэн байна. «Лагерьд» (1953), «Баярт өдөр» (1950), «Хоньчин хүү» (1956), «Одод» (1958), «Дуран-гярхай нүд» (1962), «Нутгийн агаар» (1968), «Би дуутайгаа хамт» (1973), «Зүрхний айзам» (1981), «Чогчиго» (1984) зэрэг хорь орчим ном хэвлүүлжээ.

	А. Жамбалон ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Ази-Африкийн орны эв санааны нэгдлийн Зөвлөлтийн Хорооны гишүүн юм.

	А. Жамбалон Монгол оронд ирж байсан бөгөөд түүний «Лагерьд» гэдэг ном нь 1955 онд манайд хэвлэгджээ.

	 

	 

	ЭНХ ТАЙВНЫГ МАНДУУЛЪЯ

	Нар дэлхийд ганц л байдаг

	Нас хүнд нэг л заяадаг.

	Наадаж наргин,

	Нараа тойрч,

	Насаа тоолон,

	Тив дэлхийгээ

	Түшиж явахдаа

	Эрх чөлөө минь

	Энэ л гэдэг юм.

	Цэлмэг огторгуйн

	Цэнгэг агаарт

	Цээлхэн дуугаар

	Сэтгэлээ сэргээн,

	Цэлгэрхэн тохойн

	Цэцэг дунд туйлж,

	Залуу насандаа

	Жаргаж явахдаа

	Энхийн жаргал

	Энэ л гэдэг юм.

	Идэр багаас

	Их зоригтой,

	Эрдэм ухааны

	Эрхэм замтай

	Ард түмнийхээ

	Авьяасыг гэрчилсэн

	Ажил, үйлсээ

	Амжуулж явахдаа

	Амгалан энхийн

	Аз жаргал энэ л гэдэг юм.

	Газар дэлхийд

	Гай тарьсан,

	Дэлхийн хүмүүст

	Дайн тулгасан

	Аюулт фашистуудын

	Ааш араншныг,

	Дөчөөд оны

	Дөлт жилүүдийг

	Жаргал дундаа бид

	Жаахан л мартана гэж үү дээ?!

	Нарыг халхлах .

	Хар утаагүй,

	Насыг хорлох

	Тахал зовлонгүй,

	Үе удам залгах

	Үнэнч сайн нөхөдтэйгөө

	Аж амьдралаа

	Амгалан байлгах

	Зориг, хүслээ

	Зангидаж нэгтгээд байна.

	Газар дэлхийдээ

	Гал дүрэлзүүлэхгүй,

	Ганцхан энэ нарыг

	Гэнэдэж хиртүүлэхгүй

	Ганц заяасан насаа

	Гай зовлонд учруулахгүй

	Аварч чадах

	Арга ухаан бидэнд бий

	Нараа хамгаалах

	Нэгдэл нягтрал хэрэгтэй,

	Амиа хайрлах

	Арга ухаан хэрэгтэй.

	Буу зэвсгийг хорогдуулъя,

	Буцалтгүйгээр хураалгая.

	Эзэрхэг дайныг хориглоё

	Энх тайвныг мандуулъя!

	(Х. Цэвээн хөрвүүлэв)

	 

	 

	 

	ТУУЛ ГОЛ

	Хэнтий уулын бэлээс

	Холын аянд гарч

	Олон нугачаа зам туулсаар

	Орхон голтой уулзаж

	Сэлэнгэ танилдаа зорихоор

	Цэх хойш зүглэн

	Түүхийн тэмдэг болсон

	Түргэн урсгалт Туул

	Сайхан монгол орны

	Саруул уудам нутгаас

	Ах дүү ёсны

	Амар мэндийг

	Цэвэр тунгалаг усаараа

	Сэлэнгэ танилдаа хүргэнэ.

	Баян байгалийн дээжийг

	Байгал баатарт бэлэглэнэ. 

	Улаанбаатар хотыг

	Улаан-Үдтэй учруулна.

	Хөрш хоёр орныг

	Холбож урссан гол.

	(Х. Цэвээн хөрвүүлэв)

	 

	 

	 

	БИТГИЙ МАРТААРАЙ

	Талын дунд хэзээ нэг цагт

	уулзсан хүн

	Танил дотно болсон ч

	байж магадгүй,

	Туйлдаж ядрахын үед чинь

	тэр хүн

	Тусалж аварсан ч

	байж магадгүй.

	Битгий мартаарай!

	 

	Залуу насны халуунд туйлж

	Заяа хувьтай

	жаргаж явахад чинь

	Атаархаж байхын оронд

	сэтгэл зовж

	Анхаарч, чамайг ерөөсөн ч

	байж магадгүй.

	Битгий мартаарай!

	 

	Ард олондоо ачтай тустай

	Ажил үйлсийг хамт бүтээлцсэн

	Үнэнч шударга зантай

	өөрийн гэсэн сэтгэлтэй

	Өвгөн, залуу ч хүн

	байж магадгүй.

	Битгий мартаарай!

	(Х. Цэвээн хөрвүүлэв)

	 

	 

	 

	ХАДЛАНГИЙН БРИГАДАД

	Ач тустай рашаан ус нь

	амны цангааг гаргадаг

	Агь гангын анхилсан үнэр

	сэтгэлийг минь сэргээдэг.

	Налгар сайхан

	Хилгэндийн

	Намагт хөндийн

	адагт

	Аагим халуун

	зуны цагт

	Ажлын эрч

	өрнөж байлаа.

	Аятай таатай

	хадлангийн талбайд

	Азтай ирсэн

	тэргүүний бригад

	Нэгэн саналаар

	сэтгэл хүчээ нэгтгэж

	Нэн шаргуу

	ажиллаж эхэллээ.

	Өргөн тохойг

	эргэн тойрон харнам.

	Өнгө бүрийн дуу

	эгшиглэж байна.

	Морин тармуурт

	тохитой суусан

	Мончгор дориун

	хөвгүүн чимээгүй

	Борбоног өвөөгөөс

	хоцрохгүйг мэрийж тармана.

	Бахим жолоогоо чанга атгаад

	баяр хөөртэй морио гуядна.

	— Хэн гэдэг вэ,

	хэлж өгөөч гээд

	Хэнээс ч юм

	хариу хүлээнэм.

	— Нэг нь Зоригт

	байна.

	Нөгөө нэг нь

	Цэдэндорж,

	Түүний дүү —

	Цэвээндорж ч

	Тэнд бас харагдана.

	тэргүүний бухал чирэгч...

	Заасан зүг рүү нь

	ажиж би харлаа.

	Жижигхэн хүүхдийг

	олж би үзэв.

	«Том хүрний»

	нуруун дээр

	Тоорцог шиг харагдах

	бяцхан хөвгүүн

	Тунгалаг нарийн хоолойгоор

	орчин тойронд цуурайттал

	Тун ч эвлэгхэн

	хөхиүн баяртай дуулна.

	Бургасан ташуураар

	морио гуядан,

	Бүхнээс түрүүнд

	шогшуулна.

	Хойноос нь бас

	морио залж

	Хоёр найз нь

	дагана,

	— Эрдэнэ, Ваня та нар

	намайг гүйцэхгүй гээд...

	Инээд алдана

	Цэвээндорж.

	Хоёр нөхөр нь

	хариу болгож

	Хошин үгээр

	хашхиралдана.

	— Харж л байгаарай

	үд болтол

	Харин чамайг гүйцэж

	түрүүлэх болно...

	Уралдаан дахин

	эрч авна.

	Өнөө хөвгүүн

	бухлаа л чирнэ.

	Хандам эгч

	хамгаас шалмаг

	Хурдан хөдөлж

	бухал оруулж өгнө.

	Чирсэн бухлууд

	эгнэн ярайна.

	Шинэ нуруунууд

	тэвхийлдэн босно.

	Энд ч хөвгүүд

	цамцаа тайчаад

	Эцлээ гэж

	хэлэх янзгүй.

	Аюушжав,

	Володя нар

	Ацын иш нахийтал

	өвс шорлоод шидэлнэ.

	Хүдэр чийрэг

	хөвгүүдийн булчин

	Хүч чадлаа

	гайхуулна...

	(Х. Цэвээн хөрвүүлэв)

	 


ЦЫДЫП ЖАМБАЛОВ

	Цыдып Жамбалович Жамбалов 1931 онд Чит мужийн Агын Буриадын автономит тойргийн Аргали гэдэг нутагт төржээ. Түүний «Өргөн харгуй» (1961), «Наран толгой» (1962), «Нүдний шилтэй хурга» (1963) зэрэг хэд хэдэн ном хэвлэгджээ. 

	Ц. Жамбалов ЗХУКН-ын гишүүн байв. 1982 онд нас баржээ.

	 

	 

	ГЭЛЭГМАА

	Энэ охин бол —

	айлын ганц эрх хүүхэд...

	Энэ жил бид хоёр 

	аравдугаар анги төгссөн юм...

	Ачит буурал

	аав ээж нь

	Амьдралын төвөгтэй замд

	охиноо үдэх болоод байна

	Энэ ёслол

	галт тэрэгний буудалд ч биш,

	Усан долгио хаялсан

	хөлөг онгоцны зогсоолд ч биш,

	Цэлгэрхэн тал нутагтаа

	соёлын бааз байрласан

	Цэнхэр номин Байгал нуурын

	цэцэгт ногоон дэнж дээр

	Өглөөний мандах нарнаар

	шимт малын шинэхэн хашааны дэргэдээс

	Өлзий ерөөл бэлгэдэн байж

	охиноо энхрийлэн мордуулсан юм.

	90


Академи, институтэд үү,

	хадам, харьд юм уу?

	Алин нь ч биш байдаг шүү

	— Хэрэв бид бүгдээр

	эрдэмтэн болно гэвэл

	Хонин сүргээ

	хэн хариулах болж байна? гэж

	Хошигнон хэлээд Гэлэгмаа

	Хонио туугаад явлаа шүү гэж

	Хамт сурсан найз минь

	сэтгэл догдлон өгүүлэв...

	(Х. Цэвээн хөрвүүлэв)

	 


БУЛАТ ЖАНЧИПОВ

	Булат Намдакович Жанчипов 1939 онд Яруунын аймгийн Ульдэргэ гэдэг нутагт төржээ.

	Улаан-Үд хотноо Д. Банзаровын нэрэмжит Багшийн дээд сургууль төгсжээ. «Хээрийн цэцгүүд» (1968), «Үүлэн шүүдэр» (1972) шүлгийн ном хэвлүүлжээ.

	Б. Жанчипов ЗСБНХУ-ын Сэтгүүлчдийн Холбооны гишүүн юм.

	 

	 

	МАЙН БАЯРЫН ШӨНӨ

	Хэдэн жилийн өмнө, хүүхэд байхдаа

	Хөдөө нутагтаа майн баярын шөнө

	Алиа хонгор охидод хайраа өгөөгүй

	Ариун цагаан сэтгэлтэй явжээ.

	 

	Наадмаас тарсан тэдний дуун

	Намайг, огтхон ч хөндсөнгүй,

	Тосгоны захын гэртээ

	Тойрч харихаар зүглэсэн юм.

	 

	Голын цаадах цэцэгт талд

	Гоёхон дуутай манааны хонх

	Богинохон шөнийн хөгжим мэт

	Байн байн дуугарч байлаа.

	 

	Сэтгэл тайван харьж явсан

	Сайхан тэр баярын шөнийг

	Идэр миний эргэн санахад

	Эрхэм сайхан зүүд шиг байдаг.

	(Х. Цэвээн хөрвүүлэв)

	 

	 


ЦЫДЕН-ЖАП ЖИМБИЕВ

	Цыден-Жап Арсаланович Жимбиев 1928 онд Чит мужийн Хёлгын районы Бада гэдэг нутагт төржээ.

	Москва хотноо М. Горькийн нэрэмжит Утга Зохиолын Дээд Сургууль төгсжээ. 1943 оноос шүлэг бичиж эхэлсэн байна. «Баян нуга» (1950), «Анхны хагалгаа» (1952), «Шүлэг – миний хүлэг» (1958), «Өргөн талын дуун» (1961), «Москва - Прага - Гавана», «Талын харгуй», «Гал могой жил», «Урсгал» зэрэг шүлэг, найраглал, баримтат нийтлэл, роман бичиж хэвлүүлсэн байна.

	Ц. Жимбиев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Буриадын Соёлын гавьяат ажилтан юм.

	Мөн Буриад улсын шагнал хүртсэн байна.

	 

	 

	ЯАДАГ БИЛЭЭ

	Алдар цуунд гарсан

	Агын малчин охиныг

	Харангуут л жигтэйхэн

	Хайр сэтгэл минь татагдсан юм.

	Өнө удаан бодолд автаж яваад

	Өөртэй нь нэг учирсан юм.

	«Хувь заяагаа холбоё» гэхэд

	Хариу үг хэлээгүй юм.

	Эртээд нэг найр дээр уулзаад

	Энэ тэрхнийг асуулаа.

	«Би мэдэхгүй» гэхээс өөр

	Бүтэлтэй хариу хэлсэнгүй.

	Одоо л нэг зориудаар

	Очиж дэргэд нь уулзлаа.

	«Санаа байгаа бол түргэн очиж

	Сүү саальд туслаач» гээд инээмсэглэв.

	Тийм л нэгэн урилгатай, би

	Тэр нь ямар учиртай вэ?

	Тэгж надаар гамгүй,

	Тоглоом тохуу хийв үү?

	Аавын олон хөвгүүдийн

	Адаг нь гэгдээд байхааргүй билээ.

	Алдар нэрээр хүний зэрэгтэй билээ.

	Арга ухаан минь дутаад байна уу?

	Харин яагаад ч нэмэргүй

	Хүүхний сэтгэл хөндий байна.

	Үнээ саальд нь тусалдаг юм уу?

	Үхэр хариулаад явдаг юм уу?

	(Х. Цэвээн хөрвүүлэв)

	 

	 

	 

	ЦЭРЭГ НАРС

	(Дууль)

	1

	Буриад овгийн хөвгүүн

	Булиа омгийн хүчтэн

	Бавж баатрын домгийг

	Бүхий олон мэднэ ээ!

	 

	Тэр цуутны ачаар

	Түмэн ард амаржиж

	Таван эрдэнэ сүрэг нь

	Тал хээрийг бүрхээд

	 

	Хамаг зон цугаараа

	Хавтай зугаатай суутал

	Харийн гүрний хортон

	Халдаж гэнэт дайрчээ.

	 

	Санаа мууттай дайтах

	Цэрэг дайчлах чөлөөгүй

	Чин зоригт баатар

	Цэцэн арга олуутаа

	 

	Нэлийсэн их тайгаас

	Нэгхэн шөнөдөө зөөсөн

	Олон зулзаган модыг

	Ононы хоймроор зоогоод

	 

	Тэр бүрийнхээ ёроолоор

	Түүдэг гал бадраасан нь

	Түм буман цэрэг шиг

	Тун ч сүрлэг харагдахад

	 

	Зорьж ирсэн дайснууд

	Зогтусан гайхлаа.

	Зах хязгааргүй галаас

	Зориг шантран гасаллаа.

	 

	Бавж мэргэн баатрын

	«Цэргээ» командлан хатирахыг

	Байлдахаар ойртсон харийнхан

	Сэлмээ хуйлан ширтэхдээ

	 

	Ийм олон цэрэгтэй

	Улс бас байдаг аа!

	Эдний өөдөөс очиж

	Амиа алдахаа больё гээд

	 

	Түрэмгийлэх гэсэн этгээдүүд

	Сүнсээ зайлан зугтааж

	Түүнээс хойш тэр модод

	«Цэрэг нарс» гэгдсэн юм.

	 

	 

	2

	Хориод оны эхээр

	Ага нутаг үймээнтэй

	Хоёр ангид хуваагдаад

	Аюулт тулалдаан болоход

	 

	Бавжийн удамт буриадууд

	Эх нутгаа орхилтой биш,

	Байна гээд цөмөөрөө

	Эзэрхэг этгээдэд буултай биш»...

	 

	Улаантантай нийлсэн олон

	Өнөө нарсандаа хориглоод

	Өдөржин шөнөжин байлдсаны

	Үнэн байдал хэцүү билээ л.

	 

	Өргөн Ононыг тужид нь

	Харанхуй утаа бүрхээлээ.

	Үймээн дэгдээсэн дайсантай

	Халз тулан байлдлаа.

	 

	Бууны суманд өртөгдсөн

	Мөчир болгон хугарна.

	Боргоцой шилмүүс дээрээс

	Мөндөр мэт унана.

	 

	Үелж давхарласан холтос

	Навч намаа шиг хийснэ.

	Үнэр ханхлуулсан давирхай

	Нүдний нулимс шиг дусална.

	 

	Үеийн сайхан хөвгүүд

	Үнэний төлөө эрстэвч

	Үлдсэн олонх нөхөд нь

	Өстөн дайсныг дарсаар

	 

	Хэдхэн өдрийн тулаанд

	Большевик бүлгийнхэн яллаа.

	Хэрэг нь буруутсан цагаантан

	Бараа сураггүй арилахад 

	 

	Өргөн тал дахь малчдын

	Сүр жавхлан бадарч

	Урьдын домогт нарсны

	Цуу дахин тархлаа.

	 

	 

	3

	Одоо очоод харахад

	Өнөөх модод хязгааргүй

	Намжаа дайдыг бүрхээсэн

	Нарсан хөвч болжээ.

	 

	Өнө эртний модод

	Өвгөрч хэдий бууралтавч

	Үй олон зулзага нь

	Үе залган ургасаар

	 

	Жил жилийн улиралд

	Залуу зандан янзаараа

	Жавар салхи шуургыг

	Зогсоож саатуулсан хэвээрээ.

	 

	Хортон дайсныг дарахад

	Хуяг болсон түүхтэй.

	Хүйтэн өвлийн зудад

	Халхавч болдог ачтай.

	 

	Энэ ойгоор явахад

	Бавж баатар бодогдон

	Эргэн тойрныг ажихад

	Большевик нөхөд харагдана.

	 

	Догшин хурдан Ононы

	Домогт ногоон тайга

	Одоо ч гэсэн өөрцгүй

	Олныхоо хүндийг хүлээсээр

	 

	Дархан хилийн харуул шиг

	Сүр жавхлантай жагсана.

	Даяар гүрний байдалд

	Чимэг нэмэн цэнхэртэнэ. 

	 

	Цэрэг нарс цаашдаа ч

	Энгээ тэлэн олширсоор

	Цэгээн тагтаа дээгүүр нь

	Эвийг ерөөн эргэлдсээр.

	 

	Ардын баатрын домог

	Үеийн үед уламжлагдан

	Алдар цуут нарснууд

	Улам улам үржсээр.

	 

	Бавж нэртэй хөвгүүний

	Ариун шарилыг хадгалсан

	«Баатар» гэгддэг уул

	Баруухан биед нь байхдаа

	 

	«Цэрэг» хэмээх нарсаа

	Энхийн төлөө жагсааж

	Цэнгүүн сайхан агаараа

	Эх орондоо зориулна!

	(Ж. Лодой хөрвүүлэв)

	 

	 

	БАЙГАЛ

	Гурван зуун жараад үлгэр шиг 

	Гурван зуун жараад өдөр шиг

	Гурван зуун жараад горхи

	Гүнзгий савд чинь цутгадаг. 

	Цэлгэрхэн Буриадын усны дээж

	Цээлгүй уудамд чинь шингэж орно.

	Цэлмэгхэн тэнгэрээс

	Цэвэр тунгалаг

	Цэнхэрхэн мандал чинь мяралзан долгиотно.

	Үүр цайх үед чи

	Үнэн сайхаан.

	Өнгийн туяа

	Үйлсгүй уран угалз урлана.

	Үүлсийн нүүдэл 

	Уулсын суудал

	Уудам толинд туссан шиг тодорно.

	Бүрхэг өдөр

	Бороо хуртайд

	Будан манан

	Бүрхээн хучна.

	Булаг ус чинь   

	Булингартана.

	Хөөс цахруулан

	Хөөрөн цалгилна.

	Салхи, шуурга,

	Шамаргатай үед,

	Савандаа багтаж ядна.  

	Сүртэй, догшин,

	Цовхчин үсрэн

	Түм мянган долгионоо

	Тууж хөөсөөр байна.

	Шинэ жилийн

	Ширүүн өвлийн

	Тачигнасан хүйтэн болохдоо 

	Төмөр ширэм шиг савраар базан,

	Чамайг царцаах гэхээр нь

	Чадлаа гайхуулан тэмцэж

	Усны гүнээс

	Оргилон хөдөлж байна уу?

	Орчин тойрныг уядуулах гэсэн шиг

	Уурлан байна уу?

	Зориг хүчээрээ тулалдавч

	Зайрмагтан чи аяндаа шаргина.

	Мөнгөн дуслууд чинь

	Мөндөр мэт цацрахдаа

	Мөнгөн товч юм уу гэлтэй.

	Хүчирхэг их

	Хөдөлгөөн дундаа

	Хөлдөхөөс өөр аргагүй болохдоо

	Хавь ойрын газрыг доргиулан, 

	Хахалдсан чихэлдсэн...

	цуурай сонсогдоно.

	Харин тэгээд чиний

	Хөлдөхөд би бахархнам:

	Хөх цэнхэр өнгөтэй

	Хөндийрч овоорсон мөсний

	Шовх өндрийг харахад

	Ширүүн тэмцэл болсон

	Чулуун хөшөөг санагдуулна.

	(Х. Цэвээн хөрвүүлэв)

	 

	 

	 

	БАМ

	Алдар цуут орны минь

	Ард түмэн хамтаараа

	Агуу их барилгын

	Алтан түүхийг эхэллээ.

	Хад байц шуугиатан

	Хамаг дэлхийд цуурайтав.

	Байгал-Амарын төмөр зам

	Бам, Бам, Бам!

	Үлгэрт гардаг баатар шиг

	Үлэмжийн гайхамшиг бүтээнэ.

	Уул хадыг нүхлэн

	Ус мөрнийг гатална.

	Хад байц шуугиатан

	Хамаг дэлхийд цуурайтав.

	Байгал-Амарын төмөр зам

	Бам, Бам, Бам!

	Хийж бүтээсэн зүйл маань

	Хэт мөнхийн дурсгал

	Хүний бүтээсэн төмөр зам

	Хөшөө мэт гялалзана.

	Хад байц шуугиатан

	Хамаг дэлхийд цуурайтав.

	Байгал-Амарын төмөр зам

	Бам, Бам, Бам!

	1975 он

	(Х. Цэвээн хөрвүүлэв)

	 

	
ЦЫРЕТОР ЗАРБУЕВ

	Цыретор Дугарович Зарбуев Түнхэний аймгийн Оёор-Шанаа гэдэг газарт 1921 онд төржээ. Улаан-Үд хотын театр хөгжмийн сургууль төгсөж, Буриадын радио хороонд ажиллаж байх үедээ сайн дураараа цэргийн албанд мордож эх орноо хамгаалах аугаа их дайнд оролцож 1942 онд баатарлагаар амь үрэгдсэн байна. Москва хотноо болсон Буриадын утга зохиол, урлагийн анхдугаар үзлэгт зориулж «Буриад орон» гэдэг дууг хөгжмийн зохиолч Г. Дадуевтай хамтран бичсэн байна.

	 

	 

	БУРИАД ОРОН

	Цасан дуулгат Саяан минь

	Цагаан мөнгөн малгайтай.

	Чацуу олон үетнүүд

	Цэцэн сонин зугаатай.

	Чацуу олон үетнүүд

	Цэцэн сонин зугаатай.

	Буриад-монгол нутаг минь

	Баян тансаг байдалтай.

	Баатар тэргүүн ажил маань

	Бат итгэлд найдвартай.

	Баатар тэргүүн ажил маань

	Бат итгэлд найдвартай.

	Байгал өргөн далай минь

	Бардам ханагар цээжтэй.

	Багачууд олон үетэн минь

	Баяр зугаа элбэгтэй.

	Багачууд олон үетэн минь

	Баяр зугаа элбэгтэй.

	(Х. Цэвээн хөрвүүлэв)

	 

	 

	 

	РАШААН

	Өндөр сарьдаг Саяны бэлээс

	Үнэт рашаан ундран гардаг.

	Эрдэнийн алтан хадны хөмгөөс

	Эрчтэй оргилон мэлмэрч байдаг.

	Аялж миний зорьж ирэхэд

	Рашаан намайг угтаж байв.

	Аягаар утгаад амталж үзэхэд

	Аятай зохимжтой шингэж байв.

	Хажуугаар нь Хэнгэрэг горхи

	Харуулдан боргилон урсана.

	Дурласан гэлтэй өвөөлж ойрхон

	Донгодож бөвнөн гайхуулна.

	Ургаа хадан оргилын судлаар

	Урсгал рашаан шургаж байсныг

	Уран зохиол холбоо үгээр

	Урамтай хөхиүн бичнэм, сонсооч.

	(Х. Цэвээн хөрвүүлэв)

	 


ЖАН ЗИМИН

	Жан Александрович Зимин 1920 онд Эрхүү мужийн Усть-Ордын Үндэстний тойргийн Алайрын Аляа тосгонд төржээ.

	Эрхүү хотын их сургуулийн газарзүйн анги төгсжээ. «Солонго», (1962), «Шатарчид» (1970), «Аглаг тал нутаг минь, сайн байна уу» (1972), «Үнэнч нөхөр-үсэглэл» (1975), «Гарын таван Хуруу» (1978), «Анир чимээгүй» (1981) зэрэг шүлгийн ном нь хэвлэгджээ.

	Ж. Зимин ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Холбоот Орос улсын гавьяат багш юм.

	 

	 

	АНХНЫ СУРАГЧИД

	«Орилж» байдгаа орхиж

	«Майлж» тоглодгоо мартаж

	«Боов» гэдгээ больж

	«Чихэр» гэдгээ зогслоо.

	Унасан шүдээ ургуулж

	Ухаантай том боллоо.

	Долоон нас дуусаж

	Дориун цэцэн боллоо.

	Сургуульд бид орж

	Хонхны жингэнэх чимээгээр

	Сурагч нэр авлаа.

	Хожигдолгүй ирдэг болов.

	Түргэн уншиж чаддаг

	Сайхан бичдэг боллоо.

	Үсэглэлээ үзэж

	Өчнөөн эрдэм сурлаа.

	Багшдаа бид

	Баярлаж байна.

	Урамтай сайн сурч

	Улам хичээн шамдана даа.

	1978 он

	(Х. Цэвээн хөрвүүлэв)

	 

	 

	 

	НАРАН НААШАА, ҮҮЛЭН ЦААШАА

	Үүлэн, цаашаа

	Өнгөр дөө.

	Наран, наашаа

	Налай даа.

	Буугаад ир

	Нутагт минь!

	Бузгай гоё

	Байх шүү!

	Уудам дэлгэр

	Талаар маань г

	Уралдаж

	Гүйнэ шүү.

	Хад тайгын

	Хаяагаар

	Хамт цэцэг

	Түүнэ шүү.

	Алаг цэцгийн баглааг

	Аав ээждээ

	Барина шүү.

	Тив дэлхийн сониныг

	Түгээж хүмүүст

	Хүргэнэ шүү.

	1980 он

	(Х. Цэвээн хөрвүүлэв)

	 

	 

	 

	ХУРГА

	Дэнжийн ногоо амтархан

	Дэвжин тэнцэн бэлч дээ.

	Урьхан мяндсан ноосоо

	Ургуулан ургуулан дэгд дээ.

	Хамгийн хөөрхөн хурга

	Хамтралын маань хурга.

	Өсөж байгаа чинь сайхан аа

	Өөдөлж яваа чинь гоёхон оо.

	Нарийн цагаан ноосоо

	Наршуулалгүй яваарай.

	Талын догшин салхинд

	Тоосыг нь гөвүүлж байгаарай.

	Хэчнээн олон хүнийг

	Хувцаслахад таатай вэ!

	Хэдэн янзын гоёлыг

	Хэнд бэлэглэхээр бэлдээ вэ?

	Нарийн ноостой хурга минь

	Нандин эрдэнэ хурга минь

	Баян Буриад орны минь

	Баялаг болсон хурга минь.

	(Х. Цэвээн хөрвүүлэв)

	 


КИМ ИЛЬИН

	Ким Ильич Ильин 1930 онд Эрхүү мужийн Усть-Ордын үндэсний тойргийн Осын районы Буриад-Ёнгүүд гэдэг нутагт төржээ. «Нутагт минь хус шуугина» (1960), «Шүлгүүд» (1961), «Чиний гарт жаргал» (1964), «Хуучин бичгийн мөрөөр» (1971), «Миний хайртай Улюнхаан» (1982), «Нийтийн журам сахигчид» (1963) зэрэг шүлэг, тууж, найрууллын номууд хэвлүүдсэн байна.

	К. Ильин ЗХУКН-ын гишүүн, ЗСБНХУ-ын Зохиолчдын Эвлэлийн гишүүн байв. 1977 онд нас баржээ.

	 

	 

	НИСЛЭГ

	Арван мянгаад метрийн өндрөөс

	Алсхан тэртээ харагдах үүлс

	Цаст уулсын дуулга гэлтэй

	Цагаан өнгөөр гялалзан нүүнэ.

	«ТУ» нэртэй хүчит хөлгийн

	Түргэлэх хурд юутай ч зүйрлэшгүй

	Тив дэлхийд алдраа дуурьсган

	Түмэн олонд минь дуурсан байна.

	Дуунаас хурдан нислэгийн замаар

	Дугараг саранд бид хүрнэ.

	Тэглээ ч гэсэн эх газар минь

	Тэнгэрийн доор мөнх санагдана.

	Эрхүү, Москва зургаахан цагт

	Эргэн тойрох замд минь торойно.

	Огторгуйн хөлөг хөвгүүдээ угтаж

	Өндөр кранууд гараа өргөнө.

	Нийслэлийн гудамжинд үлгэр дүүрээгүй

	Нислэг минь улам үргэлжилж байна.

	Шинэхэн одод шиг онгоцнууд минь

	Шидэт хурдаар дүүлэн байна.

	Эндээс тэнгэрийн зам зурайна,

	Эндээс атомын зуун дүүлнэ,

	Эндээс намын минь золбоо бадарна,

	Эрин цагийн баатарлаг уриа дуурьсана.

	Нислэг маань — Кремлийн одноос

	Намуун байгаль дэлхийг тойрно.

	Бөмбөрцөг эх дэлхий дээрээс

	Бүхий л хүн баярлан байна.

	Эвийн нөхөд урагшлан нисэж

	Эв хамтын оргилд дүүлнэ.

	Ариун санааны нөхөрлөл доор

	Аугаа дэлхий нөхдөө хүлээнэ.

	Тэндээс бас шинэ нислэг

	Түмэн олон цаашаа ниснэ.

	Тэргүүн Москвад дахин хүргэсэн

	Ту1-гийн домог шүлгийн минь эхлэл.

	1958 он

	(Д. Дамбадаржаа хөрвүүлэв)



	
ИННОКЕНТИй КИМ

	Иннокентин Алексеевич Ким (Абгулдаев) 1909 онд Эрхүү мужийн Усть-Ордын үндэсний тойргийн Осын районы Эрхэдэй гэдэг нутагт төржээ.

	В. И. Лениний нэрэмжит Буриадын багшийн техникум, Намын Дээд сургууль тус тус төгсжээ. «Зүрх ба сэлэм» (1943), «Талын дуунууд» (1950), шүлгийн ном ^орос хэлээр хэвлүүлжээ. «Зөвлөлт Буриадын хориод оны яруу найраг» гэсэн сэдэвтэй цуврал бүтээл туурвижээ.

	И. Ким ЗХУКН-ын гишүүн, хэл бичгийн ухааны дэд эрдэмтэн, Буриадын Соёлын гавьяат ажилтан юм.

	 

	 

	ШУУРГАНААР

	Би зогсном, салхи исгэрнэ.

	Өргөн талыг бүрхэн

	ууртай нь аргагүй салхи хуйларна.

	Хөл алдуулан унагах шахна,

	Хүчтэй нь аргагүй догшин салхи

	нүүр нүд рүү цас шидэлнэ.

	Хун ард нийт олноороо

	Харийн дайсантай тулалдахаар

	эрс шийдэмгий эрч хүчээ нэгтгэнэ.

	Эх орон даяараа бослоо.

	Бэртэгчин дайсныг бид лавтай ялна,

	би ч харуулд зогсож байна.

	Хэрэв шөнийн шуургыг далим болгож

	Хэрцгий дайснууд

	халдаад ирэх юм бол

	Үхлийн тамга болсон мэргэн сумыг

	Үст толгойд нь шигтгэж

	өстөн дайсныг ялахаа л ялна!

	(Б. Цэрэндаш хөрвүүлэв)



	
ВЛАДИМИР ЛИПАТОВ

	Владимир Викторвич Липатов 1940 онд УлаанҮд хотод төржээ. Москва хотноо М. Горькийн. нэрэмжит Утга Зохиолын Дээд сургууль төгсжээ. яруу найргийн хэд хэдэн ном хэвлүүлсэн байна.

	В. Липатов ЗСБНХУ-ын Зохиолчдын Эвлэлийн гишүүн юм.

	 

	 

	ЛУКА ӨВӨӨ

	Өглөө бүр эртлэн

	Өвөө гадагшаа яаран гардаг

	Өглөөний тунгалаг агаарт

	Өвөө тухлан түлээ хагална.

	 

	Далайц нь оновчтой мэргэн,

	Даамай болоод эрдүү хүчтэй.

	Дадсан тэр ажилдаа

	Дадлага туршлага арвинтай.

	 

	Сүхний нь ир гялалзан

	Сэлэм юуг нь санагдуулдаг.

	Сүрт тулалдаанд явснаа

	Сонирхол татам хүүрнэдэг.

	 

	Амьсгаа даран амрахдаа

	Аймшиггүй зоригт Лазогийн тухай

	Ай, хүү минь чи мэдэх үү?..» гэж

	Аяархан надаас асуудаг юм.

	 

	Насан залуу идэр үеийнхээ

	Намтар түүхийг хүүрнэх нь гэж

	Андахгүй би мэддэг болохоор

	Амаа хамхин чагнанам.

	 

	Гавьяат замын нь эхэн

	Газрын холоос сонсогдоно.

	Идэрхэн насны нь гал цог

	Эргэж сэтгэлийг нь баясуулаг даа.

	1975 он

	(Б. Цэрэндаш хөрвүүлэв)



	
ВЛАДИМИР ЛОРГОКТОЕВ

	Владимир Дмитриевич Лоргоктоев 1934 онд Баунтын аймгийн Амалат сууринд эвенк анчны гэр бүлд төржээ.

	В. Лоргоктоевын шүлгүүд төвийн сонин, сэтгүүлд нийтлэгдэж байна. Түүний «цаа бугын зөргүүд» нэртэй анхны ном 1979 онд орос хэлээр хэвлэгдсэн байна.

	 

	 

	АНД НӨХӨД

	Элбэг хэрэм,

	тарган бугын хойноос

	Эвенк ястан

	эртээс нааш зүтгэсэн юм.

	Энэ тухай

	хэн нэг анчин

	Эргэцүүлэн байж

	ингэж хуучилсан юм.

	Эсгий гэр шиг

	шовгор малгайн залаа

	Эрвэгэнүүр салхинд

	дүрэлзтэл хийсгэн

	Элдмэл жолоо дугтрах мориныхоо

	Эмээл дээр тогтож ядан

	Хөдөө аж ахуйн

	ямар нэг нэгдлийн тухай

	Хөгтэй юмыг тэр хүн

	ингэж ярьсан даг:

	— Бултдаа сууцтай

	Бугадаа фермтэй болъё.

	Хамтаар нэгдэж

	Хангалуун амьдаръя.

	Энэ зөвлөлтөд итгэ

	Эвенк чи нэгдэлд ор...

	Чимид гуайн энэ яриа

	Чихний дурсамж болж

	Дылкан өөрөө

	Тэтгэвэрт гараад

	Дэндүү гашуун гаансаа

	Нэрэх зуур нарлана.

	Тэртээ жилд

	Сумын дарга байсан

	Тэр Чимид өөрөө

	Хөрш өөдөө гэлдэрч

	Өнгөрсөн он жилийг

	Таягаараа тоолох шиг тогшсоор

	Өнөөхдөө хүрч ирээд

	Хуучиллаа, хуучиллаа.

	Нарс модод цөм

	Насны цагариг нэмдэг.

	Өнгөрсөн цаг болоод

	Өнөөгийн хүүхдийн тухай

	Тэд ханатал ярилцаж

	Тэндээ л нэг жаргалтай

	Улаан үндсэн гаансаа

	Утаа баагьтал хөхөж суулаа.

	1972 он

	(Б. Цэдэндамба хөрвүүлэв)

	 

	 

	 

	ҮДЭЛТ

	Уулнаас шаагих горхи шиг хурдан

	Уур цантай цаа бугаа сойж

	Уугих гаансаа зуусан анчид

	Учиргүй яарч гэрт орцгоов.

	Юү болов оо?

	Юуны учир бужигнав аа?

	Цас наалдсан цэцэгтэй гутлууд

	Цагаан галуу шиг санагдана.

	Өнөөдөр хүү нь Ленинградад зорих болж

	Өвгөн Магдуалийнхан найр хийж

	 

	Эвэр гаансны үнс тоншоод

	Эзэн Магдауль түгдчин эхлэв.

	Эцэг ёсны жинтэй үгээр

	Энд тэр ингэж ярив:

	 

	— Үзсэн дээ, тар нар. Миний бугууд

	Үнэндээ хурдан шүү!

	Гэвч миний хүүг онгоц

	Гэгээн тэнгэрт авч ниснэ.

	 

	Цал буурал өвгөний хүү

	Цасан дээрх мөр нүдэлж

	Өтгөн ойн хунгар дундаас

	Өөрийн заяаг олсон, чи.

	 

	Том хотын иргэн болж

	Толгойдоо эрдэм хураах хэцүү ч

	Эртээс нааш хол хоцорсон

	Эвенк бидэнд эрдэм хэрэгтэй.

	 

	Цаг болж хөвгүүн мордов,

	Цаа бугын нуруу хотолзов.

	Магнай гялсхийтэл өргөж

	Магдаулийн нүд анивалзан

	 

	Далай их эрдэмд зорьж

	Дахин нэг эвенк мордов.

	Өнөө мордсон залуу эвенк

	Өвөрт нь өссөн өөрийн нь хүү!

	1977 он

	(Б. Цэдэндамба хөрвүүлэв)

	 

	 

	 

	БАМ

	Гасор!..2

	Газрын бартаа, асган дундуур

	Ган зам гаргууд гялалзана.

	Энэ тухай шинэхэн дуугаа

	 

	Эвенкчүүд зоргоор дуулна

	Одёр!..3

	 

	Осол аюул ч гарч байсан,

	Олон удаа уйлж үзсэн,

	Оргилон байгаа хөдөлмөр харж

	Огт зүгээр эвенк зогсоогүй.

	 

	Гасор!..

	Галаа эвенк өрдөж

	Гадаа ирсэн бүгдийн

	Гарыг эвенк атгаж

	Гашуун цайгаа дээжилнэ.

	 

	Одёр!..

	Олигтой зассан замыг

	Олзуурхаж байнам, би.

	Орын зөргөөр ган зам гялалзахад

	Огторгуй дүүртэл дууuаа дуулнам.

	(Б. Цэдэндамба хөрвүүлэв)

	 


ДОЛЬЁН МАДАСОН

	Дольён (Илья) Николаевич Мадасон 1911 онд Эрхүү мужийн Усть-Ордын үндэсний тойргийн Эрхэдэй гэдэг нутагт төржээ.

	«Хаврын гэрэл» (1932), «Уянга» (1941), «Хөхөө донгодох үе» (1959), «Хоёр үлгэр» (1964), «Эрт болсон хавар» (1970) зэрэг ном хэвлүүлжээ. Олон жилийн турш ардын аман зохиол цуглуулж залуу хойч үеийнхэндээ тус болох чухал үр дүнтэй ажил хийсэн байна. «Оньсогууд» (1959), «Буриад ардын зүйр цэцэн холбоо үгнүүд» (1961), «Абай гэсэр» (1961), «Хүүхдийн оньсогууд» (1962), «Зүйр цэцэн үг, оньсогууд» (1978) зэрэг ном хэвлүүлжээ.

	Д. Мадасон ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Буриадын Соёлын гавьяат ажилтан юм.

	 

	 

	МӨСӨН ДЭЭР

	Мөлгөр гөлгөр

	Мөсөн дээр

	Ган тэшүүрээр

	Гулгаж явнам.

	Толигор мөсийг

	Тэшүүрийн ир

	Хурдын хүчээр

	Хусуулж явахдаа

	Ид хавтай

	Эрч авч

	Яаруу түргэн

	Явж л байнам.

	Цуцахгүй гүйсэндээ

	Цусны эргэлт хурдасна.

	Халууцсандаа болоод

	Хөлөрч цантнам.

	Тэшүүрийн ир хурц л байна.

	Түргэн хурдан гүйнэм.

	Тал шиг, өргөн

	Толигор мөсөн талбайд

	Баяр хөөртэй

	Бахархан баясаж явнам.

	(Х. Цэвээн хөрвүүлэв)

	 

	 

	 

	Зарим үед уйдмаар болохдоо...

	Зарим үед уйдмаар болохдоо

	Залуугийн чинь зургийг

	Альбом дотроос аваад

	Алган дээрээ харнам.

	 

	Уулын бэлийн хусанд,

	Уран хөхөө донгодно.

	Зэрэглээт талын агаарт

	Жиргэж байна, чогчиго.

	 

	Цэвэр хөөрхөн царайг чинь

	Ширтэн гөлрөн суунам.

	Залуу насаа эргэн санаж

	Зүрхний угаас дуулнам.

	1975 он

	(Х. Цэвээн хөрвүүлэв)

	 

	 

	
ЭЛБЭГ МАНЗАРОВ

	Элбэг Содномович Манзароз 1948 онд Түнхэний аймгийн Хойд гол гэдэг газарт төржээ.

	Улаан-Үд хотноо Багшийн сургуулийн уран зургийн анги төгсжээ. Бага наснаас шог хошин зохиол сонирхдог байв.

	Түүний бичсэн ёгт үлгэрүүд сонин, сэтгүүл, хамтын бүтээлд нийтлэгддэг юм. «Дураараа дургисан зомгол» нэртэй анхны ном нь 1982 онд хэвлэгджээ.

	Э. Манзаров ЗСБНХУ-ын Зураачдын Холбооны гишүүн юм.

	 

	 

	«БӨХ» БААВГАЙ

	— Бөхийн барилдааны тэмцээн

	Бүх амьтдын дунд болно гэж

	Болзоо хугацаатай нь

	Арслан баатар хүрхрэн

	Ан амьтдад зарлалаа.

	Баавгай, чоно, шилүүс,

	Бодон гахай тэргүүтэн

	Хөнгөн жингийн солонго, булга

	Хүч чадлаа сорихоор

	Бэлтгэл сургууль хийцгээж

	Бэлэн зэлэн болцгооно.

	Баавгай харин «Би л хүчтэй» гэж

	Бэлтгэл дасгал ч хийсэнгүй.

	Биерхүү тэр мунхаг

	Биедээ хэт найдаж

	Архи, тоглоом эргүүлдэнэ,

	Ахлах дасгалжуулагч арслан

	Аргадаж гуйгаад ч яджээ.

	— Бодонтой юутай бүгдийг нь

	Базаад л хаячихна, юу байх вэ!

	Хүч байвал, мэхээр яах вэ гэж

	Хөл майга баавгай онгирно.

	Болзоот цаг нь ч боллоо.

	Бөхчүүд цөм цугларлаа.

	Баавгай дунд нь ганцаараа

	Бардам зантай алхална.

	Бөхийн барилдаан үзэх

	Бөөн хорхойтон цуглажээ.

	Хүч чадлаараа тэнцүүхэн

	Хүнд жингийн хоёр бөх

	Хүрээд ирлээ дэвжээнд

	Хав дөрвөлжин барилцаж

	Хаа гуянаасаа угзарцгаана.

	Бодон гэнэт баавгайн доогуур

	Бултаж ороод өргөөд тавьчихлаа.

	Охор сүүлээ дарсаар баавгай

	Ондгонож явсаар дэвжээнээс гарав.

	Басаж яваад хөөрхий

	Бэлтгэлгүй байснаа харууллаа.

	 

	* * *

	 

	«Би» гэсэн бардам сагсуу зан

	Баавгай шиг болно гэдгийг мэдэж ав!

	Хүчээр биш, аргаар гэдэг

	Хүндтэй үгийг битгий мартацгаа!

	1978 он

	(Б. Цэрэндаш хөрвүүлэв)



	
ЧИМИТ-РЭГЗЭН НАМЖИЛОВ

	Чимит-Рэгзэн Намжилович Намжилов Чит мужийн Агын Буриадын автономит тойргийн Дульдаргын аймгийн Тарбагатай гэдэг нутагт 1926 онд төржээ. Улаан-Үд хотноо Д. Банзаровын нэрэмжит Багшийн дээд сургууль төгсжээ.

	«Цэлмэг өдөр» нэртэйгээр анхны ном нь 1952 онд хэвлэгдсэн байна. «Талын булаг» (1956), «Алтан өлгий» (1958), «Ташкентын дэвтэр» (1960), «Цэцэгт аян» (1961), «Инээдтэй эрээн дэвтэр» (1963), «Талхны үнэ» (1965), «Эхийн зүрх» (1966), «Шүлгийн түүвэр» (1972), «Сүхбаатарын орноор» (1975), мөн «Арван тавны сар» нэртэй түүвэр зохиол нь хэвлэгджээ.

	М. Лермонтов, Т. Шевченко, В. Маяковский, С. Есенин нарын бүтээлээс эх хэлнээ орчуулсан байна. Манай олон яруу найрагчдын шүлэг зохиолыг буриад аялгуунд буулгаж уншигч олондоо толилуулсныг энд тэмдэглэх нь зүйтэй гэж үзэв.

	Ч-Р. Намжилов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	Ч-Р. Намжилов манай оронд ТАСС-ын сурвалжлагчаар олон жил ажиллаж байлаа.

	Түүний «Шүлгүүд» (1961), «Эхийн дуулал» (1968) монгол хэлээр хэвлэгдэн гарчээ.

	 

	 

	АГЫН ТУХАЙ ДУУ

	Арван тавны сарны туяанд

	Арван найман нас минь санагдлаа.

	Аав эжийн төрсөн голомт —

	Ага нутаг юутай сайхан бэ!

	Хараад байхад

	Хажууханд минь

	Халиурсан тал

	Хайрыг минь татна.

	Цэлмэг тэнгэрийн хаяа дор

	Цэрэг - нарс найган ганхана,

	Цээжний угийн гуниг тараагаад

	Шууд намайг даллаж байна.

	Хараад байхад

	Хажууханд минь

	Халиурсан тал

	Хайрыг минь татна.

	Онон голын аажим долгионтой

	Од мичид анивчин золгоно.

	Сэргэлэн цовоо дүү нарын минь

	Цогтой нүд шиг очтон байна.

	Хараад байхад

	Хажууханд минь

	Халиурсан тал

	Хайрыг минь татна.

	(Х. Цэвээн хөрвүүлэв)

	 

	 

	 

	ЭЭЖ

	Хүний хүүгээс юугаараа ч дутуугүй

	Хүдэр чийрэг болоод явахад

	Хөөрхий, ээжийн сэтгэл амрахгүй

	Хүү минь багахан гэж үргэлж бодно.

	Хар салхи шуурганд үлээгдэж 

	Харгуй замаа хүү минь алдуузай!

	Хамаг олны түрүүнд заавал орно гэж

	Халтирч бүдэрч унуузай!

	Үнэн худлыг ялгахгүй болж

	Үеийн нөхдөө гомдоох вий дээ!

	Өөрийн хүний хөрөнгийг хутгаж

	«Илүү харж, булуу хэмлэх вий дээ!»

	Цэх цэвэр хүний зэрэгтэй болоосой,

	Цэлмэг ариунаар нар нь мандаасай...

	Сэтгэлдээ таарсан замаа сонгоосой,

	Цэрэг дайнгүй, амгалан тайван байгаасай.

	Эр хүн, эрхэм дээдэд хүрсэн ч

	Эрдэмтэй, энэ алдар чинь дутуу байна.

	Энэ дэлхийг чамд бэлэглэсэн

	Ээжийнхээ нандин ачийг хариулаач.

	(Х. Цэвээн хөрвүүлэв)

	 

	 

	 

	ТАВТААНАЙ НУТАГ

	Цахиур мөнгөн

	Саханай уул чимэгтэй,

	Хөвч тайга нөмрөгтэй

	Хөндий тал нь цэлийсэн

	Тахилт уулын ард

	Тавтаанай нутаг байдаг!

	Нэрийг нь дурсахдаа,

	Нэг л жигтэйхэн болж

	Цээж давчдаж

	Сэтгэл минь сэргэдэг юм.

	Гуньдаг ч юм...

	Эрхийн чинээ биетэй

	Эрх танхил байхдаа

	Ээжээ орхиж

	Энд ирж

	Эрдмийн шимийг

	Эхэлж хүртсэн сэн.

	Энэ бие минь

	Идэр настайгаа золгох шиг болж

	Эртийн явдлаа

	Эргэж нэг санав.

	Хөхиүн баяртай

	Хөвгүүдийн дунд

	Эрийн сайн

	Эрхмүүдийн нэгэн

	Гэгдэж явсандаа

	Гэнэдсэн юм болов уу?

	Харих тийшээ хандсан

	Хаврын нэгэн

	Харанхуй үдэш

	Хайр дурлалын

	Хүчтэй долгионд

	Хучигдан унахдаа

	Хонгор зүрхнийхээ

	Хагасыг тэнд үлдээж билээ...

	Түүнээс хойш

	Тэгш гучин жил

	Хурдлах цагийн

	Хорвоогийн тоосон дунд

	Улалзан дүрэлзэж,

	Уралдан өнгөрчээ...

	Найр наадмын

	Наргиан шуугианд,

	Хөвгүүд, охидын

	Хөгжөөн цэнгээнд

	Хүрэлцэн ирээч гэсэн

	Хүндэтгэл урилга

	Хүлээж авах үедээ ч

	Хүрээд очиж зориглосонгүй.

	Нарныхаа шингэхийн

	Наахнатай би

	Анир чимээгүй ганцаараа

	Айвуу тайвуухан

	Яаралгүй гэлдэрсээр

	Явганаар алхаж очно.

	Аяндаа өөрөө

	Алаг нүдээр минь

	Мэлмэрсэн нулимсны дусал

	Хадны хөмөгт

	Хатаагүй л байгаа байх...

	Хайрын сэтгэлээр

	Ханилж явсан

	Харгуй зөргүүд

	Тэр хэвээрээ

	Торойж байгаа даа.

	Энэ бүхнээр явж үзээд

	Эргэж буцах үедээ

	Буурал тэргүүнээ

	Гурвантаа мэхийн дохиж

	Үнэн сэтгэлээ

	Үлдээж би мордоно.

	Цахиур мөнгөн

	Саханай уул чимэгтэй,

	Хөвч тайга нөмрөгтэй,

	Хөндий тал нь цэлийсэн

	Тахилт уулын ард

	Тавтаанай нутаг байдаг!

	Нэрийг нь дурсахдаа,

	Нэг л жигтэйхэн болж

	Цээж давчдаж

	Сэтгэл минь сэргэдэг ч юм

	Гуньдаг ч юм...

	(Х. Цэвээн хөрвүүлэв)

	 

	 

	 

	УСНЫ УРСГАЛ

	Булгийн эхнээс

	Боргилж гарсан горхи

	Булингаргүй тунгалаг

	Бургасан дундуур тахирлан

	Эмжээртэй болж

	Эрэг даган шуугихдаа

	Идэр залуугийн

	Эхний зөрөгтэй адил юм.

	Мөндөр борооны

	Мөнхийн устай тааралдаж

	Мөнгөн долгиот

	Мөчир салаатайгаа найрлаж

	Мөрөн болсоор

	Мөргөлдсөн долгион шидлэхдээ

	Мундаг эрийн

	Мушилзсан шинж бүрдэх юм.

	Далан долоон

	Даваа, хярыг туулж

	Хавцал, төглийн

	Хажуугаар дайран гарч

	Даамай гүн болсоор

	Дасгуулж мэлмэрэн цаашлахдаа

	Далан нас хүрсэн аавын минь

	Даруу тэнэгэр зантай адил.

	Газрын хязгаар

	Гадаад далайд хүрэвч

	Алс холын

	Амаргүй замыг туулавч,

	Үүл болоод

	Өндөр тэнгэрээс шиврэхдээ

	Үхэлгүй мөнх

	Үүрдийн амьдралын шинжтэй юм.

	(Х. Цэвээн хөрвүүлэв)

	 

	 

	 

	ИХ ТЭНГЭРИЙН АМ

	Хагд ногоонд налайсан

	Хашир догь мал сүрэг шиг

	Халиун саарал бугууд

	Харгүй замын хажуугаар бэлчинэ.

	Эврээс нь барьсан ч,

	Үргэж зугтах янзгүй,

	Огторгуйн од мичдээс өөр

	Онилсон сумны бараа хараагүй,

	Ийм сайхан амьтдын

	Элбэг олноор үржсэн

	Их тэнгэрийн ам

	Ер бусын үзэсгэлэнтэй.

	(Х. Цэвээн хөрвүүлэв)

	 

	 

	 

	Цэнхэр дурдангаар эмжсэн...

	Цэнхэр дурдангаар эмжсэн

	ногоон торгон тэрлэгийн

	мөнгөн товч гэж

	бодсон минь

	Сэлбийн голын хөвөөнд

	саяхан буусан айлын

	цагаан эсгий гэр

	байлаа.

	1969 он

	(Х. Цэвээн хөрвүүлэв)

	 

	 

	 

	ГОВЬ ГУРВАН САЙХАН

	Гурван сайхан уулын

	Нуруун дээр гараад зогсном.

	Зүр гурын арьсыг

	Зүйж дэвссэн шиг бодогдоно. 

	Ховор нандин ургамлын үнэр

	Хамар өөд чинь цоргин байна.

	Намар орой болсон ч

	Налгар дулаан хэвээр байна.

	Архайж дархайсан эвэртэй

	Аргал угалзны сүрэг

	Үзэгдэх төдийхөн харагдаад

	Үгүй болчих нь сонин.

	Агаарын сайхан энд л байна,

	Айраг шимсэн шиг халмаар байна.

	Цэлмэг тэнгэрийг ширтэхдээ

	Цэнхэр алсад нь хараа алдарна...

	Сааралтах довын наад руу

	Салхи сөрөн тэмээ бэлчинэ.

	Бараатай том нь зогсож байна.

	Бас зарим нь идшилж харагдана.

	Хараа тэлэн алсыг ширтэхлээр

	Хаяанд нь хүрэхгүй нүд чилнэ.

	Ухаа бор өнгөтэй

	Уудам тал зэрэглээтнэ.

	Дураараа аашилдаг далай тэнгис шиг

	Догшин ширүүн байгальтай энэ нутгийн

	Энэрэнгүй сайхан сэтгэлтэй иргэн бүхэн

	Эгнэгт жаргалтай аж төртүгэй!

	Үхрийн эвэр хуга хөлдмөөр

	Өвлийн хүйтэн идэр есийн жаварт

	Малаа дагаж нүүдэл хийдэг

	Малчин хүний нүүр царай хөрслөг.

	Газарт хөлөө хүргэхийн аргагүй

	Галын дөлөөр хайрах шиг халуунд

	Тэсвэрт чийрэг говийнхон

	Тэвдэх янзгүй малаа хариулна.

	Давалгаат өндөр долгионд нь

	Далд ордоггүй далбаат онгоц шиг

	Цэнхэр талд цайран харагдах

	Цагаан гэрт та морилно.

	Гэрийн эзэн гарч ирээд

	Гийчин зочдоо угтаж авна.

	Аагтай цайг нь уухдаа

	Аяны чилээ дорхноо гарна.

	Дураараа аашилдаг далай тэнгис шиг

	Догшин ширүүн байгальтай энэ нутгийн

	Энэрэнгүй сайхан сэтгэлтэй иргэн бүхэн

	Эгнэгт жаргалтай аж төртүгэй!

	(Х. Цэвээн хөрвүүлэв)

	 

	 

	 

	УРТЫН ДУУ

	Уртын дуу

	Урьдын уламжлал.

	Уртын дуу

	Уулын цуурай.

	Урсгал түргэн

	Усны мяралзаан.

	Унасан хүлэг

	Морины төвөргөөн

	Аадар борооны

	Асгарах дусал.

	Амраг хоёрын 

	Алиа шивгэнээн.

	Цэнхэр талын

	Цэцгийн найгалт

	Сэргэлэн охины

	Цээжний гуниг...

	Уртын дуу

	Урьдын уламжлал.

	Уртын дуу

	Уянгат дугараа.

	(Х. Цэвээн хөрвүүлэв)

	 

	 

	 

	ОХИНЫ ХӨТӨЛ

	Хөрслөг бадируун царайтай

	Хүдэр залуухан жолоочтой

	Даланзадгадаас баруун тийш

	Давхиж явсан юм бид.

	 

	Бүрхэг харанхуй шөнө

	Байц жалгыг нөмөрнө.

	Хөндлөн нүүсэн үүлнээс

	Хүйтэн дуслууд хаялна.

	 

	Саадгүй давхиж явтал

	Санаандгүй өгсүүр болов.

	Аяны нөхөр тэгээд

	Амандаа гүнгэнэхээ болив.

	 

	«Охины хөтөлд ирлээ,

	Одоо яараад яах вэ» гэв.

	Энэ нэрийг сонирхсоныг минь

	Эндүүгүй ойлгоод мишилзэв.

	 

	«Аль эртний домгийг

	Ард түмэн ярьдаг юм.

	Өөдгүй хэнхэг баян

	Өтөлсөн хойноо гэрлэсэн юм.

	 

	Арван найм ч хүрээгүй

	Алиа залуухан охиныг

	Алс холын нутгаас

	Албан хүчээр авсан юм.

	 

	Алаг хонгор зүрхийг нь булаасан

	Амраг нөхрөө мөрөөдөж

	Нутаг усаа зүглэн

	Нууцаар зугтаж гарсан юм.

	 

	Үзэгдэж харагдах гэрэлгүй

	Өвлийн хүйтэн шөнө

	Оргож тэр яваад

	Осгож энд үхсэн юм гэдэг.

	 

	Дуулж уйлж зовсоор

	Дуугаа тэр хураасан гэдэг.

	Өрөвчхөн сэтгэлтний чихэнд

	Одоо ч цуурай нь сонсогддог» гэнэ.

	 

	Уйтгарт энэ домог

	Уяруулж сэтгэл хөдөлгөнө.

	Зүүрмэглэсэн говийн хаяанаас

	Зүүгдсээр саран хөөрнө.

	(Х. Цэвээн хөрвүүлэв)

	 


ВЛАДИМИР НАМСАРАЕВ

	Владимир Бадмаевич Намсараев Чит мужийн Агын Буриадын автономит тойргийн Дульдаргын аймгийн Шандали гэдэг газарт 1935 онд төржээ.

	Москва хотноо М. Горькийн нэрэмжит утга зохиолын дээд сургуулийг 1965 онд төгсжээ. Түүний «Онон» (1971), «Нандин хүслэн» (1975), «Зэндмэнэ эрдэнэ» (1978), «Тойрсон олон» (1981) гэдэг нэртэй шүлгийн түүврүүд нь буриад хэлээр хэвлэгдсэнээс гадна «Энх мөнхийн тойрог» ном нь орос хэлээр хэвлэгдсэн байна.

	В. Намсараев орчуулгын ажлыг хийж, Э. Хемингуэй, Л. Толстой, Антуан де Сент-Экзюпери, Л. Соболев, М. Шолохов нар болон бусад олон зохиолчийн зохилооос эх хэлнээ орчуулжээ.

	В. Намсараев бол ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	 

	ЗҮҮН ӨНДӨР

	Жамьян Балданжабонд зориулав.

	 

	Мандах нарны гэгээн гэрэл

	Москва хотыг гийгүүлэн мандахуйяа

	Унтах нойроосоо сэрсэн

	Улс амьтан босоцгоолоо.

	Тунгалаг наран чи

	Тун саяхан гэхэд

	Миний нутаг дээгүүр

	Мишээн өнгөрсөн биз ээ.

	Зүүдэнд ормоор хол

	Зүүн зүгийн цээжинд

	Төрсөн сайхан нутаг минь бий.

	Тоонот гал голомт минь бий.

	Нойроос сэрмэгц би ЧИНЬ

	Ногоон зүлэгт тал нутгаа

	Нэн тэргүүнээ бодож

	Нэрлэн уяран дурсдаг шүү.

	Хавсарга хар шуурганаас

	Халхлан хаацайлан байдаг

	Хаа холд цуурайтай

	Хан богд - Зүүн Өндөр минь ээ.

	Хөх тэнгэр цантам

	Хүйтэн зэвэргэн өвөлд

	Хүүхэд багачууд бүгдээрээ

	Хөндий жалгад нь хоргоддог сон.

	Улаан нялхаараа шахуу

	Уймраа бага биднүүс,

	Хөдөөгийн эрүүл агаарт

	Хөрсжин чийрэгжиж байдаг сан.

	Булгиулан давхиулан тоглодог

	Бургасан «хөлгөө» унаад

	Сэлэм далайн давхиж

	Сэвшээ салхи сөрдөг сөн.

	Цайран алаглан хэвтэх 

	Цахиур чулуу түүгээд

	Хонон өнжин налайдаг

	«Хонин сүрэг» болгодог сон.

	Бие гүйцээгүй балчирхандаа

	Бэлд чинь тоглож өссөн

	Баян хангайн сүр

	Байцат богд - Зүүн Өндөр минь ээ.

	Идэрхэн залуу насандаа

	Эгц ташлангаар нь давхиж

	Хэрсүү суун төлөвшиж

	Хэтийнхээ замыг эрдэг сэн.

	Тэртээ холын тэнгэр дэх

	Тэжээлт шар нарны

	Тольдон тусах гэрлийг

	Тосон авснаа мэдсэн сэн.

	Цовоолог сэргэлэн нүдээр

	Цоо ширтэн үймрүүлсэн

	Урт хар гэзэгтэй

	Уран бүсгүй инээгээд

	Тэр нэгэн хаврын

	Тэрэлж дундуур зугтаагаад

	Алаг зүрхийг минь 

	Анх удаа булгилуулж билээ.

	Халуунхан залуу насаа

	Хадтайхан бэлд чинь үдсэн

	Эрдэнэ сувдан чулуутай

	Элгэн уул - Зүүн Өндөр минь ээ.

	Өдрийн дэнлүү наран

	Өндрийн оройд налайж

	Сэвшээ зөөлөн салхин

	Сэрүү татуулан үлээнэ.

	Униар татсан холын

	Уул хад цайраад

	Өнө холын уулзаагүй

	Үеийн нөхөд санагдана.

	Аясын салхин чи

	Алсхан холоос ирэхдээ

	Анд нөхдийн минь дууг

	Авчирч өгөөч, наддаа.

	Хүн бүгдийн заяатай

	Хүслэн болсон өндрөөс

	Хаяа нөмрөн барайх

	Хар үүлийг нь холдуулаач.

	Алс холд суугаа би

	Анд нөхөд та нарынхаа

	Амжилт бүтээлийн өндрийг

	Андахгүй олж ширтнэм.

	1963 он

	(Г. Амар хөрвүүлэв)

	 

	 

	НАНДИН ХҮСЛЭН

	Урсгал түргэн

	Урт долгио эвхрүүлэн

	Өнгөрөх цагийн

	Өнгө царай адилгүй ээ.

	Үүрэг зорилго

	Үг ажлаа нэгтгэсэн

	Үеийн олны

	Үйл заяа адилгүй ээ

	Үеийн үед

	Үгсэж эвсэж үзээгүй

	Үзэл бодлын

	Үзэн ядахын тэмцэл

	Тэртээ дээр цагаас

	Тэнцэж ер үзээгүй

	Түг түмэн ардын

	Түүхт ариун тэмцэл...

	Он жилүүд

	Орчих бүрд эрчилсэн

	Орчлон дэлхий

	Ондоо болон хувирна.

	Олон зүйл

	Онхи өөр болсоор

	Оргил хөгжлийн

	Онч мэргэнийг дагана.

	Хүн хэмээгдэгчийн

	Хүндэт үүрэг ногдсон

	Хол ойрыг харагч

	Хүсэл зориг нь адилхаан.

	Сэтгэл зүрхэндээ

	Цэгнэж бүрнээ шингээсэн

	Нандин хүслэн

	Надад, чамд адилхаан,

	Алдрайхан насны

	Ачит ээжийн хайр бол

	Баясам хэрсүүжих

	Баярт нандин өмөг.

	Томоогүй залуугийн

	Тоонот нутаг бол

	Энхрийлэн хүсэх

	Энх нандин түшиг.

	Энэ биеийн

	Эх орны халамж бол

	Эрслэн явах

	Эрч нандин үүрэг.

	Ид насанд

	Ихийг заяах дэлхий

	Алдар гавьяаг

	Ахин дахин хайрлана

	1965 он

	(Г. Амар хөрвүүлэв)

	 

	 

	АРДЫН МИНЬ УХААН

	Бярууны бэлчээр өнгөрөөгүй

	Барга бүдүүлэг суудал

	Буруу юм хийгээгүй

	Буриад зоны байдал.

	Түүхийн ширүүн давхианд

	Түрүү цол дуудуулаагүй ч

	Төлөв даруу зангаараа

	Төвшин явсан ард минь

	Сар наран хиртэж

	Сүүдэр харанхуй нөмрөхөд

	Сөгдөн залбиран мөргөж

	Сүлд заяа гуйдаг байж.

	Орой дээр гялалзах

	Од мичдийг ширтэж

	Өнийн юмыг зөгнөн

	Өөдлөх учрыг боддог байж.

	Орчлон ертөнц дахины

	Оломгүй холыг ойлгоогүй ч

	Онолч цэцэн ухаан 

	Оюун бодлоор дутсангүй.

	Хорвоо уужим дэлхийн

	Холбоот горимыг мэдээгүй ч

	Цэгнэн бодон айлдсан

	Цэцэн үгээр дутсангүй.

	1970 он

	(Г. Амар хөрвүүлэв)

	 

	 

	АГУУ БААТАР

	Жихүүн жавартай

	Жиндээм хүйтэн өвөл

	Өргөн талдаа

	Өлзийт сүргээ хариулагч

	Сэргэлэн харцаараа

	Сэлгүүн холыг ажигч

	Хүсэл дүүрэн

	Хүж сайхан зоригтой

	Малчин хүн

	Миний агуу баатар!

	Илчит сайхан

	Итгэл төгс хавар

	Хагдат талаа

	Хагалж эсгэн эдлэгч

	Хүчит машины

	Хүдэр жолоог залагч

	Цэлмэгхэн сэтгэлтэй

	Цээлхэн ухаан бодолтой

	Ажилчин хүн

	Агуу цолтой баатар!

	Зулзаган ногоотой

	Зуны дэлгэр хөрсөн дээр

	Байшин гэрээ

	Барьж төвхнүүлэн жаргаагч

	Зохион байгуулахын

	Зориг хүслийг үүсгэгч

	Холын ухаантай

	Хонгор сайхан сэтгэлтэй

	Дархан хүн

	Даяарт цуутай баатар!

	Намуухан хонгор

	Намрын тэнүүн үед

	Нандин жимснээс

	Нарийн хишиг хураагч

	Баян дэлгэр

	Байдал юугаа зохиогч

	Уран намдуу,

	Уян налархай зантай

	Тариачин хүн —

	Талын агуу баатар!

	Ээлжлэн ирэх

	Эргэх дөрвөн улиралд

	Амгалан энх

	Аж байдлыг түгээгч

	Нэлэнхий ертөнцөд

	Нэр цуугаа өргөгч

	Цэцэн мэргэн

	Цэгц сайхан зантай

	Дархан зөвлөлтийн хүн

	Даянд алдартай баатар!

	(Х. Цэвээн хөрвүүлэв)

	 

	 


ДОНДОК-РИНЧИН НАМЖИЛОН

	Дондок-Ринчин Намжилон Чит мужийн Агын Буриадын автономит тойргийн Зүтхэли гэдэг газарт 1892 онд төржээ.

	Зөвлөлт засаг тогтсоноос хойш голдуу багшийн ажил хийж байжээ. 1921 оноос нэг бүлэгт жүжиг бичиж эхэлсэн байна.

	Түүний бичсэн шүлгийн ном «Улаан туяа» гэдэг нэртэйгээр 1924 онд хэвлэгджээ. Тэр үед энэ ном сургуулиудад үзэх утга зохиолын чухал ном болж байжээ. Энэ бол Зөвлөлт Буриадын яруу найргийн анхны ном байлаа.

	Д-Р. Намжилоны жүжгүүд 1920-иод оноос эхлэн хэвлэгдсэн байна. Д-Р. Намжилон 1938 онд хилс хэрэгт хэлмэгдэж нас баржээ.

	 

	 

	ИЛҮҮ ХАРЖ БУЛУУ ХЭМЛЭВ

	Хаврын хатуу цагийн

	Харанхуй болсон үед

	Ховдог зантай болохоороо

	Хашаатай өвсөнд хомхойров.

	Хардах зан гарган

	Хаалгыг нь аятай нээж

	Хорь шахам ямаагаа

	Хашаан дотор оруулаад

	Шөнө болсон хойно

	Сүүлдэж хоцорсон хонио

	Хөөж гэртээ харив.

	Өглөө болох үед

	Үнэхээр үгүйлэх янзтай

	Өөд сөөргөө сураглаж

	Зоотой тарган болгох гэж

	Зориуд тэнд орхисноо

	134


Хамаг олноос сураглан

	Хайх ажил гаргалаа.

	...Байлгаж тавьсан өвсөндөө

	Баяртай гэгч очиход нь

	Байх ёстой ямаануудын нь

	Бараа туруу ч харагдсангүй.

	Яван дөхөн ойртоход нь

	Ямаа ганц ч байсангүй.

	Гэнэтийн аюулыг илтгэж

	Гэдэс доторхон харагдав.

	Толгой барин гэмшиж

	Тоолоод эргээд үзтэл

	Цолмон чихт ямаануудыг нь

	Чоно зооглосон байжээ.

	Үлдсэн ганц ямаагаа

	Өндөр хаднаас олж

	Өдөржин гэмшээд барахгүй

	Өөрийн буруугаа хүлээгээд

	Гэртээ буцаж очоод

	Гэргий хүүхдээ загнаад

	Гэдэс мэдэсхэн авч ирэхээр

	Гэрээс тэрэгтэй гарав.

	1923

	(Д. Дамбадаржаа хөрвүүлэв)



	
МҮНХЭ-САРЬДАГ

	Мүнхэ-Сарьдаг (Будажаб Цыренович Найдаков) 1909 онд Түнхэний аймгийн Тооро гэдэг нутагт төржээ. Тэрээр нутагтаа Коммунист Залуучуудын Эвлэлийн анхан шатны үүр байгуулахад идэвхтэй оролцсон байна. Түнхэн, Мухар-Шибэрийм аймгийн Коммунист Залуучуудын Эвлэлийн Хороо, мөн «Буриад-Монгольская правда» сонины газарт ажиллаж байсны дээр Гэгээрлийн Яамны улс төр гэгээрлийн кабинетын эрхлэгчээр ажиллаж байжээ. Утга зохиол, урлаг, хөгжмийн талаар олон өгүүлэл, хэдэн арван шүлэг оросоор бичсэн байна.

	Мүнхэ-Сарьдаг идэр залуугаар дөнгөж хорь нас хүрч явахдаа 1929 онд ангийн дайсны гарт амь үрэгджээ.

	 

	 

	ТАЛЫН БҮСГҮЙ

	Лувсангийн цэвэр охиныг

	Лусын дагина гэлтэй.

	Орон нутаг дундаа

	Од нь энэ үү гэлтэй.

	 

	Хүүхэн шингэн инээд

	Хүсэл зоригийн гал

	Комсомолд тэр элсээд

	Хотон дундаа гялалзана.

	 

	Талдаа нар нь болж

	Та биднээ удирдана.

	Тариа ногооны ажилд

	Танил талаа дагуулна.

	 

	Эгэл тэрхэн бүсгүй

	Эрдэнийн судар зүүгээгүй.

	Эрхэм хөдөлмөр гэхээрээ

	Эр зориг нь сульдаагүй.

	 

	Хөдөө ажил дундаа

	Хөтлөлцөж бидэнтэй алхана.

	Ухарч ер сульдахгүй

	Урагшаа л зорьж давшина.

	 

	Цэцэг дэлгэрсэн талдаа

	Цэвэр ариун хүсэлдээ

	Омог бардам өсөж

	Од шиг гялалзан яваарай.

	1927 он

	(Б. Цэдэндамба хөрвүүлэв)

	 


ХОЦА НАМСАРАЕВ

	Хоца Намсараевич Намсараев 1889 онд Хэжэнгийн аймгийн Дээд Хэжэнгэ гэдэг нутагт төржээ. 1919 оноос эхлэн нэг бүлэгт жүжгийн зохиол бичжээ. Олон шүлэг, найраглал, өгүүллэг, тууж, жүжгийн зохиол бичсэний дээр «Үүрийн цолмон» гэдэг алдарт роман бичсэн байна.

	X. Намсараевын энэ бүх зохиол гучаад ном болж хэвлэгдсэн байна. Түүнийг 1957—1959 онд таван боть болгож дахин хэвлэсэн юм.

	X. Намсараев ЗХУКН-ын 1925 оны гишүүн, ЗСБНХУ-ын Дээд Зөвлөлийн депутатаар дөрвөн удаа сонгогдож байжээ. ЗСБНХУ-ын Зохиолчдын Эвлэлийн Хорооны гишүүнээр сонгогдож байв. 1959 онд нас баржээ.

	X. Намсараевын шүлэг, өгүүллэг, роман нь «Урьхан хавар» (1956), «Үүрийн цолмон», «Цовоолог унага» (1959), «Гурван найз» (1958) нэртэйгээр манайд хэвлэгдэж уншигч олны танил болсон билээ.

	 

	 

	ЭХИЙН ЕРӨӨЛ

	Хуурай зөөлөн бууцанд

	Төрсөн үр минь билээ, чи.

	Хонины нэхий өлгийд

	Өссөн үр минь билээ, чи,

	Ээж аавын идэрхэн

	Эрх баатар хүү минь

	Тэнцэн мөлхөн явахдаа

	Тэнхээ ихтэй билээ, чи.

	Тэврэн таалан суухад минь

	Аяг сайтай билээ, чи,

	Ээж аавын идэрхэн

	Эрх баатар хүү минь.

	Идэр насаа гүйцэхдээ

	Эрийн дээд болоорой.

	Ирт бүргэд зоригоо

	Эх орондоо өргөөрэй,

	Ээж аавын идэрхэн

	Эрх баатар хүү минь.

	Харийн хартан дайсанд

	Хатуу ширүүн байгаарай.

	Хайрт нутгаа хамгаалж

	Хариу цохилтыг өгөөрэй,

	Ээж аавын идэрхэн

	Эрх баатар хүү минь.

	Дааган хүлэг мориороо

	Давхин давхин дараарай.

	Давтмал мөнгөн сэлмээрээ

	Далайн далайн цавчаарай,

	Ээж аавын идэрхэн

	Эрх баатар хүү минь. 

	Шийдмэг түргэн зоригоороо

	Шурган шурган ороорой.

	Шурган орсон газартаа

	Шулуун мэргэн яваарай.

	Ээж аавын идэрхэн

	Эрх баатар хүү минь.

	Цэлмэг номин тэнгэртээ

	Харцага шонхор шиг дүүлээрэй.

	Цэцэг ногоон дэлхийдээ

	Хүний жаргал эдлээрэй,

	Ээж аавын идэрхэн

	Эрх баатар хүү минь.

	Ерөөн суусан үгийг минь

	Өдрийн од болгоорой.

	Үеийн сайхан нөхдөдөө

	Үнэтэй хань болоорой,

	Ээж аавын идэрхэн

	Эрх баатар хүү минь.

	Сайхан социалист орноо

	Санан сахин яваарай.

	Саруул номхон цээжинд минь

	Салшгүй баяр авчраарай.

	Ээж аавын идэрхэн

	Эрх баатар хүү минь.

	(Д. Сэнгээ хөрвүүлэв)

	 

	 

	ДУРЛАЛААС ЖАРГАЛ

	Дун цагаан шүдний чинь

	Цагаахныг гайхна.

	Дуран янаг сэтгэлийн чинь

	Цайлганыг гайхна.

	Хундагтайхан дугарааг чинь

	Мэлтэлзэхийг нь гайхна

	Хурц сайхан нүдний чинь

	Мэлмэлзэхийг нь гайхна.

	Жимсэн улаан уруулын чинь

	Жигдхэнийг гайхна.

	Жигүүр хархан хөмсөгний чинь

	Жирвэгэнэхийг гайхна.

	Аав ээжийнхээ хувиас уу,

	Алд биеийнхээ золоос уу,

	Хэний гэрт төрснөө

	Хэлээч, урьхан аялгуугаар.

	Нарны сайхан гэрлээс

	Нандин цэцэг урга аа юу?

	Цэлмэг эхийн цээжнээс

	Цэцэн цэврийг авчир аа юу?

	Хүний зүрх хөдөлгөм

	Хүүхэн царайгаа таниулаач.

	Батлахын баяр мэдүүлэм

	Баруун гараа бариулаач.

	Насны минь ганцхан үгийг

	Надаас сонсон тогтоогооч.

	Идэр дэлхий ёсыг

	Элэг зүрхэндээ хадаагаач.

	Хонгор сэтгэлээр холбогдсон

	Хоёр зүрхээ баясгах

	Ерөөлт жаргалын үүдийг

	Юунд үл сөхнө вэ?

	Хусан гоёхон лимбээ

	Хоолойн аяар тааруулъя л.

	Хундага дүүрэн дугараагаа

	Хувьхан заяандаа тулгая л.

	(Д. Сэнгээ хөрвүүлэв)

	 

	 

	НАРЛАГ БУРИАД ОРНООС

	Наран мэт гэрэлтэй манай багш Ленин

	Насан үүрд жаргах манай сайхан орон.

	Энх тансаг жаргалын үүдийг Ленин нээсэн

	Эгнэгт Зөвлөлтийн бүлд Ленин биднийг оруулсан.

	Энхрий хайрт Зөвлөлт орон цэцэглэн байдаг.

	Энх амгалангийн жаргалын далай долгилон байдаг

	Идэр залуу дотно нөхөд хөгжилдөн байдаг

	Ильич багшийн мөнх ерөөл гэрэлтэн байдаг.

	Эрдэнэ болдын саруулхан гэрэл сацарна л

	Эв хамт намын цэцэн сургаал дэлгэрнэ л

	Бидний зүрхэнд нар мандан гэрэлтэнэ л

	Буриад оронд навч цэцэг дэлгэрнэ л.

	(Х. Цэвээн хөрвүүлэв)

	 

	 

	 

	ЭХИЙН ЗҮРХ ЛУГШИНА

	Нарт тэнгэрийн

	гэрэл туяа саруулхан

	Намжаа дэлхийн

	навч цэцэг арвихан.

	Санан боддог

	санаа сэтгэл ариухан.

	Сацран байдаг

	баяр зориг хөгжилтэй.

	Төрсөн нутгийн минь

	түүхийн далай гүн юм.

	Түмэн ардын минь

	баяр жаргал бахтай юм.

	Бардам омогтой

	баатар эрийн тоонотоос

	Аав ээжийн

	хоймрын алтан голомтоос

	Энхрийлэн байдаг

	эхийн зүрх лугшина л

	Анхаарч байдаг 

	аавын зориг хөгжинө л

	Халуун бүлээн

	билгийн дээж хүргэнэ л

	Хатуухан охь

	сархад дугараа бариулна л

	Сурвалжтай мэргэн

	сургаал үгээ захиулна л

	Сонор урьхан

	баярын мэндийг хүргэнэ л.

	Суут хүний

	цол алдар мандуулсан

	Цолмон одны

	гэрэл туяа бадруулсан

	Элгэн садан

	энх мөнх нутгаа

	Харан байдаг

	хар нүдний хүүгэн дээр

	Булгилж байдаг

	болд зүрхний оньсон дээр

	Ширүүн гарын

	шид гарган ширтэж

	Халуун цусны

	хүч гарган хамгаалаач

	Нартай өдрийн

	навч цэцэг ургуулаач

	Сартай шөнийн

	сайхан зүүд харуулаач.

	Малчин тариачин

	манай ажил мандаг л

	Маш зоригтой

	баатар хөвгүүд тодрог л

	Дайсны цус 

	далай болж урсаг л 

	Дэлхийн хөрснөөс 

	уур болон хатаг л

	Эх орноо

	эмэгтэйчүүд энхрийлнэ л

	Ээж болсон

	элгэн халуун сэтгэлээ

	Энгүй хурц

	үгийн галаар үзүүрлэнэ л

	Өдтэй мэргэн

	сумтай адил харвана л

	Мөнх мөнгөн

	сарьдаг уулын хаяанаас

	Мичид номин

	Байгал нуурын хөвөөнөөс

	Очтой баяр

	омогтой дуугаар долгилно л.

	(Х. Цэвээн хөрвүүлэв)

	 

	 

	 

	ЯНАГИЙН ХҮСЭЛ

	Аяа улаахан

	охин бил ээ, та,

	Аав ээжийн

	эрх танхил билээ.

	Баруун гараа

	өгөөч гэснийг минь санаач.

	Баталъя гэснийг

	бас цааш нь бодооч.

	Сарны мөнгөн

	гэрэлд уулзахдаа,

	Санаа сэтгэл чинь

	хөдөлж билээ.

	Үүрийн цолмон

	биднийг сэрээхэд

	Өдөр боллоо,

	босооч гэснээ санаач.

	Ямар хоёр

	янаг зүрх хосол оо вэ,

	Ямар хоёр

	халуун хацар нийл ээ вэ!

	Гунигтайхан гурван 

	үг сонссон ч

	Гурван жил

	танаас хол явлаа.

	Эмэгтэй хүний

	элэг нимгэн гэлцдэг,

	Идэр насны

	дурлал таныг мартаагүй.

	Одоо ингээд

	сонсох хүсэл байна.

	Өнөө маргаашид

	ялгаа юу байна.

	Энэ насны

	жаргал гэж хүснэм,

	Элэг зүрхнээс

	итгэн баясан хүлээнэм,

	Танд хэлсэн 

	оньсогыг зөв хариулаач,

	Танил явсан

	өнгөрсөн цагаа санаач!

	Хувь заяа минь

	үүрд хамт болог,

	Хойшдын үйлс

	энэ мөчөөс эхлэг,

	Ардаг морины

	амыг залж мордъё,

	Аян замын

	айлчид болж угтуулъя.

	(Х. Цэвээн хөрвүүлэв)

	 

	 

	 

	УРГИЙН ДУУ

	Хонины төөлэйг бид

	Хүндэтгэлийн дээдэд үздэг юм.

	Хори, Түнхэн ялгаагүй

	Худ ураг болсон юм.

	Ууц тавьсан идээгээ

	Урд нь засаж тавьдаг юм.

	Орос, буриад ялгаагүй

	Ураг төрөл болсон юм.

	Харвин ихтэй идээгээ,

	Хүндэт зочиндоо зориулдаг юм.

	Алайр, Боохон ялгаагүй

	Анд худ болсон юм.

	1954 он

	(Х. Цэвээн хөрвүүлэв)

	 

	 

	 

	ХҮҮДЭЭ ЗАХИСАН ҮГ

	Эрдмийн хуянд

	дарагдаж магадгүй,

	үйлдвэрийн залуураар

	угзруулж бай!

	Идрийн халуунд

	шатаж магадгүй,

	эвлэлийн дүрмээр

	хүмүүжиж бай!

	Жирийн байдалд

	төөрөлдөж магадгүй,

	цахилгаан гэрлээр

	гийгүүлж бай!

	Хуучны балчигт

	унаж магадгүй,

	хувьсгалын түүхээр

	эрчилж бай!

	Хувийн хэрэгт

	шунаж магадгүй,

	коммунизмын жолоогоор

	татуулж бай!

	Амрагийн илчинд

	нойрсож магадгүй,

	ажилчны хонхоор

	сэрж бай!

	(Х. Цэвээн хөрвүүлэв)

	 


ШИРАБ НИМБУЕВ

	Шираб Нимбуевич Нимбуев 1910 онд Яруунын аймгийн Маарагт гэдэг нутагт төржээ. 1931 оноос шүлэг бичиж эхэлжээ. «Шүлэгчийн дуун» (1943), «Баяр» (1948), «Эрхийг сурахаар, бэрхийг сур» (1955), «Сүлд модны дэргэд», «Чигчийнхэн чинээ хүү» (1956), «Зол жаргалын тухай дуун» (1958), «Бахархал» (1960), «Сэтгэлийн дуун» (1962), «Сайхан цагийн магтаал» (1980) номууд нь хэвлэгджээ.

	Ш. Нимбуев эх орноо хамгаалах аугаа их дайны жилүүдэд цэргийн алба хаажээ. 

	ЗХУКН-ын гишүүн байв. 1971 онд нас баржээ.

	 

	 

	АЮУЛТ ДАЙСНЫГ АЙЛГАЖ ЧАДСАН АЛАГ БЯРУУ ИШИГ ХОЁР

	(Үлгэр)

	Энэ болсон явдал

	Эргэлтгүй

	Наян жил

	Өнгөрчээ...

	Агад болсон юм уу,

	Алайр нутагт юм уу,

	Холын Монгол оронд юм уу,

	Хорийн Анаад юм уу

	Тэр нь ч бүр мартагджээ.

	Тэгсэн ч хамаагүй биз...

	Гадаа хээр дулаан болж

	Газар харлаж байв.

	Хагд өвс халиурч

	Хаврын байдал

	Харагдаж эхлэв.

	Жавар багатай

	Жалгад өвөлжсөн айл

	Нутаг сольж

	Нүүх болов.

	Тал тийш

	Тэмүүлэх болов.

	Өвлийн улиралд

	Өвсөөр дутагдаж,

	Яггүй их

	Ядарсан байжээ.

	Өргүүлсэн бяруу

	Өрвөгөрхөн ишгийг

	Үхсэнд тооцож

	Тэртэй тэргүй

	Тэр хоёрыг өнгөрч гээд

	Хайрлахын ихээр

	Хайрлаж өрөвдөөд

	Хагд зулгааж

	Хаяж өгөөд

	Хөр цасны

	Хажууд орхиж

	Ачаалж аваад

	Аялан одов.

	Өдөр хоногууд

	Өнгөрч байлаа.

	Тэр хоёр нь

	Тэндээ байсаар

	Урсаж хайлсан цасаар

	Унд хийж

	Өгөрч хатсан хагдаар

	Өл залгаж

	Үхлийг давж

	Өндийж эхлэв.

	Алтан амиа

	Аварч чадав.

	Ус горхи

	Урсаж шаагив.

	Яргуй ногоо

	Урган дэлгэрэв.

	Тэнхэрч боссон

	Тэр хоёр

	Хөх ногоонд

	Хүч авч

	Халуун зуны

	Хавтай цаг өнгөрч

	Навч шарлаж

	Намар болоход

	Танихын аргагүй

	Тарган цатгалан болов.

	Өвлөөс өрсөж 

	Гэртээ очихоор  

	Өнчрөхөөс өмнө

	Сүрэгтээ нийлэхээр

	Хоёул хамт

	Холыг зорив.

	Том биетэйгээрээ бяруу

	Түрүүлж явна.

	Жижигхэн ишиг

	Дагаад явна.

	Өдөр хоногууд

	Өнгөрч л байна.

	Яаралгүй бэлчсээр

	Явж л байна. 

	Гэнэт мэдэх нь ээ

	Төөрсөн байв.

	Гэрээ олох нь ч

	Бэрхтэй болов.

	Дайсантай учирвал 

	Дарахын тулд

	Эвтэй явж

	Эврээ гамнаж

	Айж сандрахгүй

	Ач тач үзэлцэнэ гэж

	Тэд хоорондоо

	Тангараг өргөөд

	Байр гэрээ эрж

	Бас цаашаа явав.

	Шовгор уулын

	Араар гартал нь

	Чонын арьс

	Өмнө нь хэвтэв.

	Хүний гээсэн

	Арьс олоод

	Хөтөл дээр

	Хүрч очтол

	Шинэс нарсны

	Шилмүүсээр барьсан

	Овойсон гонзгой

	Овоохой харагдав.

	Аятай дулаан

	Амарч унтаад

	Хивдэсээ тухтай

	Хивж хоноод

	Зорьсон газраа

	Зүглэнэ гэлцээд

	Овоохой тийш

	Ойртож явахад нь

	Айдас хүрмээр

	Авиа чимээ

	Тэндээс гэнэт

	Тэдэнд сонсогдов.

	За, яадаг билээ

	Зугтах уу хоёул?

	Зориг гаргаад

	Зориуд орох уу?

	— Хамаагүй оръё!

	Харт дайсан ч байг! гээд

	Бяруу нь зориглон

	Бардам зантай гэдийв.

	Ухна ишиг

	Уухилан байж хэлэв:

	— Хамаагүй оръё! 

	Хар баавгай ч байг!

	Бухын шинжтэй

	Бяруу түрүүлээд

	Түүний хойноос

	Тэхийн шинжтэй

	Ишиг дагаад

	Овоохойд шуудхан орлоо.

	Ай, хөөрхий

	Аймшигтай гэдэг нь

	Эргэн тойрон

	Эгнэсэн чононууд!

	Тэдний хаан хоймортоо

	Тэвхийж сууна!

	Өвлийг яаж

	Өнгөрүүлэх тухай

	Цуглаанд тэд

	Цугларсан байж.

	Орсон тэр хоёр

	Онцгой зоригтойгоор  

	Омогтой сүртэйгээр

	Алхалж очоод,

	Баруун хажуугийн

	Байр суудал дээр

	Томоотой янзаар

	Товхойтол суув гэнэ.

	Толгойгоо дээш нь

	Өргөсхийгээд,

	Адтай ширүүнээр

	Ажиглав гэнэ.

	Авч явсан

	Арьсаа зориуд

	Сэгсэрч үсийг нь

	Сэргээж үзнэ.

	Хачин юм

	Харсан чононууд

	Айхын ихээр айж

	Анир чимээгүй сууна.

	— Хэн бил ээ, та нар?

	Хэлж хайрлаач.

	Хаанаас, та нар,

	Хаана хүрэх гэж явна? гээд

	Айж суусан хаан нь

	Аргадсан янзтай

	Аяархан дуугаар асуув.

	Бондгор тарган

	Бяруун бух

	Хажуугийн нөхрөө

	Хатгаж сэмхэн

	Хашмал хоолойгоор

	Хаанд хандаж:

	— Салаа туурайтай

	Амьтдын ахлагч

	Гүзээ ихтэй

	Гүндүү зоригтой,

	Алаг биетэй,

	Арслан шинжтэй,

	Барсын хүчтэй

	Баатар би байна!

	Өвөл болоход

	Өмсөж явах,

	Даарвал нөмрөх

	Дах оёх гэж

	Арьс цуглуулж

	Агнаж яваа

	Анчин би байна!

	Түүний дараагаар

	Тэх ингэж хэлэв:

	— Чоныг харвал

	Шороор хатгаад

	Хордуулж алдаг,

	Хор шингэсэн

	Хоёр шор

	Шөвөг эвэртэй,

	Бөх шүдтэй,

	Бүхэнд алдартай

	Баатар би байна!

	Алж таарах нь гэж

	Айсан чононууд

	Аниргүй, сэмхэн

	Ганц нэгээрээ

	Гарч эхлэв.

	Бяруу зориуд

	Булай чангаар,

	Бүдүүн гэгчээр

	Бүрхэрч үзэв.

	Ишгэн тэх

	Исгэрэх маягаар

	Бачимдуу дуугаар

	Бавтаж гарав.

	Бүх чоно.

	Бүр ч их айгаад

	Ухаан жолоогүй,

	Ухасхийн гүйж,

	Өрсөлдөн гарч

	Үгүй болчхов.

	Хаан чоно

	Хашхирч, бархиран

	Шил нь таталдаад

	Ширээнээс хальж,

	Нүдээ аниад

	Шүдээ зууж,

	Гадагш тэмүүлэн

	Гарч зугтав.

	Хоёр найз

	Хөхиүн баяртай, 

	Элгээ хөштөл

	Инээж ханав.

	Амгалан тайван

	Амарч унтаад

	Босож тэдний

	Бэлчиж явахад

	Баримжаатай ойрхон

	Буун дуу гарав.

	Хоёр найз

	Гайхан зогсов.

	Хол ойрыг

	Ширтэн харав.

	Намхан боролжны

	Наахан талд

	Явган анчин

	Явж байна...

	Үнэг буудсан

	Өвгөн анчин

	Гайхахын ихээр

	Гайхан байж,

	Алаг нүдээ арчиж

	Ажиж дахин харав.

	Тарган бяруу,

	Тогдгорхон ишиг!..

	Алс газар

	Ангийн нутагт

	Хаанаас ирсэн

	Хар гайхлууд вэ?!

	Өвгөн тэдэнд

	Ойртож ирэхэд

	Тэр хоёр

	Таньж угтав:

	Энэ хоёрын эзэн

	Эргэлзээгүй мөн байв.

	Баярласан хоёр

	Бархиран байж

	Хавраас эхэлсэн

	Хамаг явдлаа

	Хуруу дараалан

	Хүүрнэж ярив.

	«Хайрлахын ихээр

	Хайрлаж уяран

	Хагд цуглуулж,

	Хаяж өгсөн та нар.

	Түүний чинь ачаар

	Тэнхэрсэн юм» гэв.

	Өвгөн баярлаад

	Ерөөл хэлэв:

	«Үхлийг дийлж,

	Өндийж бослоо, та нар.

	Дайсныг сүрдүүлж,

	Дарлан хөөжээ, та нар.

	Энх жаргал

	Эдлэх эрх

	Эрэлхэг зоригоор

	Олж та нар авчээ.

	Үүц та нараар хийхгүй,

	Үхлээрээ та нар өнгөрнө.

	Бяруу чамайг

	Бух болгоно.

	Тогдгорхон найзаар чинь

	Тэх тавина» гээд

	Анчин тэднийгээ 

	Араасаа дагуулаад

	Багагүй их

	Баяр хөөртэй

	Гэрийн зүг

	Гэлдрэн одов.

	Магнай халзан

	Бяруу ч баяртай

	Маадга маадга гишгэлнэ.

	Эврээ ургасан

	Ишиг ч хөхиүнээр

	Эзнээ ширтэн явна.

	(Х. Цэвээн хөрвүүлэв)

	Намжил Ширабович Нимбуев 1949 онд Улаан-Үд хотод төржээ. Бага наснаас яруу найрагт гойд сонирхолтой байсны дагуу Москва хотноо М. Горькийн нэрэмжит Утга зохиолын дээд сургуульд суралцаж байжээ. Авьяаслаг яруу найрагч ид залуу насандаа 1971 онд нас баржээ. Н. Нимбуевын шүлгүүдийг эмхэтгэж «Цахилгаан чөдөрлөхүй» нэртэйгээр Улаан-Үд, Москва хотод хэвлэн гаргажээ.

	 

	 

	ЦАХИЛГААН ЧӨДӨРЛӨХҮЙ

	Цахилгаан чөдөр хоёр

	Цас гал хоёр шиг

	Цаад утга нь тэс ондоо

	Байх чанар нь харш

	Бие биеэ устгах тавилантай.

	Цахилгаан гэж юү вэ?

	Хорвоогийн хачин богино амьдрал,

	Хоёр нүд ирмэхийн зуур хугацаа,

	Хором төдий гялсхийх гэгээ,

	Хос амрагийн халуун янаглал.

	Чөдөр гэж юү вэ?

	Чөдөр... чөдөр...

	Хүслийн мөнх хуулийн

	Хяслан... хяслан...

	Хувь тавилангийн

	Хуучирсан утга —

	Эрх чөлөөний дууллыг

	Эрэмгий дөрвөн туурайгаар

	Тал хөндийг бөмбөрдөх

	Танхил эрх азаргын

	Тачаал дурыг нь

	Таслан боодог хүлээс бус уу.

	Эрхт тэнгэрийн цахилгааныг

	Хэрхэн чөдөрлөх бил ээ?

	Агшин зуур гялсхийн

	Энгэр цээжинд гэрэл гийх

	Эмнэг догшин бодлыг

	Хэрхэн тогтоох бил ээ?

	Яруу найргийн

	Бүдэг бадагхан царайг

	Яажшуухан зурах бил ээ?

	Яруу тансаг дууг нь

	Яажшуухан оруулах бил ээ?

	Шүлэг бичнэ гэдэг

	Гүрвэл барихын ижил.

	Сүрхий л анаж

	Шүүрэн автал

	Бутан доогуур ногоон дөл

	Бултасхийн алга болж

	Годгонох муу сүүл нь

	Гарт үлдэхийн адил аа.

	Ай хөөрхий

	Сэтгэл минь

	Аадар бороог

	Зөгнөн байна.

	Асар тэнгэрийн

	Хүчит цахилгааныг

	Аргацааж чөдөрлөх

	Арга юү байна?

	(Д. Батбаяр хөрвүүлэв)

	 

	 

	Эх дэлхийн...

	Эх дэлхийн

	Элгэн дээрх

	Төрж өссөн нутгийнхаа

	Төгөл моддын доор зогсон

	Амрагийн хацар шиг ув улаахан

	Алим дээш нь шиднэм,

	Барьж авнам.

	Ахиад дээш нь шиднэм,

	Дахиад барьж авнам.

	Хүлэг морь, хүүхэд багачууд

	Хүрээлж намайг зогсоод

	Дуугүй ширтэх мянга мянган харцаар

	Дураараа наадах тоглоомоо

	Битгий болиорой гэж

	Битүүхэн хүсэцгээнэ.

	 

	Эх дэлхийн

	Элгэн дээрх

	Төрж өссөн, нутгийнхаа

	Төгөл моддын доор зогсон

	Амрагийн хацар шиг ув улаахан

	Алим дээш нь шиднэм,

	Барьж авнам.

	Ахиад дээш нь шиднэм,

	Дахиад барьж авнам.

	Нэгхэн зуур амсхийн

	Нулимсаа арчиж үл завднам.

	(Д. Батбаяр хөрвүүлэв)

	 

	 

	БУЦАН ИРЭХҮЙ

	Алив!

	Амраг минь,

	Гэгээ гарга.

	Өөрийгөө чамаас

	Холдуулсан

	Өдөр хоногийн тамд

	Гарын чинь илчийг

	Гар минь мартжээ.

	Нүдний чинь дөлгөөнийг

	Нүд минь,

	Үсийг чинь

	Үс минь,

	Уруулыг чинь

	Уруул минь...

	Уяхан хонгор минь

	Сайн байна уу!

	(Д. Батбаяр хөрвүүлэв)

	 

	 

	Унтахдаа бас л хар дарж...

	«Унтахдаа бас л хар дарж

	Урьдын адил

	Таныгаа дуудахын

	Учир нь юу сан бил ээ, ээж ээ?»

	 

	«Хар нялхаараа л байна даа,

	Хайрт үр минь».

	 

	«Домогт Чимидийн тухай

	Дандаа би бодсоор.

	Ачит таныгаа мартахын

	Учир юу сан бил ээ, ээж ээ?»

	 

	«Гар чинь ганзаганд

	Хүрч дээ, үр минь».

	(Д. Батбаяр хөрвүүлэв)



	
ЦОКТО НОМТОЕВ

	Цокто Номтоевич Номтоев 1910 онд Хэжэнгийн аймгийн Хөөрхэ гэдэг нутагт төржээ. «Цагаан сар» жүжиг (1929), «Зориг» (1931), «Хүч» (1940), «Хүлэг» (1947), «Зүтгэл» (1956), «Далавчнууд» (1961), «Шилдэг зохиолууд» (1969), «Сайн хүн» (1972), «Тайгын мөрөн Витим» гэдэг роман (1980), Эх орноо хамгаалах аугаа их дайны тухай сэдэвтэй зохиолын түүвэр «Хүч» гэдэг ном нь 1982 онд тус тус хэвлэгджээ. Ц. Номтоев эх орноо хамгаалах аугаа их дайнд биеэр оролцож явсан байна.

	Ц. Номтоев ЗХУКН-ын гишүүн, Социалист хөдөлмөрийн баатар, ЗСБНХОУ-ын гавьяат багш, ЗСБНХУ-ын Зохиолчдын Эвлэлийн гишүүн юм.

	Ц. Номтоев манай оронд зочилсон бөгөөд түүний «Зүтгэл» гэдэг тууж нь 1959 онд монгол хэлээр хэвлэгдэн гарсан билээ.

	 

	 

	БУЦАХААС ӨӨР АРГАГҮЙ

	— Ургамал тариагаар баялаг

	Украин сайхан нутгийн,

	Хөгжим дууны цэнгээнтэй

	Хөдөөгийн баян хамтралаас

	Энэ дайнд мордоход

	Эцэг эх минь үдсэн юм.

	Төрж өссөн гэрийг минь

	Түрэмгий дээрэмчид шатаасан юм гэдэг.

	Аав ээж хоёрыг минь

	Алуурчин фашистууд хороосон юм гэдэг.

	Төрсөн гэрийнхэн минь сэтгэлд бодогдох юм,

	Тосгон суурин минь нүдэнд харагдах юм.

	— Хоёул удаан нөхөрлөсөн юм сан

	Хамт тулалдаанд явсан юм сан

	Хайртай дотнын нөхрөө

	Холын Буриад нутагтаа уринам!

	— Орон гэр минь шатсан юм байж

	Угтаж ирэх хүнгүй болсон юм байж

	Эх орон минь уудам байна,

	Эрхэм сайн нөхөд минь олон байна.

	Буурал аавын голомтдоо

	Буцахаас өөр аргагүй байна.

	1945 он

	(Х. Цэвээн хөрвүүлэв)

	 

	 

	 

	МӨНХ ДӨЛ

	Эх орноо хамгаалах аугаа их дайнд

	амь үрэгдэгсдийн гэгээн дурсгалд

	зориулж Үльдэргэ нутагт босгосон

	хөшөөний нээлтэд зориулав.

	Түмний тоонот

	Төрсөн нутаг —

	Үльдэргэ голын

	Өргөн хөндийд

	Мөнх дөл

	Мандан гэрэлтэв.

	 

	Үльдэргийн уснаас ууж

	Өлгий дээр нь өссөн

	Хөрсөн дээр нь хөрвөсөн

	Хөвгүүдийн алдар гавьяа

	Ариун туяанд нь

	Алтан өнгөөр харагдана.

	 

	Галзуу дайснаас

	Газар нутгаа хамгаалахаар

	Эхийн захиастай

	Эцгийн ерөөлтэй

	Хөвгүүд бүгдээрээ

	Хүлэг мориндоо мордсон юм.

	 

	Хэдэн жилийн туршид

	Хүнд дайны

	Галын шугамд

	Гавьяа цолоо

	Алдаршуулж явсаар

	Алтан амиа алдсан юм.

	 

	Яндашгүй зоригоор

	Ялалт байгуулж

	Ариун үнэний төлөө

	Амь насаа зориулж

	Нэрээ дуудуулж

	Нутгаа нэрлүүлсэн юм.

	 

	Залгамж хойш үеийнхний

	Золтой гараар түүгдсэн

	Атар хээр талын

	Анхилуун цэцгийг

	Хүн бүхэн барьж

	Хүндэтгэн ёслон өргөнө.

	 

	Залуу үеийнхний

	Зоригийг бадруулна.

	Өндөр настанд

	Өнгөрснийг бодогдуулна.

	Энэ хөшөө залуучуудад 

	Эгнэгт гэрэлтэн байгаасай!

	(Х. Цэвээн хөрвүүлэв)

	 

	 

	 

	ЦОЛЫГ МАГТАН ДУУЛНАМ

	Хүлгийн нуруунд

	Хүн болж өсөөд

	Униарт говийн уудамд

	Унасан морины жолоог сунгаж

	Зэрэглээ татсан нутагт

	Зүгээ төөрөхгүй давхидаг

	Энэ л талын эзэн

	Эмнэгч монгол хөвгүүн

	Суут багш Ленин

	Сүхбаатар жанжны байгуулсан

	Ариун бат найрамдал

	Алх хадуур, соёмбо,

	Социализмын ариун замаар

	Соён гэгээрч хөгжөөд

	Энэ л сайхан цагт

	Эрэлхэг Монгол мандлаа.

	Жараадхан жилийн дотор

	Жаргалтай золгосон улсынхаа

	Ололт амжилт бүхнийг

	Огторгуйг судлан нотлов.

	Сайхан Монгол оронд нь

	Сансрын нисэгч тодров.

	«Союз» хөлгийн багийнхны

	Цолыг магтан дуулнам!

	(Х. Цэвээн хөрвүүлэв)

	 

	 

	 

	АГЛАГ САЙХАН МОНГОЛ ОРОН

	Моринд гарамгай хүүхэн

	Монгол талыг мориор эсгэнэ.

	Моторт хүлэг жолоодсон хөвгүүн

	Уудам талд униар хагална.

	Алтан талд нар асгарч

	Аяа, ямар сайхан харагдана вэ!

	 

	Таван хошуу мал сүрэг нь

	Талд уяатай мэт үл хөдөлнө.

	Таана хөмөлтэй бэлчээр байхад

	Тархаж тэнэхийн хэрэггүй ээ.

	Тарга хүчний өөхөн булаг гэлтэй

	Талбиун уужим энэ бэлчээр өнтэй.

	 

	Аж үйлдвэр цогцлон хөгжиж

	Амьдрал далай адил давлана.

	Ардын царайд баяр байна.

	Алаг нүдэнд нь ая дуу байна.

	Айл хөрш манай Монгол ч

	Ай даа, чи, чадаж л байна даа!

	 

	Сурах бичгээ сугавчлаад

	Сурагч бүр эрдэмд шамдана.

	Судал татсан монгол орны сэхээтэн

	Сурснаа амьдралд хэрэгжүүлнэ.

	«Сур сур, дахин сур» гэж захисан

	Суут Лениний сургаалыг тэд санана.

	 

	Олон ястан үндэстэнтэй

	Орхон, Дарханд ч уулзаж явлаа.

	Огт шинэ хот тосгоноо тэд

	Овоглохдоо «Найрамдлын» гэлцэнэ.

	Орос ах нараа дээдэлж

	«Огторгуй» мэт ухаантан гэлцэнэ.

	Омог бардам Монгол орныг

	Орчлонд сайрхахаас өөр аргагүй ээ.

	(Б. Цэдэндамба хөрвүүлэв)



	
МАТВЕЙ ОСОДОЕВ

	Матвей Михайлович Осодоев 1935 онд Эрхүү мужийн Усть-Ордын үндэсний тойргийн Осын районы Улеэ гэдэг нутагт төржээ. Москва хотноо М. Горькийн нэрэмжит Утга зохиолын дээд сургууль төгсжээ. «Ачийн бэлэг» (1967), «Халуун намар» (1969), «Ууган хүү» (1972), «Зах хязгаарын тосгонд» (1975), «Баршуудын дүү» (1978), өгүүллэг, туужууд болон «Удам судар» (1979) шүлгийн түүвэр хэвлүүлжээ.

	М. Осодоев ЗСБНХУ-ын Зохиолчдын Эвлэлийн гишүүн байлаа.  

	1979 онд нас баржээ.

	 

	 

	ХАВРЫН ШИНЖ

	Хуурай салхи

	Хацар алгадаад

	Харин нойрноос сэргээв.

	 

	Хаврын наран

	Халуу дүүгээд

	Хонгор зүрхийг минь догдлуулав.

	 

	Өргөн талаар

	Зэрэглээ татаад

	Өр зүрх уяраана.

	 

	Цас хайлж

	Цалгилсан ус

	Цагаан хөөсөөр цахарна.

	 

	Дулаахан хавар

	Далавчаа дэлгэн

	Дурлал хайр авчирна.

	 

	Мөнгөн үзгээр

	Магтан бичиж

	«Мэнд» хүргэе чамдаа.

	(Б. Цэрэндаш хөрвүүлэв)

	 


ВЛАДИМИР ПЕТОНОВ

	Владимир Константинович Петонов Эрхүү мужийн Усть-Ордын үндэсний тойргийн Осын районы Буриад-Енгүүд гэдэг нутагт 1932 онд төржээ. Эрхүү хотод их сургууль, Москва хотноо М. Горькийн нэрэмжит Утга зохиолын Дээд сургуулийн дэргэдэх дээд курс тус тус төгсжээ.  

	«Байгалын сэвшээ» (1959», «Миний баруун гар» (1967), «Гал голомт» (1970), «Цагаан зам» (1972), «Болжморт орон» (1978), «Газрын таталт» гэдэг шүлэглэсэн роман (1981) номууд нь хэвлэгдсэн байна.

	В. Петонов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	 

	БУРИАД ОРОН

	I

	Тоонот болсон газар минь

	Толин цэнхэр Байгал далай.

	Арвин их баялагтай

	Алаг эрээн тохой.

	 

	Гурван зуун гол мөрөн

	Гурван зүгээс чинь тэтгэдэг юм.

	Гав ганцхан Ангар мөрөн

	Гадаад далайд цутгадаг юм.

	 

	Хотол их Буриад минь

	Хоёр сайхан жигүүртэй.

	Хорь Агын буриад, далайн буриад гэж

	Хоёр хүчирхэг дальтай

	 

	Үгээ та нарт хэлдэг

	Үд хот хоймор чинь

	Аль ч нутгийн буриадын

	Алтан хоймор болдог юм.

	 

	Зүүн баруун буриад гэж

	Зүрхээ таллаж яах юм бэ.

	Зүс царайгаар ялгарч

	Зүгээ өөрчилж яах юм бэ.

	 

	Аль ч омгийн буриад

	Алаг зүрхээ гагнаастай

	Ажил дундаа эвтэй

	Ах дүүгийн сэтгэлтэй.

	 

	Эх болсон Буриад минь

	Элгэн халуун найртай.

	Эгшиг ойсон дуугаараа

	Энх мөнх оршино.

	 

	 

	II

	Тоонот болсон газар минь

	Толин цэнхэр Байгал далай

	Арвин их баялагтай

	Арван мянган тохой.

	 

	Далайн буриад булга халиу

	Дах давч нь хүдэр баавгай.

	Хөвч ой нь энгүй баян 

	Хөдөлмөр дуудсан эрдэнийн далай.

	 

	Уг удам урьдын малчид

	Ухаан уужим, зориг хатуу

	Орос ахаа дагаад

	Од сансарт нэр цолтой

	 

	Зөвлөлт орон дотроо

	Зөвхөн цолтой биш хүндтэй.

	Аюул хаасан амь нэгтэй

	Анд нөхрийн зүрх нэгтэй.

	 

	Далайн буриад нэр төртэй

	Дандаа л гал цогтой.

	Дадал болсон хуучныг халж

	Давших зам чинь бяр хүчтэй.

	 

	Тоонот болсон газар минь

	Толин цэнхэр Байгал далай.

	Тод томруун баатар билээ.

	Торгон магнаг бүрэн билээ.

	 

	 

	III

	Урт сайхан Хэжингэ

	Уужим гэвэл уужимхан

	Уянга дууны эх орон

	Ухаан далай дуулимхан.

	 

	Хөдөлмөрч сурсан Хэжингэ

	Хөөр баярын хөгжим.

	Ёохор болоод эх хэлний

	Ёстой тунгалаг мөнх булаг.

	 

	Уран гартай Хэжингэ

	Урин налгай угтдаг юм.

	Уулзаад баясаж байхад

	Урам зориг, бадардаг юм.

	 

	Омог бардам Хэжингэ

	Олон буриадын төв нь юм.

	Онцхон бодлоо хөвчилж

	Огтхон ч зогсохгүй давшаарай!

	 

	Тоонот болсон газар минь

	Толин цэнхэр Байгал далай

	Тод томруун баатар билээ

	Торгон магнаг бүрэн билээ.

	(Б. Цэдэндамба хөрвүүлэв)

	 

	 

	 

	СЭЛЭНГЭ

	Буурал хангайн бэлээс

	Бургилан гарсан Сэлэнгэ

	Уудам Монголын нутгаар

	Уран долгис уралдуулна.

	 

	Саруул умрыг чиглэн

	Саран доогуур мэлмэрнэ.

	Өтгөн тайгыг туулан

	Өргөн Сибирийг зорино.

	 

	Уужим баян бэлчээрийг

	Ундаалан ундаалан туулна.

	Мандалдаа умбах нарыг

	Магтан магтан дуулна.

	 

	Сарнаар, нарнаар ялгалгүй

	Долгисоо туун тэлгүүлнэ.

	Саад бартаанд тогтолгүй

	Домогт Байгалд тэмүүлнэ.

	 

	Хадан хясааг ч тэлээж,

	Хатуу чулууг ч элээж,

	Байгал далайг зорьсоор

	Буриад нутаг дамнана.

	 

	Монгол, Буриад нутаг

	Мөрөн - торгон бүстэй.

	Нэг л уран ундтай

	Нэг л итгэл  хүсэлтэй.

	 

	Монгол нутгийн жавхлан

	Маньд илгээсэн мэнд —

	Ариун цагаан Сэлэнгэ

	Алдар цолоор бадарна.

	 

	Буурал хангайн бэлээс

	Бургилан гарсан Сэлэнгэ —

	Монгол нутгаараа угалзарч

	Мянган долгисоо тууна.

	1959 он
(П. Пүрэвсүрэн хөрвүүлэв)



	
ГАЛИНА РАДНАЕВА

	Галина (Санжи-Сүрэн) Жигмытовна Раднаева 1949 онд Зэдын аймгийн Бага нарин гэдэг нутагт төржээ.

	Москва хотноо М. Горькийн нэрэмжит Утга зохиолын дээд сургуульд суралцаж 1975 онд төгсжээ.

	Г. Раднаева буриад орос хэлээр хэд хэдэн ном хэвлүүлсэн байна. «Навч сэржгэнэсэн нь» гэдэг ном 1980 онд хэвлүүлж БХЛКЗЭ-ийн мужийн хорооны шагнал хүртсэн байна.

	ЗСБНХУ-ын Зохиолчдын эвлэлийн гишүүн юм.

	 

	 

	ЗҮРХ МИНЬ ЧАМАЙГ МӨРӨӨДНӨ

	Үзэн ядахыг хүсэвч

	Үнэндээ чамдаа дурланам

	Ойртохгүй бодол төрөвч

	Орой бүр хүлээнэм.

	Үнэхээр мартъя гэхэд

	Үргэлж зүүдэнд орох юм.

	Солиод үзье гэхэд

	Зүрх минь чамайг мөрөөднө.

	Дургүй гэж уруул минь шивгэнэнэ

	Дурланам гэж зүрх минь цохилно.

	Дургүй гэж ухаан минь үймэрнэ,

	Дурланам гэж сэтгэл минь өнчирнө.

	(Х. Цэвээн хөрвүүлэв)

	 

	 

	 

	ХҮЛГИЙН ДАВХИАНД

	Хурдан хүлгийн давхианд

	Сүүдэрт ногоон газар чичирнэ.

	Хонхон цэцгийн шивнээ

	Чихэнд чимэгтэй сэрчигнэнэ.

	Талын салхи надтай уралдан

	Торгон жигүүр - хормой дэвүүлнэ.

	Ташуур барьсан гар чичгэнэн

	Түргэн давхианд нулимс гүйлгэнэнэ.

	Чанх дээр минь огторгуй цэнхэрлэнэ.

	Чанх доор минь газар хэлбэлзэнэ.

	Уярсан сэтгэл, цээж тэнүүн

	Уужим орчлонд дуугаа дуулна.

	(Ш. Дулмаа хөрвүүлэв)

	 

	 

	ОДОД

	Одод гүн далайг цалгиана.

	Одод янагийн жаргал зохионо.

	Одод туяагаараа дуу дуулна.

	Одод хэний ч насыг тоолно.

	Ан араатныг алдагтай адил

	Од мичдийг унтраадаггүй маань жаргал.

	Аз заяандаа итгэдэгтэй л адил

	Одонд гэрэлтэх хүсэл маань сайхан.

	(Ш. Дулмаа хөрвүүлэв)



	
АНДРЕЙ РУМЯНЦЕВ

	Андрей Григорьевич Румянцев 1938 онд Кабанскийн аймгийн Шерашово тосгонд төржээ. Эрхүү хотын улсын их сургууль, ЗХУКН-ын Төв Хорооны дэргэдэх Намын дээд сургууль тус тус төгсжээ.

	«Хамаарал» (1966), «Унасан газрын атга шороо» (1970), «Алган дээрх солонго» (1973), «Чин зоригоо харуулах цаг» (1976), «Ид үе» (1980) шүлгийн түүврүүдээ хэвлүүлжээ.

	Буриадын яруу найрагчдын олон шүлгийг орос хэлээр орчуулжээ. 

	А. Румянцов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, Буриадын соёлын гавьяат ажилтан юм.

	 

	 

	ТООНОТОТ НУТАГТАА

	«Тоонотот нутаг минь хөдөө» гэлээ.

	«Тэнд чи юу ч үзээгүй» гэж

	Хэн нэгний хэлэхэд

	Хэчнээн гомдмоор вэ!

	 

	Ер нь тэгээд одоо бодоход:

	«Ерөөсөө би юу харсан бэ?»

	Хөтлийн цаадах гэр орноо,

	Хөхрөн ногоорох хөвч ой,

	 

	Цэнхэртэн харагдах хөшиг дээрх

	Цэцгэн үүлтэй огторгуй,

	Нүцгэн тал, өвс хадлан

	Нүдэнд тодхон харагдана.

	 

	Намрын мойлны үнэр ханхална.

	Навч нь унасан модод байна.

	Ханиа хүлээсэн бүсгүй

	Хачин бараан царайлчхаад

	 

	Хөвч ойн гүнд хаягдсан мэт

	Хөөрхий ганцаараа ханхай гэрт

	Нээвч цонхоороо ширтэн

	Нүднээсээ нулимс дуслуулна.

	 

	Зэрэглээ татсан нарсан ойн тэртээ

	Зэрэгцэх уулсын энгэр бэлээр

	Үүл хөшиглөн нүүдэллэнэ.

	Түрүүч нь дээшээ хөөрөхдөө

	 

	Төрүүлсэн хүүгийн минь даллахыг

	Түр зуурхан санагдуулна.

	Миний тоонотот нутаг

	Мишээж байна, гэрэл цацран

	 

	Өндөр уулсын оройгоос

	Өнгийж харахад хөгжөөнтэй.

	Нартай цэлмэг өдрүүд

	Намайг өлгийдөн бүүвэйлнэ.

	 

	Гуниг байсан ч аридж, баярлах цаг иржээ

	Голоод байх юмгүй үнэнээ хэлэхэд

	Хаана ч үзээгүй юмаа

	Харж баясан явнам.

	(Б. Цэрэндаш хөрвүүлэв)

	 

	 

	ДУРСАХУЙ

	Миний өлөн зэлмэн байхад

	Мишээхийг мартсан ээж минь

	Хөдөөгийн нэгэн сууринд

	Хөтөлж намайг аваачдаг сан.

	 

	Тэр тосгонд суудаг

	Төлөв даруухан авгай

	Төрсөн ээжтэй минь

	Төө зайгүй үерхдэг сэн.

	 

	Шулуухан тэнд хүргэдэг

	Шумуултай зөрөг арилжээ.

	Ээжийн найзын царайг

	Этгээд би мартжээ.

	 

	Авгайчуудын намуухан хүүрнэлээс

	Авч үлдсэн юмгүй хоцорчээ.

	Дайны үеийн дажин

	Дахин давтаж ирээгүй юм.

	 

	Галтай дулаахан гэр

	Гойд содон санагдана.

	Хөөрүүлсэн сүүний уур савсана,

	Хөөрхөн гараар зөөлөн илнэ.

	 

	Зуухны цаана ээжтэйгээ

	Зун шиг дулаахан нойрсдог сон.

	Нэхий хөнжлийн дулаанд

	Налайж унтдаг минь санагдана.

	 

	Хэн ч тааж ядахгүй биз

	Хэчнээн сонин бэ, гайхмаар!

	Элдэв хэлтэн ястныг

	Эх орон маань нэгтгэсэн юм.

	 

	Хар элгийн хүмүүст

	Хандаж би хэлж байна:

	Нэг ч хилгүй газар, нутагт

	Нэгэн эгнээнд биднийг жагсаасан юм.

	 

	Харанхуй шөнө ч, цэлмэг саруулд ч,

	Хатуу бэрх зовлонд ч бид

	Аяга цай, зүсэм талхаа

	 

	Адилхан хувааж байсан,

	Нэг хувь заяатай

	Нэг л замтай явсан юм.

	(Б. Цэрэндаш хөрвүүлэв)



	
МЭЛС САМБУЕВ

	Мэлс Жамьянович Самбуев 1940 онд Закамины аймгийн Санага гэдэг нутагт төржээ. Эрхүү хотноо А. Ждановын нэрэмжит их сургууль төгсжээ. «Тайгын цас» (1967), «Таймыр» (1969), «Санага» (1971), «Мамай толгойг дурсахуй» (1975), «Өглөөний шүүдэр» (1978), «Ара-Хангай» (1981) зэрэг номуудыг хэвлүүлжээ.

	М. Самбуев ЗСБНХУ-ын Зохиолчдын Эвлэлийн гишүүн, БХЛКЗЭ-ийн мужийн хорооны шагнал хүртсэн байна. 1981 онд нас баржээ.

	 

	 

	МИНИЙ ӨВӨӨ

	Өндөр настай буурал

	Үлгэрийн баатар шиг цэцэн

	Аглаг Санага нутагтаа

	Ах зах нь байсан юм

	миний өвөө.

	Уран-Дүшээс эхитэй

	Уулын булаг Сэхирийн

	Урсгал ус шиг тунгалаг

	Уяхан сэтгэлтэй байсан юм

	миний өвөө.

	Солонгын өнгө дуурайсан

	Сонин хээтэй бүсэндээ

	Мөнгөний дархан урласан.

	Мөлийсөн цагаан хутгатай сан

	миний өвөө.

	Айл бологсдыг ерөөж

	Найр дээр нь наргиж

	Хуримын ширээний эхэнд сууж

	Хонин төөлэй залж суудаг сан

	миний өвөө.

	Хүлгийн дошгиныг эмээллэж

	Хүний сайнтай нөхөрлөж

	Дуудаж урьсан айлд

	Дууны сайхныг дуулдаг сан

	миний өвөө.

	Алс холоос буцахдаа

	Аргамаг хүлгээсээ бууж

	Өссөн төрсөн нутгаа

	Өнө удаан хардаг сан

	миний өвөө.

	Сайхан энэ дэлхий дээр

	Санага сайхан нутгаас

	Ондоо газар байхгүй гэж

	Онц баясан хүүрнэдэг сэн

	миний өвөө.

	Цэцэн буриад зоныхоо

	Цэвэр голомтын гал

	Энх мөнх бадрахад

	Итгэж бишрэн явдаг сан

	миний өвөө.

	Эрхэм дээдийн үлгэрчдэд

	Эхлэн бичигч найрагчдад

	Гэсэрийн есөн учралыг

	Гэрэлт зүрхнээс ерөөдөг сөн

	миний өвөө.

	Элбэг хишиг бялхсан

	Энэ цэнгэлтэй насандаа

	Тан шиг уужим сэтгэлтэй

	Тан шиг итгэлтэй явах сан

	миний өвөө.

	1964—1969 он

	(Б. Цэрэндаш хөрвүүлэв)

	Б. Сыренов ЗХУКН-ын гишүүн, ЗСБНХУ-ын Сэтгүүлчдийн Холбооны гишүүн байлаа. Уран бүтээлийнхээ ид цэцэглэж байх үед 1983 онд нас баржээ.

	 

	 

	ТҮНХЭН

	Айлчин гийчнээ гомдоож байгаагүй

	Аяга саваа хөмөрч бараг үзээгүй

	Агт хүлгээ алдаж эндэж байгаагүй

	Амар энх жаргаж байдаг

	Түнхэн - Миний нутаг.

	Түлээ модоор арвин баялаг

	Түүх домгоор зузаан уламжлалтай

	Хүн ардын заншил болсон

	Хурим найрын дуу хууртай

	Түнхэн - Миний нутаг.

	Цээжиндээ сэргэлэн ухаан бодолтой

	Цайлган цагаан сэтгэл оюунтай

	Аугаа Лениний мөнх сургаал

	Ачит намаар жолоодуулсан

	Түнхэн - Миний нутаг.

	Дээд эх нь - Мон,

	Доод нутаг нь - Чулуут.

	Нэмж хэлбэл, цөм үнэн

	Нэр цуутай урт хөндий

	Түнхэн - Миний нутаг.

	(Х. Цэвээн хөрвүүлэв)

	 

	 

	 

	ДЭЛХИЙН СУДАС

	Бетховены хөгжим сонсож суунам

	Бөмбөрцөг дэлхий намайг

	Бүх судсандаа шингээх мэт.

	Би ч бас дэлхийг

	Бодол зүрхэндээ багтаасан мэт байнам.

	(Х. Цэвээн хөрвүүлэв)

	 

	 

	 

	Далайн уснаас балгаж...

	Далайн уснаас балгаж

	мэдлээ:

	Далай гашуун.....

	Давхраат нүдээ цавчиж

	харлаа:

	Далай дөлгөөн.

	(Х. Цэвээн хөрвүүлэв)

	 


ЛОБСОН ТАПХАЕВ

	Лобсон Дунзынович Тапхаев 1940 онд Түнхэний аймгийн Хэрэн нутагт төржээ.

	Д. Банзаровын нэрэмжит Багшийн дээд сургууль төгсжээ. «Оргилын цэцгүүд» (1966), «Зангилаа» (1973), «Хэнгэрэг» (1976), «Алтан үндэс» (1981) зэрэг ном хэвлүүлжээ.

	П. Тапхаев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн, БХЛКЗЭ-ийн мужийн хорооны шагнал хүртсэн байна.

	 

	 

	АРД ТҮМЭН МИНЬ

	Хүнээр цомхон ардын

	Хөвгүүн болж төрсөн юм.

	Хувь заяа, аяга цайг нь

	Хуваалцаж би өссөн юм.

	Эх тоонот гэрээс гарахдаа

	Эцгийнхээ нэрийг нэрлүүлнэм.

	Түнхэн нутгаас алс явахдаа

	Түмэн ардаа дурсуулнам.

	Авдарт байгаа зүүлт гоёлоо

	Ардын чимэг гэдэг байсан.

	Цээжилж үлдээсэн үлгэр домог нь

	Цэцэн ухаантайн гэрч байсан.

	Буриад ардын зоригийг

	Баатар хөвгүүдээр нь бахархана.

	Буриад түмний хүчийг

	Барилдах авьяасаар нь сонирхоорой.

	Адуу малын шандсаар

	Ажлын бүтээлийг хараарай.

	Эрдмийн төлөө зүтгэлээр нь

	Эрмэлзэл хүслийг таниарай.

	Хүний сайхан сэтгэлийг

	Харах ямар толь байна?

	Бадагхан энэ шүлэгтээ

	Багтааж ядан зүдэрнэм.

	Байгал далайн гүнийг

	Баримжаатай хэмжиж болно.

	Ардын ариун бодлыг

	Алдаар хэмжих аргагүй юм.

	Мөнх Сарьдгийн мөсийг

	Мөлхөж давж гарсан ч

	Түмний сайхан сэтгэлийг

	Тойрч давахын аргагүй.

	Арц шиг нандин гэмээр

	Ариун бүлд төрсөн юм.

	Алдар нэр, аяга цайнд нь

	Нэмэр болж ирсэн юм.

	(Х. Цэвээн хөрвүүлэв)

	 

	 

	 

	ТӨРСӨН ГЭР

	Төрсөн гэртээ хүн

	Тэврүүлж нэг ордог байна.

	Төрсөн гэрээс хүн

	Тэвдүүлж нэг гардаг байна.

	 

	Энэ л хоёрын хооронд

	Энд л амьдарч байдаг байна.

	Энэхэн биеийн жаргалд

	Эзэн болоод суудаг байна.

	(Х. Цэвээн хөрвүүлэв)

	 

	 

	 

	Үнэний араас - үнэн дагаж...

	Үнэний араас - үнэн дагаж

	Худлын цаана - худал нуугдаж

	Сүүдэр бие хоёр шиг

	Сундлаатай байдаг юм.

	 

	Худгийн тунгалаг ус шиг

	Хувиршгүй ариун сэтгэлийг

	Худлын дусал булингартай

	Хутгахгүй нандин авч явъя.

	 

	Хүний чанарын хэмжүүрт

	Хамаг үгээ зориулж

	Түмний итгэл хүлээж

	Төвшин шударга явъя.

	(Х. Цэвээн хөрвүүлэв)

	 

	 

	 

	ӨВЛИЙН ДУУН

	Цас бүрхсэн нутаг минь

	Хувин дүүрэн хишиг мэт,

	Цас бүрхсэн нутаг минь

	Хөгжим бичих цаас мэт.

	 

	Цас бүрхсэн нутаг минь

	Сэтгэлтэй хонгорын мишээл мэт.

	Цас бүрхсэн нутаг минь

	Цайлган цагаан сэтгэл мэт.

	 

	Цас бүрхсэн нутаг минь

	Буурал ээжийн тэргүүн мэт.

	Цас бүрхсэн нутагтаа

	Цараа гаргах нь нүгэл мэт.

	(Х. Цэвээн хөрвүүлэв)

	 

	 

	 

	ХАВРЫН ШӨНИЙН ГАЛУУД

	Хаврын шөнө одод газар ойртон

	Ханын дэнлүү шиг тодхон гялалзана.

	Дэлхийг харанхуй шөнө гийгүүлэх гэж

	Дэнлүү дээшээ дэгдчих ээ юм уу?

	Одны тухай бодлыг минь таслан

	Орц руугаа тэр хүүхэн орчихлоо.

	Довжоон дээр нь санаа алдан үлдэхэд минь

	Дотор биед гал асаж эхэллээ.

	Анхны дурлал хагданд орсон түймэр шиг

	Алс тэртээ үнэхээр хагд шатахдаа

	Улайран цайран, унтран, сэргэнэ

	Улаан хөлөөр салхи даган гүйнэ.

	Хаврын шөнө галын тухай бодон

	Хагдан түймэр тавьж явтал

	Өөрийн минь зүрх нэг мэдэхэд

	Өөхөн дэн шиг хайлж байлаа.

	Гар чинь цог шиг халуун байдаг сан.

	Галтай нүднээс чинь би гялбадаг сан.

	Холын тэртээгээс дахин ирээд

	Хонгор минь голомтыг минь асаагаач.

	Харанхуйд эрж явсан найдвар чинь

	Хажууханд амилан инээхэд

	Хаврын шөнө хүний жаргалан

	Хан хорвоогийн одод шиг гялалзана.

	Орчин тойронд гал гялалзана.

	Орой болтол цонх гэрэлтэнэ,

	Янагаа тэвэрсэн гар халуун

	Гунигаа дарсан зүрх ч илчтэй.

	Хаврын шөнө оддоос нүд булаан

	Хагалсан газраар од гэмээр гялтганах

	Харанхуйг хага зүсэн дулаацуулсан

	Хамгаас дотно энэ л галд би дуртай.

	Доод нугад Дондов найзынхаа

	Унтраагүй галаар нь 

	Унтаагүй царайг нь танинам.

	Данко шиг эрэлхэг  

	Зүрхээ бариад гэрэлтүүлэх шиг

	Дандаа л гэнэт санагдана.

	Хаврын шөнийн галыг бодож

	Хамгаас итгэлтэй түрүүлж яваа

	Тэр л их галыг дагаж

	Тийшээ л явахыг хүснэм.

	(Х. Цэвээн хөрвүүлэв)

	 

	 

	 

	ДЭЛХИЙН ТАТАЛТ

	Дэлхийн таталт байхгүй сэн бол

	Дэвүүр мэт бодлын жигүүр олж

	Дэгдэн харайх буга шиг

	Дээшээ од болоод цойлох сон...

	Яаж, хаа хүрэх нь хамаагүй

	Явж л байвал дажгүй.

	Үлгэрийн баатрын шид нэмээд

	Үүл л гаталбал санаа амарна...

	Дөлтөж явсан тэр цагтаа

	Дүрэлзэж байсан хүслэн минь!

	Нэгэн хэсэг нь тэнгэрт байжээ

	Нөгөө тал нь газарт үлджээ.

	Амьсгалах агаараар өдий баян

	Аялгуу дуугаар төдий элбэг 

	Зэрэглээ татсан цэнхэр талтай

	Зэрэгцүүлэх нутаг хаа байна вэ?

	Эргэх улирал нь ээлжилж байдаг

	Эрдэнэ тансаг байгаль минь

	Үнэн хангалуун аж байдал маань

	Үнэхээр дотно санагддаг юм.

	Дэлхийн таталт байхгүй сэн бол

	Дээшээ тоос болоод би дэгдэх сэн...

	Дэлгэр сайхан жаргалаа олоод

	Дэгдэхээ байлаа гэсэн минь

	Унаган багын миний зөгнөл биелээд

	Улаан зүрхийг минь дахин татлаа.

	Дэлхийн таталтыг тас татаад

	Дэгдээд л байна даа манай үетэн.

	Хорвоо сансрын уудам гэдэг

	Хонины бэлчээр шиг ойрхон болжээ.

	Шүүдэртэй ногоон дотор мөдхөн

	Шүлгийн минь дусал мөнхрөн

	Одот ертөнцийн оёог чиглэсэн

	Ором жим тэнгэрт үлдэнэ.

	Дээшээ тэмүүлэх хөлөг жолоодоод,

	Дэлхийн таталтыг даван

	Дэгдэж хэрвээ очлоо гэхэд

	Тоос болоод ч гэсэн би буцна...

	(Х. Цэвээн хөрвүүлэв)

	 

	 

	 

	ӨГЛӨӨНИЙ НАРАН

	Намхан биеийн минь сүүдрийг

	Надаас өндөр болгодог болохоор нь

	Өчүүхэн бага явахдаа би

	Өглөөний наранд дуртай байсан.

	Өрвөгөр данхар биеийг минь

	Өнөө л хэвээрээ өсгөдөгт нь

	Өвгөрөн будилах насандаа би

	Өглөө наранд дурлах л байх.

	(Х. Цэвээн хөрвүүлэв)

	 

	 

	 

	НЭГЭН ЦЭЦЭГ

	Цэлмэгхэн энэ дэлхий дээр

	Цэвэрхэн хүүхэн олон байна.

	Цэвэрхэн тэр хүүхнүүдтэй

	Цэнгэж явахгүй нь гачлантай.

	Цэлмэгхэн энэ дэлхий дээр

	Цэнхэрхэн цэцэг олон байна.

	Цэнхэрхэн тэр цэцгүүдийг

	Шимж суухгүй нь гачлантай.

	Гачлангийн их гачлан гэмээр

	Ганцхан цэцэг гарт минь байна.

	Ганцаараа гараад цэнгэх гэмээ

	Гарыг барих янаг байна.

	(Х. Цэвээн хөрвүүлэв)

	 

	 

	 

	ШӨНИЙН ШҮЛЭГ

	Сүүмэлзсэн гэрлээ асаагаад

	Сүрэг шиг олон номын дунд

	Шавар баримал шиг суухад минь,

	Шөнө дунд бүү сэр, юу ч бүү асуу.

	Сарчигнах нимгэн цаасанд

	Санаа бодлоо шивгэнэж

	Солиотой юм шиг суухад минь

	Шөнө дунд бүү сэр, юу ч бүү эр

	Амар тайван нам гүмд 

	Агаарын долгион мэдэрнэм.

	Дэлхийг, чагнан санаа алдан

	Дэнгээ унтраатал минь бүү сэр, бүү сэр.

	(Х. Цэвээн хөрвүүлэв)

	 

	 

	 

	УРЬДЫН ЦЭРГИЙН ДУУНУУД

	I

	Хасаг тэрэг хахинуулан

	Хагацаж билээ та нараас

	Хацар дээр минь үнсэж

	Хайлж билээ дээ, хонгор минь

	«Зургаан цөнтэй чаргаа

	Зусландаа хөллөхгүй нь гачлан даа.

	Золбоот хонгор чамайгаа

	Зовлонгоос аврахгүй гачлан даа» гэж

	Гиюүрэн юунд чи дуулсан бэ?

	Гэмшил юу чинь биелж

	Гэртээ харих заяагүй

	Эндээ би чинь хоцорлоо.

	Жихүүн цагаан талдаа

	Жирэмсэнхэн үлдлээ дээ, чи

	Ойр холын баядад

	Өртэйхэн үлдлээ дээ, чи.

	 

	 

	II

	Далайн долоон давааг

	Давж холдон одлоо.

	Дагжиж сүрдмээр дайны

	Галд орж сандарлаа.

	«Ай, бурхан Арьяабал аа,

	Авраач» гэж мөргөлөө.

	Абай цагаан хааны

	Албан хатуу билээ л.

	Өөр шигээ хүмүүсийг

	Өөх мэтээр хэрчнэм.

	Өөдгүй муу явбал

	Өөрөө үхэхэд амархан

	Тугалган мөндрийн өөдөөс

	Туусан тийш нь гүйнэм.

	Туусан тийш нь гүйсэндээ

	Төмөр загалмай зүүлээ, би.

	 

	 

	III

	Хүний олон хүүрээс

	Хүлэг морь минь бүдэрнэ.

	Тарган царай минь барайж

	Тамир тэнхээ алднам

	Үхэр бууны амнаас

	Үхэл, үхэл цацарна.

	Нөгөө талын нүхнээс

	«Нөхөр» минь гэж хашхирна.

	Багадашгүй энэ дэлхийдээ

	Багтаж юунд ядна вэ?

	Байлдаж тулалдахын оронд

	Хэлэлцэж юунд ядна вэ?

	Цэвдэг хүйтэн газар дээр

	Шинельтэй байхад хүйтэн биш үү?

	Өвдөг цоорхой өлөн байхад

	Олны сэтгэл үймнэ биш үү?

	 

	 

	IV

	Цуварсан гурван жилд

	Сураг чимээ ч гарсангүй.

	Аав ээж минь хаана вэ?

	Амраг хонгор минь аль вэ?

	Ижил дасал нөхдөөсөө

	Эрээн цаас авлаа, би.

	Ээж аав хоёрыг чинь

	Элсэнд булсан гэнэ л.

	Хайлан уйлан байж

	Хариу гэртээ бичнэм.

	Харийн дайсны сум

	Онолоо намайг гэнэм.

	Шарх минь нэн хүнд байна

	Шагайт чөмөг минь хугараад

	Чамдаа хүрч очих

	Чадал тэнхээ алга.

	Арын өндөрт ургасан

	Арц юугаан үнэрлэх сэн.

	Алд биеийнхээ амьтайд

	Аавын захиа хэлэх сэн.

	Хайрт хонгор нөхөр минь

	Хайран биеэ бүү зов оо.

	Харийн дайсны сум

	Онолоо намайг гэнэм.

	Хонин цагаан шүд минь

	Хорхойн хоол болох нь

	Хоёр алаг нүд минь

	Ухархайдаа ширгэх нь.

	Эсгий гэрийнхээ хойморт

	Сүнс минь хүрэхгүй гэлээ ч

	Гэрийнхээ хойморт

	Гэрэлт зул бадраагаарай.

	(Х. Цэвээн хөрвүүлэв)

	 

	 

	 

	БОДЛЫН УЯНГА

	Үлбэгэр биетэй найз минь

	Өвчнөө дандаа ярина.

	Мунхаглахын далайгаас

	Мултрахыг мөрөөднө.

	 

	Шалбааг дотор унагадаг

	Шартах ямар ачтай вэ?

	Өглөө нь сэргэж өндийхөд

	Өвчин бас л зовооно.

	 

	Булчирхайнаас үүсэх

	Гомдлын гашуун нулимс юм.

	Ухархайндаа унтрах

	Галтай цэлмэг нүд юм

	 

	Ачит эхийн хэвлийд

	Амилсан бие билээ дээ.

	Газрын хүйтэн шороонд

	Гашлах бас болж уу даа.

	 

	Өөртөө цааз хийгээгүй бол

	Үхэх цаг болоогүй.

	Хоолой боосон уяа нь

	Амьд хүнийг даасангүй.

	 

	Үлбэгэр биетэй найз минь

	Үлдсэн цагаа гамная даа

	Зовлон дотроос гардаг

	Зол жаргалаа дархалъя.

	(Х. Цэвээн хөрвүүлэв)

	 


СОБОНЭ ТУЯА

	Солбонэ Туяа (Петр Никифорович Дамбинов) 1892 онд Эрхүү мужийн Боохоны районы Заглиг гэдэг нутагт төржээ. «Цэцэгт тал» нэртэй шүлгийн ном нь 1922 онд хэвлэгджээ. Олон арван шүлэг, өгүүллэг, жүжгийн зохиол бичсэн байна.

	С. Туяа Буриадын Зохиолчдын эвлэлийн хорооны анхны дарга байжээ. 1937 онд хилс хэрэгт хэлмэгдэж нас баржээ.

	 

	 

	ЛЕНИН

	Ачит багшийн нөгчихөд

	Радио хоолой чичирч

	Холын хөдөө нутаг

	Хот орны гудамж

	Уйлан хайлан шимширч

	Уй гашуу болцгоов.

	Өсөх үеийн хүүхдийн

	Өвгөд настан бүгдийн

	Үгээгүй ядуу ангийн

	Үнэн багш Ленин

	Наран багш Ленин

	Нарт дэлхийгээс халив.

	Хөх утаатай үйлдвэр

	Хөдөө хээр тал

	Хүний зүрх сэтгэл

	Хүчир зовлонд нэрвэгдэж

	Мэлмий юүгээн арчиж

	Мэхийж чамтайгаа гашуудав.

	Хагацал зовлон тохиоход

	Харин коммунист бид

	Хатуу чанараа гаргаж

	Халуун гараа атгаж

	Хаа хол гэлгүй

	Халуун хүйтэн орон ч

	Таны шавь байхаа

	Тангараг болгон хэлж

	Там шоронгийн үүдийг

	Тамтаг болтол өшиглөнө.

	Аварга цээжээ ярсан

	Ажилчин анги нэгдэж

	Алдарт багш таныхаа

	Араас цөм дагаж

	Ариун гэгээн сургаалыг чинь

	Ашид бултаар биелүүлж

	Цэцэг сайхан социализм өөд

	Цэх шулуун алхана, бид.

	1924 он

	(Б. Цэдэндамба хөрвүүлэв)

	 

	 

	 

	ЭНЭ БОЛ ТӨРСӨН НУТГИЙН МИНЬ ТАЛ

	Зах хязгааргүй өргөн уудам тал

	Зэргэлээ татсан сэвэлзүүр зөөлөн салхи...

	Аяа хонгор алаг нүдний хараанд

	Алтан туяаны утас татсан зэрэглээ...

	Энэ бол төрсөн нутгийн минь тал...

	Энэ бол унасан газрын минь тал!

	Сэрвэн толгодгүй жигдхэн энэ газар

	Сэтгэл татан цэлийнэ.

	Дуулим талын дөлгөөн урсгалт мөрөн

	Дуугаа аялан намуухан урсана...

	Энэ бол төрсөн нутгийн минь тал...

	Энэ бол унасан газрын минь тал!

	Энд тэндгүй эсгий гэрүүд харагдаад

	Энгүй талыг эрэх мэт санагдана...

	Ногоон дунд мянга түмэн мал сүрэг

	Номин угалз сүлжсэн мэт бэлчинэ...

	Энэ бол төрсөн нутгийн минь тал...

	Энэ бол унасан газрын минь тал!

	Үзэсгэлэн төгс бүрдсэн чөлөөт нутаг минь

	Үер болсон дурлал хайраа дуулаач!

	Өвлийн хүйтэнд цас мөсөнд хучигдсан ч байг

	Өргөн уудам нутагтаа үнэн хайртай байгаач!

	Төрж өссөн тал минь!

	Цэцэгт ногоон тал минь!

	(Х. Цэвээн хөрвүүлэв)

	 


АПОЛЛОН ТОРОЕВ

	Аполлон Андреевич Тороев 1893 онд Эрхүү мужийн Боохоны районы Шунта гэдэг тосгонд төржээ.

	Хүүхэд ахуйгаас эхлэн оньсого, үлгэр домогт сонирхолтой байсан учир тэр өөрөө үлгэр ярихаас гадна бас найруулж эхэлсэн байна. Ингэснээр А. Тороев ардын аман зохиолын нэр цуутай үлгэрч, туульчдын эгнээнд хүрсэн байна.

	А. Тороевын зохиолууд 1940 онд тусгай ном болж хэвлэгдсэн байна.

	1981 онд нас баржээ.

	 

	 

	НАМАА БИД ХҮРЭЭЛНЭ

	Алсаас ирдэг шувууд

	Амьдрах усандаа хайртай,

	Ажилчин анги зүрхнээсээ

	Ардын намдаа хайртай.

	 

	Ан гөрөөс цөмөөрөө

	Ар ууландаа хайртай.

	Ард олон цөмөөрөө

	Алдарт намдаа хайртай.

	(Б. Цэдэндамба хөрвүүлэв)

	 

	 

	 

	ТӨРСӨН НУТАГ

	Галтай нүдээр харахад

	Гарсан нутаг сайхан юм.

	Гар барилцан золгоход

	Хань нөхөд сайхан юм.

	 

	Алаг нүдээ нээхэд

	Анхны нутаг сайхан юм.

	Ая дуугаа нийлүүлэхэд

	Анд нөхөд сайхан юм.

	(Б. Цэдэндамба хөрвүүлэв)

	 

	 


ЖАМСО ТУМУНОВ

	Жамсо Тумунович Тумунов 1916 онд Чит мужийн Агын Буриадын автономит тойргийн Тавтаанай гэдэг газарт төржээ.

	1936 оноос шүлэг бичиж эхэлжээ. Түүний «Эхийн ерөөлөөр» гэдэг шүлэг, найраглалын ном 1943 онд хэвлэгдсэн байна. «Сүхбаатар» (1946), «Жаргалантын галууд» (1952), «Шинэ шүлгүүд» (1956), «Дайны үеийн зохиолуудаас» 1960 гэдэг ном тус тус хэвлэгджээ. Мөн «Нойрноос сэрсэн тал» (1949), «Алтан бороо» (1955) роман хэвлэгдсэн байна.

	Ж. Тумунов Эх орноо хамгаалах аугаа их дайнд 1944—1945 онд оролцож явжээ. ЗХУКН-ын гишүүн байв. 1955 онд нас баржээ.

	Ж. Тумуновын «Талын бүргэд» (1942), «Д. Сүхбаатар» (1953), «Нойрноос сэрсэн тал» (1956), «Алтан бороо» (1960) манайд хэвлэгдэн гарч түүний уран бүтээлийг манай уншигчид сайн мэддэг болсон билээ.

	 

	 

	ДУУЧИН ОХИН

	Уран яруугаар дуугаа дуул

	Уул хад түүнийг чинь дуулаг!

	Газар дэлхийн уужим ч дуулаг!

	Гарсан төрсөн нутаг минь ч дуулаг!

	Амьдрал ажлынхаа тухай,

	Ачтын их эрдмийнхээ тухай,

	Хөгжүүн сэтгэл дурлалынхаа тухай,

	Хүний тухай дуугаа дуул.

	Аялгуут дуугаа яруухан дуул

	Арвин их нутгаар минь айлчлаг!

	Далайн долгионд эвхрэн яваг!

	Далавчит шувуутай уралдан нисэг!

	(Х. Цэвээн хөрвүүлэв)

	 

	 

	 

	АГА ГОЛ

	Ургац хадлан усалдаг

	Урсгал тунгалаг устайд чинь

	Урагш холыг зорьдог

	Ундармал Ага чамдаа би дуртай!

	Сурч мэдэхэд авьяаслаг

	Сонор сэргэлэн ухаантайд чинь

	Урин хөөрхөн ааштай

	Учирсан хонгор чамдаа би хайртай!

	(Х. Цэвээн хөрвүүлэв)

	 

	 

	 

	НАМАЙГАА БИТГИЙ МАРТААРАЙ

	Алс уулсын хярд

	Анхны цас бударлаа ч

	Алагхан нүд чинь бүргэлзэж

	Аандаа нулимс дусаллаа ч

	Битгий намайг мартаарай

	Би чамдаа ирнэ шүү.

	Хавсарга салхин шарлаж

	Хавартаа шуурга тавилаа ч

	Халуун улаан зүрх чинь

	Хагарч цавтаж байлаа ч

	Битгий намайг мартаарай

	Би чамдаа ирнэ шүү.

	Хоног тоолон бид чинь

	Хорогдон цөөрч байлаа ч

	Хоёр нүдэндээ нулимстай

	Холоос захиа хүлээлээ ч

	Битгий намайг мартаарай

	Би чамдаа ирнэ шүү.

	1942 он

	(Б. Цэдэндамба хөрвүүлэв)

	 


АЛЕКСЕЙ УЛАНОВ

	Алексей Ильич Уланов Эрхүү мужийн Усть-Ордын үндэсний тойргийн Боохоны районы Шаралдай гэдэг газарт 1909 онд төржээ.

	Түүний шүлгийн ном «Заглиг» (1934), «Шүлгүүд» (1940), «Чадал байвал алхлаач» (1943), «Байгалын хайр» (1973) тус тус хэвлэгдсэн байна.

	А. Уланов эх орноо хамгаалах аугаа их дайнд оролцож явжээ. Тэрээр олон жилийн турш эрдэм шинжилгээний ажил хийж «Буриадын баатарлаг туульс», «Аблай гэсэр», «Буриадын үлгэрүүд», «Буриадын утга зохиол болон аман зохиол», «Буриадын эртний аман зохиол» гэх мэт эрдэм шинжилгээний бүтээл туурвиж хэвлүүлжээ.

	А. Уланов хэл бичгийн ухааны доктор, ЗХУКН-ын гишүүн, ЗСБНХУ-ын Зохиолчдын эвлэлийн гишүүн, Буриадын эрдэм шинжилгээний гавьяат ажилтан юм.

	 

	 

	ХУСХАН

	Хун цагаан

	Хусхан хөөрхөн

	Цагаан ягаан

	Цамцтай бүсгүйхэн

	Ногоон торгоороо

	Намаалан

	Сарчигнаж

	Найганхан эрхлэн

	Намайгаа чи угтана.

	Хотолзон

	Нахилзан

	Хүүрнэн шивгэнэнэ.

	Хотойн туньж

	Хонон чи үглэнэ.

	Уяхан хусхан чамдаа

	Ухаангүй дурланам.

	Өвдөг сөхрөн унаж

	Үнсье дээ чамайгаа!

	1934 он

	(Х. Цэвээн хөрвүүлэв)

	 

	 

	 

	Бөглүү хавцлын энгэрт...

	Бөглүү хавцлын энгэрт

	Бүргэдийн үүр харсан юм.

	Багынхаа нөхдөд зочлон

	Баярлан дуулан явсан юм.

	Миний тоонот - бүргэдийн орон

	Мэлмий халтирам эрдэнийн хавцал

	Болд чулуун хавцал чамтай

	Болгоож дүйх юу байна вэ?

	1937 он

	(Х. Цэвээн хөрвүүлэв)

	 

	 

	 

	ДУРЛАЛЫН ТУХАЙ

	Галгүй голомт

	Голомт биш.

	Галгүй хүн

	Хүн биш.

	Галгүй бол

	Галав царцана.

	Галын эх

	Наран билээ.

	Ялгуун нарт хорвоод

	Янаг дурлал

	Наран билээ.

	Дурлаагүй бол гургалдай

	Дуу дуулж дөнгөхгүй ээ.

	1970 он

	(Х. Цэвээн хөрвүүлэв)

	 

	 

	 

	ТАНГАРАГЛАНАМ

	Абай Гэсэрээрээ

	Алдарт Байгалаараа

	Тангарагланам.

	Алтан дэлхийд төрөхдөө

	Алд биеийнхээ

	Хүйг хөндүүлэхдээ

	Булгад омогтонд

	Багтсандаа

	Бахархнам

	Агуу их орос орон!

	Ариун чиний ивээл доор

	Ахан дүүс цуглараад

	Алтан орд харшдаа

	Амгалан жарган амьдарна.

	Зүрх цохиж байсан цагт

	Зөн бэлгэ дүүрээн.

	Зөв замаар чинь

	Зол жаргалаа хамгаалан

	Зориглон жагсахад бэлхээн.

	Магнаг торгон

	Туг доор чинь

	Мятаршгүйгээр зүтгэн

	Мянган жил өнгөрсөн ч

	Миний орос орон чамтайгаа

	Мөнх хамт байхаа

	Тангарагланам.

	1971 он

	(Х. Цэвээн хөрвүүлэв)

	 


ДОНДОК УЛЗЫТУЕВ

	Дондок Аюушеевич Улзытуев Бэшүүрийн аймгийн Бэлшэр гэдэг газарт 1936 онд төржээ. Москва хотноо М. Горькийн нэрэмжит Утга зохиолын дээд сургууль төгсжээ.

	Түүний ном «Үзгийн гурван нууц» (1957), «Агь ганга» (1961), «Энхрий сэтгэл» (1962), «Хайранга» (1964), «Солонго» (1966), «Аадар» (1967), «Эргэлт» (1968), «Цагийн цуурай» (1970), «Өндөр даваан» 1972), «Агь гангын орон» (1974) шилдэг шүлгийн түүвэр нь тус тус хэвлэгджээ.

	Д. Улзытуев ЗХУКН-ын гишүүн, ЗСБНХУ-ын Зохиолчдын Эвлэлийн гишүүн байв. 1972 онд нас баржээ.

	Түүний шүлгийн ном «Эрин үеийн дуулал» нэртэйгээр 1974 онд БНМАУ-д хэвлэгдэж гарсан билээ.

	 

	 

	НАЙМ МӨРТ ШҮЛГҮҮД

	Гоолиг сайхан биетэй Гүнсмаа,

	Гэнэн хархан нүдтэй, Гүнсмаа,

	Салаа хоёр гэзэг чинь, Гүнсмаа,

	Саруул талын аялгуу гэлтэй, Гүнсмаа.

	 

	Идэр залуу насандаа, Гүнсмаа,

	Ижилдэн сууя даа, Гүнсмаа,

	Ээж аавын жаргалыг, Гүнсмаа,

	Эдлэн жаргая даа, Гүнсмаа.

	 

	* * *

	 

	Хадтай өндрийг давж чадахгүй бол

	Харгуйн бартаад гомдохоос яах вэ.

	Харийн чамтай ханилж чадахгүй бол

	Хувь заяандаа гомдохоос яах вэ.

	 

	Утаатын голыг гаталж чадахгүй бол

	Унасан мориндоо гомдохоос яах вэ.

	Урьхан чамтай учирч чадахгүй бол

	Уулзахгүйгээр... холдохоос яах вэ.

	 

	* * *

	 

	Хоёр хоногийн турш

	Хөхиж наргиж байгаад

	Гурав дахь дуулим шөнөдөө

	Гуниглан гутрахыг чинь гайхнам.

	 

	Гурав дахь дуулим шөнөдөө

	Гуниглан гутарч байгаад

	Дараачийн тунгалаг өглөө

	Даруухан инээмсэглэснийг чинь гайхнам.

	 

	* * *

	 

	Урд уулын бэлийг

	Униар манан бүрхээгээд байна,

	Учирсан ганц Жавзмаа минь

	Утаа май тавьсан бол уу даа?

	 

	Цаад уулын бэлийг

	Цагаан манан бүрхээгээд байна,

	Царайлаг ганц Жавзмаа минь

	Цайгаа чанасан бол уу даа?

	 

	* * *

	 

	Адар их хадан дээр

	Алтан үсэг сийлсэн ч,

	Аадар, мөндөр, салхинд

	Алга болж арилна.

	 

	Ард зоны сэтгэлд

	Ариун бодол таривал

	Арван сая жилд

	Ам дамжин мөнхөрнө.

	 

	* * *

	 

	Идэр залуу нас минь

	Энх байх нь яав даа.

	Ээж аав хоёр минь

	Мөнх суух нь яав даа.

	 

	Цагийн дөрвөн эргэлт

	Цагариг болоод өнгөрнө.

	Залуу насны эргэлт

	Зүүд болоод өнгөрнө.

	 

	* * *

	 

	Цахиур болд хоёрын,

	Цахилж гаргасан очноос

	Аав ээжийн голомт

	Асаж бадарсан гэлцдэг.

	 

	Холын үед нөхөрлөсөн

	Хэт цахиур хоёр шиг

	Үргэлж галтай гялалзан

	Үүрд бид хоёр яваасай.

	(Х. Цэвээн хөрвүүлэв)

	 

	 

	 

	«ДӨРӨВДҮГЭЭР САР»

	Аяа мишээлт сайхан хаврын өдөр!

	Хаалга үүдээ нээе, чамдаа!

	Хан тэнгэр, нарны туяатайгаа

	Хадган цэнхэр тэнгэрийнхээ өнгөтэй

	Хамт морилооч гэрт минь, чи!

	Аяа гэрэлт сайхан хаврын өглөө!

	Мяндсан шаргал утсыг

	Мянга мянгаар нь цацаглуулан

	Мандан гийх алтан нарыг

	Манай гарагтай холбож ирэв үү?

	Аяа баян тансаг хавар!

	Хөөрхөн шувууд ойд чуулж

	Хөхөө шувуу гоцлон дуулах

	Зуны сайхныг дагуулан

	Зулай даран морилон ирэв үү?

	(Б. Доржпалам хөрвүүлэв)

	 

	 

	МОСКВА

	Ордынкийн хуучин гудмаар

	ганцаар алхаж явтал

	Оросын түүхийн эхэн үе

	очтон гэнэт санагдаж

	Орой дээрээс минь тонгойлцон

	Орд харш, өргөөнүүд

	гэрэлт нүдээр ирмэцгээв.

	Москва, Москва —

	чиний түүх тодхон

	Монголчуудын хувь заяатай

	аль хэдийнээ холбоотой, чи.

	Бартаат их тайгыг

	эрэлхгээр гатлан,

	Бараг бүх ястантай

	бат холбоо тогтоон

	Төр засгийн чинь түрүүч үе

	төмөр мэт бэхжиж

	Төрөл садан ардын

	нэгдэл болон нягтарсан юм.

	Төвхнөхөөсөө эхлээд

	түмний түшиг гэгдэж

	Тив дэлхийн түмний

	төв нь болсоор ирсэн

	Төрөлх нийслэл хотоо

	эмжинхэн урссан

	Төвшин сайхан Москва гол

	түүхийн чинь аугаа гэрч.

	Оросын түүхийн булгаас

	эх авсан Москва гол

	Олонхон цуст тулааныг

	нуруун дээрээ үүрсэн.

	Дотоод гадаадын дайсны

	доргионт ширүүн үеийн

	Донсолгоот дууг

	усандаа шингээсэн...

	Элэнц хуланцын чинь бахархал

	эрдэмт их Ленин

	Эгнэгт мөнхрөн,

	энд одоо нойрсоно.

	Багш Лениний оюунаас

	барлагдан орших

	Бат өндөр багана —

	баатар улаан Москва.

	Өрнө дорнын

	хүйс дээр тодорч

	Өнө удааны найрамдал бэхэлсэн

	задаршгүй зангилаа.

	Ордынкийн хуучин гудамжаар

	орой шөнийн зоргоор

	Оюутны байр луу

	яаралгүйхэн чиглэсээр,

	Цэцэн цэлмэг бодолтой 

	ястан бүхний нөхдөөр

	Цээж дүүрэн нөхөрлөж

	алтан ганжирт Кремль,

	Арбатын талбай дээхнүүр

	Алхаж явахдаа

	алагхан зүрх минь догдолно.

	Анхны түүх чинь

	ард олны минь заяатай

	Анд төрөл байсанд нь

	аргагүй догдлоо юу?

	Амгалан шөнийн Москва,

	гудамжны чинь шуугиан

	Алгуур тайван замхарч

	аялгуу цуурай шингэрнэ.

	Төвшин ногоон гэрэлтэй

	такси л хааяа өнгөрнө.

	Төв рүү бололтой

	сүүлчийн цахилгаан тэрэг

	сүрэгтээ яаран жийгүүлж

	Сүржин царгиа дохиогоор

	цэцэрлэгт гудмыг цочооно.

	Кремлийн нандин цаг

	шөнийн цэнгэлэгт хангинаж

	Хишигт амгалан маргаашдаа

	хэтийн жаргал хайрлана.

	Ариун ураг Москва,

	анх түрүүн буухад минь

	Алган дээрээ намайг

	ачлал хайраар бүүвэйлсэн.

	Таван жилийн туршид

	таван тивийн үрстэй

	Талын малчны хүүг

	танил болгож өгсөн.

	Баглаа номлол заасан

	багш нар минь эндхийнх.

	Бардам яриа дэлгэсэн

	нөхөд минь эндхийнх.

	Баян дэлгэр цээжтэй

	эцэг мэт Москва

	Баяр жаргал, итгэл найдвар минь

	цөм чамтай холбоотой

	Москва Москва,

	язгуурын минь нандин сүлд

	Мандсан тугийн минь

	алтан индэр

	Далай шиг уудам

	эх орны минь голомт

	Далайсан дайсны

	давшгүй өндөр даваа!

	Төрөлх Москва,

	түм түмэн дэнлүү чинь

	Түүхэнд үзэгдээгүй

	түүдэг адил яралзана.

	Үүрийн туяатай

	өнгө нэгдэн хоршиж

	Өндөр тэнгэрийн

	хаяа доогуур зэрэглээтнэ.

	Эржин шижир

	Софийн сүмийн ганжрыг

	Эртийн нарны

	илч туяа илнэ.

	Энгэр их

	Улаан талбайг доргиож

	Ээлжит харуул

	эгц алхлан солигдоно. 

	Шинэ өглөө

	шилжин ирлээ

	Москва даяар!

	Ширэм болд дуугаар

	их хотыг чичрүүллээ.

	Ширээдэс ган буцалсан

	Лихачев, Кировын нэрэмжит

	Шилдэг том үйлдвэрүүд

	алтан оч шидэлнэм.

	Амархан сайн уу,

	Москва хотын минь

	амгалан өглөө!

	Алхлан явсаар би,

	амгалан өглөөтэй чинь

	мэндлэн золгов оо!

	Азай буурал түүхийг чинь

	санан санасаар

	Ая дууныхаа дээжийг

	эртийн нарнаар

	уралданхан баринам!

	(Б. Цэрэндаш хөрвүүлэв)



	
БАРАС ХАЛЗАНОВ

	Барас Халзанов 1938 онд Сэлэнгийн аймгийн Жаргалант гэдэг нутагт төржээ. Москва хотноо Кино урлагийн дээд сургууль төгсжээ.

	Б. Халзанов «Далай дээр» (1968), «Далай сайн байна уу?» (1976) ном хэвлүүлжээ. «Цагаан морь», Сар хиртсэн нь» зэрэг хэд хэдэн кино найруулжээ.

	 

	 

	ТӨРСӨН НУТГИЙН ДУУН

	Бөмбөрцөг энэ дэлхийг

	Бүтэн тойроод үзэхэд ч

	Төрсөн тоонот нутаг шиг минь

	Танил юм үзэгдсэнгүй.

	 

	Өргөн энэ дэлхийг

	Үзэж хараад ирэхэд ч

	Өссөн төрсөн нутаг шиг минь

	Өөрийн бодолд буусангүй.

	 

	Алтан энэ дэлхийг

	Аялж сонирхоод үзэхэд ч

	Аавын төрсөн нутаг шиг

	Ачтай юм бодогдсонгүй.

	 

	Энэ сайхан дэлхийн

	Энд тэнд яваад үзэхэд ч

	Ээжийн төрсөн нутаг шиг

	Эрхэм юм санагдсангүй.

	1970 он
(Х. Цэвээн хөрвүүлэв)

	 

	 


ЦЫРЕН-ДОНДОК ХАМАЕВ

	Цырен-Дондок Хамаевич Хамаев 1937 онд Бэшүүрийн аймгийн Шэбэрт гэдэг нутагт төржээ. Түүний «Далавч нь ургасан дэгдээхийнүүд» (1960), «Сайхан сэтгэл» (1964), «Найдлага» (1967), «Мартагдашгүй өдрүүд» (1970), «Үер» (1975), «Нэрлэсэн ах» (1978), «Урт намрын цэцэг» (1981) өгүүллэг, туужийн номууд, «Дуучны сэтгэл» нэртэй шүлгийн түүвэр 1973 онд хэвлэгдсэн байна. Мөн «Зүлэг ногоо» гэдэг роман бичсэн байна.

	 

	 

	ТИЙМ ЦАГ БАЙСАН

	Шалбаагийн хүйтэн усыг

	Саарьтай хөлөөрөө туулахдаа

	Сайхан гэж боддог ч цаг байлаа.

	Булигаар, ширэн улавчаа

	Бургасан дотор мартаад

	Буцаад явдаг ч үе байлаа.

	Тоглож өссөн найзаа

	Тоншиж айлгаад хөөдөг

	Томоогүй ч цаг байлаа.

	Шилийн хөндий жалгад

	Чихэр өвс малтаж аваад

	Шимж амталдаг ч үе байлаа.

	Найз үеийн хүүхдээ

	Наадам тохуу хийж

	Наргиж байсан ч цаг байлаа.

	Бүрхэг шөнө манаанд гараад

	Буугаа бариад унтаж байсан

	Бүтэлгүй ч цаг байлаа.

	Хонины фермийн харуулд

	Халаа ээлжээс аваад

	Хонодог ч үе байлаа.

	Өргөн талын дунд

	Өнгийн цэцэг түүж

	Өнждөг ч цаг байлаа.

	Шөнө дунд болсон ч

	Сэтгэлтэй хонгороо үдээд

	Сэмхэн харьдаг ч үе байлаа.

	Идэр насны эхэнд

	Эрээн цоохор энэ явдал

	Эзлээд ирдэг үзэгдэл юм.

	1967 он

	(Х. Цэвээн хөрвүүлэв)

	 


ДАНРИ ХИЛТУХИН

	Данри Данилович Хилтухин 1905 онд Эрхүү мужийн Боохоны районы Заглиг гэдэг нутагт төржээ. 1930 оноос оросоор шүлэг бичиж эхэлжээ. «Хувь заяатны эх орон» (1936), «Нарны туяа» (1938), «Эх орныхоо төлөө» (1942), «Байлдагчийн уянга» (1943), «Адуучны дуун» (1948), «Саяанд» (1951), «Нөхөрлөлийн гаанс» (1956), «Шилдэг зохиолууд» (1959), «Миний хот, миний Ленинград» (1972), «Ольхоны оргилын бүргэд» (1974) зэрэг ном хэвлэгджээ.

	Өсвөр үеийнхэнд зориулж олон ном бичсэн байна. Түүнээс зарим нэгийг нэрлэвэл «Найз охид» (1955, 1958), «Онгоц» (1954), «Дэвхрэн-дэвхрэн» (1959), «Сансрын хөлгийн буудал» (1961), «Эрхүү» (1966), «Бяцхан хүүхдүүд», «Баатрын тухай үг» (1970) зэрэг болно.

	Д. Хилтухин Эх орноо хамгаалах аугаа их дайнд оролцож явсан юм. ЗСБНХУ-ын Зохиолчдын эвлэлийн анхдугаар их хуралд төлөөлөгчөөр оролцсон байна. 1978 онд нас баржээ.

	Д. Хилтухиний «Дэвхрэн-дэвхрэн» гэдэг номыг БНМАУ-д 1961 онд хэвлэн гаргажээ.

	 

	 

	НУТАГТАА БУЦАХАД

	Цэнхэр довон

	дээр гараад

	Сэтгэл догдлон

	өгүүлнэм чамдаа:

	— Сэлэнгэ, Сэлэнгэ минь,

	амар сайн уу?

	Сэвэлзэх салхиа

	нааш нь үлээгээч.

	Ариухан чиний

	анхилуун үнэр

	Алсын дайнд

	мордохын өмнөөс танил...

	Зүүд нойронд

	дотно байдаг

	Зөөлөн дулаан

	агаар амьсгалтай...

	Шинелиэ энд

	тайлж тавиад

	Чогчигын аялгуу

	сонсож би хэвтье.

	Зүрхний угаас

	энхрийлж дахин

	Зүлэгт ногоон

	Эргийг чинь илье...

	Намайг тойрсон

	цэцгийн анхилуун үнэр

	Нэрмэл сархдаас

	ялгаа байхгүй.

	Мөнгөн долгиот

	мөрний дуслууд

	Мичид мэт

	олон байна...

	Цоор хөгжмийн

	аялгуу шиг

	Содон чимээтэй

	Сэлэнгэ мөрөн...

	Эмнэг хүлгээ 

	эмээллэж унаад

	Исгэрэн дуулан

	салхи сөрөөд давхих сан.

	Салаа замын

	айл бүхэн

	Сонирхож надаас асуувал

	саадгүй би яриа дэлгэнэ:

	— Дайснаа дараад

	даагаа сүүлдээд

	Гэртээ харихаар

	алхаж явна гэнэ, би.

	(Х. Цэвээн хөрвүүлэв)

	 


ЧИМИТ-ДОРЖИ ЦЫДЕНДАМБАЕВ

	Чимит-Доржи Цыдендамбаев 1918 онд Загарайн аймгийн Тарбагатай гэдэг нутагт төржээ. «Эх орны минь өдрүүд» нэртэй шүлэг, найраглалын ном нь 1940 онд хэвлэгджээ. «Ялалтын замаар» (1943), «Гавардеец» (1945), «Маргааш өглөө» (1948), «Соном Гармаев» (1954), «Буриадын угалз» (1958) онд хэвлэгджээ. Буриадын анхны эрдэмтэн Банзарын Доржийн тухай хүүрнэл зохиол «Банзарын хүү Доржи» (1952), «Эх нутгаас алс» (1959) ном хэвлүүлжээ.

	Ч. Цыдендамбаев ЗСБНХУ-ын Зохиолчдын эвлэлийн гишүүн байв. 1977 онд нас баржээ.

	 

	 

	ХҮЧ

	Ган төмрийн үртэс

	Галт цахиурын хэлтэрхий

	гарын алганд уулзахдаа

	Гайхам ид шидээрээ

	Гал оч үсэргэдэг юм.

	 

	Хэтний цагаан ган

	Хээрийн цахиур хоёр

	Осгосон хүнийг аврах

	Оч галаар барахгүй

	Одтой шөнийн түүдгээр

	Олныг дулаацуулдаг юм.

	(Б. Цэдэндамба хөрвүүлэв)

	 

	 

	ҮГ ХЭЛ

	Ган төмөр хатуу ч бол

	Гар даахгүй хугарах бий.

	Урамтай ир нь мохож

	Улаан зэвд идүүлэх бий.

	 

	Бид бүхний эртээс нааш

	Билүүдэх мэт хурцалсан

	Ардын сайхан үг хэлний

	Ааг ир нь мохоогүй.

	 

	Үнэн ганц үгийн

	Үнэ цэнэ цэгнэшгүй,

	Үүр олон дайсныг

	Үтэр дийлэх чадалтай!

	(Б. Цэдэндамба хөрвүүлэв)



	
ЦЫДЫП ЦЫРЕНДОРЖИЕВ

	Цыдып Балданович Цырендоржиев 1949 онд Хэжэнгийн аймгийн Хэжэнгэ тосгонд төржээ. Түүний ном «Энхрийлэл» (1979), «Шалсаанын хойморт» (1982) хэвлэгджээ.

	Ц. Цырендоржиев ЗХУКН-ын гишүүн, ЗСБНХУ-ын Сэтгүүлчдийн холбооны гишүүн юм.

	 

	 

	Одоо чамдаа шуудхан хэлье...

	Одоо чамдаа шуудхан хэлье,

	Ариун хүсэл дурлал минь

	Аяндаа юунд холдов доо.

	Янаг хонгорын минь

	Яруухан дуу, торомгорхон нүд

	Сэтгэл бодолд тааламжгүй

	Санагдах болсон нь юуных бол.

	Одоо чамдаа шуудхан хэлье,

	Зайлж явах болсноо

	Заяа тавилан гэх үү дээ.

	Танхил хөөрхөн бүсгүйн

	Талимаарсан харцанд итгээд

	Хайр сэтгэл минь харин

	Хөндийрч байгаа биш шүү.

	Одоо чамдаа шуудхан хэлье,

	Үүрдийн хүсэл дурлал минь

	Үлээж хийсгэсэн юм шиг үгүй болов.

	Ариун зөөлхөн биеийг чинь

	Алжаал үзсэн гараараа

	Илэн таалан

	Энхрийлэх аз дутсаны учрыг...

	Одоо чамдаа шуудхан хэлье...

	1975 он

	(Х. Цэвээн хөрвүүлэв)

	 

	 


ГУНГА ЧИМИТОВ

	Гунга Гомбоевич Чимитов 1924 онд Мухар-Шэбэрийн аймгийн Хошуун-Үзүүр гэдэг нутагт төржээ. Театр, хөгжмийн сургууль, Москва хотноо М. Горькийн нэрэмжит Утга зохиолын дээд сургууль төгсжээ. Түүний «Манай хамтралын хүүхдүүд» (1955), «Цэлгэр цагаан Түгнэ минь» (1958), «Цэцгээгийн найзууд» (1959), «Зальтай чандага» (1961), «Ажилсаг Бат, эрх Батаадай» (1965), «Ээжийн баяр ойртлоо» (1967), «Наран» «1968), «Улаан буудайн шаргиа», «Сүлд модны наадам сайхан» (1970), «Тариа» (1974), «Гурван дэвтэр» (1979), «Хөдөө мэндэлсэн шүлгүүд» (1984) зэрэг ном хэвлэгдсэн байна.

	Мөн «Сайн хүний царай» (1964), «Хамтралын дарга» (1966) найрууллын ном, «Догьчууд» (1961), «Хатуу хариулт» (1972), «Мэлхийн санаа далайд» (1981) зэрэг ёгт үлгэрийн ном тус тус хэвлүүлжээ. Бас Орос Зөвлөлтийн сонгодог зохиолчдын олон бүтээлийг эх хэлнээ орчуулжээ.

	Г. Чимитов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	 

	ЦЭЛГЭР ЦАГААН ТҮГНЭ МИНЬ

	I

	Түрүүчийн удаа чимээ өгч

	туйлын чангаар

	чи бархирсан гэдэг.

	Түгнэ нутгийн хойморт би

	тэр жилийн намар

	төрсөн нь энэ байжээ.

	Тоонто тахидаг

	Буриад заншлыг

	хүндэтгэн,

	Тос ихээр

	гал голомтдоо

	өргөсөн гэдэг.

	Ширүүн галд

	чимээтэй нь аргагүй

	дүрсхийж

	Шингэсэн л биз

	баярт өдрийн

	буяны өргөл.

	Миний төрсөнд

	«Баард» нохой маань баярлан

	амаа тамшааж

	Манайд байсан хүмүүсээс

	яс усхан

	хүртжээ.

	Хавь ойрын айлуудаас

	хүүхэд олон 

	цугларч

	Харин би ч гэсэн

	хүүхдийн тоонд

	орж эхэлсэн биз.

	Өвгөд хөгшид

	сайхан ерөөл тавьжээ

	ерөөл бат орших болтугай! —

	Үнэн шулуун сэтгэлтэй

	сайхан хөвгүүн болж

	өнө удаан жаргаж яваарай!»

	Бяцхан миний хажууд

	хонины нэхий өлгийд минь

	борвитой шаант өлгөсөн гэдэг.

	Малчин болох

	заяа сүлд минь

	энэ байсан юм.

	Төрж гарсан

	түүхийг минь

	Түгнэ нутаг минь

	өгүүлсэн юм.

	 

	 

	II

	Он жилүүд

	Огцом түргэн өнгөрч байна.

	Он жилүүд

	Одоо ч намайг өөрчилж байна.

	Он жилүүд

	Уугуул нутгийг минь

	Өөрчилж байна.

	Уудам цэлгэр

	Түгнэ нутгийг минь ч

	Өөрчилж байна.

	Он жилүүд.

	Орон нутагт минь

	Сургууль байгуулж байна.

	Эрдэм номын

	Эрдэнийн сан арвин юм.

	Эхлэх тавцангаас

	Ахиад дээшээ шат...

	Он жилүүд

	Энэ шатыг дамжуулж байна

	Улам өөд нь

	Уудам Түгнэ минь давшуулж байна.

	 

	 

	III

	Хөхөөн дуу уянгалсан тунгалаг агаар

	Хөдөө хээрийн урин дулаан газраа

	Хүн болж гараа ганзаганд хүргэснээс хойш

	Хүндэтгэж явдаг юм, цэлгэр цагаан нутгаа.

	Элэг зүрхээ тэнийлгэж

	Эх нутгаараа аялж явахад бахтай.

	Хүн болж гараа ганзаганд хүргэснээс хойш

	Хөдөлмөрч ард түмнээ хүндэтгэж байдаг юм.

	Хөхиүн дориун ааш занг нь

	Хурц цэцэн ухааныг нь

	Хүндэтгэж би явдаг юм.

	Түгнийн талд явахад

	Урамтай баяртай байдаг юм.

	Төрөл олон түмэнтэйгээ уулзаж байхад

	Таатай сайхан байдаг юм.

	 

	 

	IV

	Намжаа туяа сацарлаа дэлгэн

	Наран цэлмэгт мандав.

	Цэлгэр цагаан Түгнэ чамдаа

	Сэтгэлийн үгээр ханднам:

	— Баярлалаа нутаг минь!

	Тал нутаг минь!

	Бодол сэтгэлийг минь хангалаа.

	Зол заяагаар намайг ерөөж

	Зориг хүслийг минь бадрууллаа.

	Голомт нутаг минь баярлалаа,

	Гол горхинууд минь

	Санасан газарт минь хүргэлээ.

	Сайхан рашаан надад өргөж

	Сайн бүхнийг надад ерөөлөө.

	Тунгалаг ариун илчит нартай

	Цэлмэг тогтуун өдөр шиг санагдаад

	Сэтгэл зүрхэнд минь ойр дотно

	Цэлгэр цагаан Түгнэ минь!

	(Х. Цэвээн хөрвүүлэв)

	 

	 

	 

	ЯРУУНА

	Яруунд, Ярууна манай

	Ямар уудам нутаг вэ!

	Явж үзэхээр зорьсон хүн

	Ядарч л захад нь хүрнэ.

	 

	Яаблан уулын нурууг

	Явган мацаад давахгүй.

	Хөвч тайгын өргөнийг

	Хэжээд давж чадахгүй.

	 

	Гурван их Ярууна,

	Гучин гурван Гулбай,

	Цэлгэр нутгаа чимэглэн,

	Цэнхэртэн алсаас гялалзана.

	 

	Заза, Энгэр, Хоолойн гол

	Витимдээ цутган урсана,

	Үд мөрөн эндээс эх авч

	Өргөн Сэлэнгэд цутгана.

	 

	Байгалийн их баялгийг

	Бахархаж гайхуулан хэлмээр байна.

	Алтнаас эхлээд эрдэнийн зүйл

	Ашигт малтмалын нөөцтэй байна.

	 

	Баялаг гэдэг эцэстээ

	Бодит хүнийг хэлнэ байх.

	Алтан гартай урчууд

	Алдарт Яруунад олон байна.

	 

	Уулаар зүйрлэм мах,

	Усаар зүйрлэм сүү.

	Ажилсаг олны гараар

	Арвин ихээр авдаг байна.

	 

	Ажлын бүтээл алдар нь болоод

	Аймгийн нэр мандаж байна.

	Ярууныхан ажлаараа

	Ямагт цуутай байдаг юм.

	 

	Арвай тариа ургуулж,

	Адуу малаа өсгөж

	Соёл, боловсролоор өөдрөг

	Цогтой хөхиүн амьдарч байна.

	 

	Өргөн уудам Ярууныхан

	Өөр юугаар баян бэ?

	Аглаг хөвч нутагт нь

	Ан амьтан элбэг байна.

	 

	Хандгай, булга ч байна,

	Халтар үнэг - ан бүхэн байна.

	Анчин хүний ажлыг

	Ажиглаж харж л явлаа.

	 

	Дуут залгаа Ярууны

	Цуутай олон нуурт

	Завсар зайгүй яралздаг

	Загасны зууш ч амттай байна.

	 

	Жил бүр уралдаанд түрүүлж

	Жигд амжилтаар гайхуулж байдаг

	Хүдэр чийрэг загасчдын хөдөлмөр

	Хүндтэй нэгэн ажил байна.

	 

	Зон олондоо цуутай энэ нутгаар

	Зуны сард аялаад ирсэн юм.

	Хүний сайхан хөдөлмөр бүтээлийг

	Хөхиүн баяртай харж явлаа.

	 

	Нутгийн баян түүхээс

	Нуулгүй ярьж өгдөг

	Ахмад настан Аюшин Дамдиновын

	Ажил үйлстэй танилцлаа.

	 

	Буриад орон дотроо

	Бууршгүй мөнх алдартай

	Өргөн сайхан Ярууныхан

	Өдөр өдрөөр хөгжиж байна.

	(Х. Цэвээн хөрвүүлэв)

	 

	 

	 

	ХУРДАН МОРЬ

	(Ёгт үлгэр)

	 

	Элдэв ажилд дааганаасаа зүтгэсэн

	Энгийн нэгэн хээр морь

	Зуны нэгэн баярт уралдаж

	Зулай барьж түрүүлэн ирсэн юм.

	— Гийнгоо, гийнгоо!

	Манай нутгийнханд ингэж

	Баатрын хүлэг тодорсон юм!

	Хээр морины чих дүлийртэл

	Хэдэн талаас нь уухайлан хашхирлаа.

	Аргамаг хүлгийн зураг аваад

	Алдар цолыг нь дуудан, цоллов.

	Энэ хурдан морийг

	Ижил сүргээс нь таслав.

	Шил будаг болсон шилтгээн мэт

	Шинэ байранд оруулав.

	Хөх ногоо, овьёосоор тэжээж

	Хүйтэн булгийн ус уулгана.

	Өдөр бүр түүнийг угааж

	Үс хялгасыг нь самнан гоёно.

	Галт тэргэнд ачиж аваад

	Газар бүрийн хотоор явуулна.

	Өндөр амжилтыг нь давтан дурсаж

	Үзэсгэлэнгийн байранд магтан үзүүлнэ.

	Хөхөл, сүүлийг нь гоёж боогоод

	Хүн олонд хээр морио гайхуулна.

	Хөөрхий тэр зогссоор байгаад

	Хөл бие нь хүндэрсээр...

	Хайртай хурдан морь маань

	Урьдын хурдаа мартаад

	Урагш явахгүй хашин болов.

	Алдар цолд хэмжээ бий гэж

	Ариун сургаал болгож

	энэ үлгэрээ төгсгөв...

	(Х. Цэвээн хөрвүүлэв)

	 


МИХАЙЛ ШИХАНОВ

	Михайл Михайлович Шиханов 1937 онд Хиагт хотод төржээ. Улаан-Үд хотноо Д. Банзаровын нэрэмжит Багшийн дээд сургууль төгсжээ. Түүний бичсэн «Улаалзай» (1966), «Өөр тийшээ» (1970), «Түрүүчийн цас» (1975), «Миний Сибирь» (1977), «Нүхэн зам» (1981) ном хэвлэгджээ.

	М. Шиханов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	 

	УГ ГАРАЛ МИНЬ

	Өндөр өвс халиурсан

	Өргөн дэлгэр нутаг минь

	Өлгийдөн намайг өсгөлөө.

	Хонгор жаахан биед минь

	Хоёр орны зүрх цохилж

	Хотол сайхан буриад

	Хосгүй нөхөр орос

	Нэгэн эцгийн үрс шиг

	Нэг л сайхан зүс

	Нэгэн биеийн минь цогцос.

	1973 он

	(Д. Дамбадаржаа хөрвүүлэв)

	 

	 

	ХҮҮХНҮҮД

	Хуучирсан, бас шинэхэн

	Хувцастай хүүхнүүд

	Худгийн дэргэд зогсохдоо

	Хувин барин шуугьж

	Худал үнэн үгээр

	Хууч хөөрөн зогсдог юм.

	Үүр хаяарахаас эхлэн

	Өвс хадахаар гарснаа

	Үдшийн бүрийд харихдаа

	Халуун усанд орж

	Хамаг биеэ угаагаад

	Амарч суух нь аятайхан.

	Харин өглөө харахад

	Хачин сайхан цагаахан

	Хайр хүрмээр дулаахан.

	1975 он

	(Д. Дамбадаржаа хөрвүүлэв)



	
АНАТОЛИЙ ЩИТОВ

	Анатолий Владимирович Щитов 1934 онд Хиагт хотод төржээ. Омск хотноо Хөдөө аж ахуйн дээд сургууль төгсжээ.

	Түүний ном «Шүлгүүд» (1964), «Анд нөхдөдөө зориулсан шүлгүүд» (1970), «Цагаан зүсрэлийн тухай дууль» (1975) нэрээр тус тус хэвлэгджээ. 

	А. Щитов ЗХУКН-ын гишүүн, ЗСБНХУ-ын Зохиолчдын Эвлэлийн гишүүн юм.

	 

	 

	ХҮЛЭЭЛТ

	(Замын тэмдэглэлээс)

	 

	1

	Газар дэлхийн гангийн уршиг

	Галдах гэсэн шиг нар шарна.

	Тэнүүн талын тэнгис биш

	Тариан талбай нэлдээ шатна.

	Аадар бороо багахан ч гэсэн ороосой

	Ажлын сайчууд ингэж бодно.

	Тэнгэрт ганцхан ч үүлгүй

	Тариа будаа авч чадахгүй нь гэж

	Талын районы дарга нар

	Тоос татуулан машинтай өнгөрнө.

	— Хэцүү ийм гантай үед

	Хүнтэй ярилцах зав алга гэлцэнэ.

	 

	 

	2

	Урьдын адил наран шарна

	Уршиг зовлон татахгүй нь мэдээж.

	Баруун зүг рүү онгоц ниснэ

	Байгал - Амарын барилга руу одно.

	Хөвч тайгыг хүчээр гатлан

	Хөнгөн биш зам тавигчид сайн уу?

	Олон нөхдийн сэтгэл нэгдэж

	Орон улсын минь судас цохилно.

	Улс гүрэн маань биднийг уриалан

	Урагшлан давшихын ерөөл тавина.

	Хойд Муйск, Четвернийн бригад

	Холыг зорин урагшилсаар байна.

	Хадыг нүхлэн замчил, Евгений

	Хамаг олон өөрсдийн ажилтай.

	Бид ч гэсэн ажлаа амжуулан

	Буцаад мөн л онгоцоор ирнэ.

	 

	 

	3

	Аж байдал сайхан байтал

	Аргагүй юм бас учирдаг

	Нижнеангарскад гэнэтхэн

	Нэлэнхий их аадар бууж

	Гурван хоног тэнгэр цоорч

	Гурав хоногт хүмүүс зүдэрнэ.

	Байгал далайн орчин тойрныг

	Баглагар хар үүл нөмөрнө.

	Онгоц нисэхгүй аадар шаагина

	Орчлон дэлхийн бэрхшээл энэ.

	Хүн олон уйдаж, муудна

	Хэдийд нисэхийг асууж сураглана.

	Тал нутаг ундаалж байхад

	Тариан тухай бодол ургана.

	Үүрийн гэгээнд хамтралын дарга

	Өргөн талаа мишээн харна.

	Тариаланч олны царай сайхан,

	Тал нутаг мөн л сайхан.

	Аадар бороо орсон үед

	Ангасан газар бүүр ч сайхан.

	 

	 

	4

	Хөдөө талдаа бороо оруулахыг

	Хүсэж явсан миний бие

	Нар гарахыг бас л хүлээн

	Найдлага алдан буудалд суунам.

	Олон хоног бороонд норж

	Онгоц хүлээн уйдаж байхдаа

	Аялан явагсдад бороо хэрэггүй,

	Ажилч тариачдад бороо хэрэгтэйг

	Оюун санаандаа тунгаан байж

	Онцын сайхан ажлаа бодоход

	Аадар бороонд саадгүй нисэх

	Агаарын хөлөг хийхэд итгэнэм.

	1979 он

	(Д. Дамбадаржаа хөрвүүлэв)



	
ЖОРЖ ЮБУХЛЕВ

	Жорж Долгорович Юбухаев 1950 онд Түнхэний аймгийн Тооро гэдэг нутагт төржээ. Дээд сургууль төгссөн байна.

	Түүний шүлгийн анхны ном «Эхэн» (1981), «Мөнгөн уяа» (1984) тус тус хэвлэгдсэн байна.

	 

	 

	МӨНГӨН УЯА

	Мөнгөлөг өнгөт уяанд чинь

	Морио би уясан сан.

	Ухаалаг хөөрхөн нүднээс чинь

	Учрахын одыг олсон сон.

	Уян налархай үгэнд чинь

	Уянгат аялгуу нь болсон сон.

	Өргөн тал шиг сэтгэлд чинь

	Үүрдийн жаргалыг эдэлсэн сэн.

	Сүлжмэл хархан гэзгэнд чинь

	Сэтгэлийн увдис шингэсэн сэн.

	Мөнгөлөг өнгөт уяанд чинь

	Насны хүлгээ уясан сан.

	Холын нутаг орноос

	Хань нөхдөө урьсан сан.

	Алдарт уяаны дэргэд, би

	Ааруул идээтэй угтсан сан.

	(Х. Цэвээн хөрвүүлэв)

	 

	 

	 

	Зах хязгааргүй...

	Зах хязгааргүй

	Замлин хорвоод

	Жижигхэн дэлхий

	Эргэдгээрээ эргэнэ.

	Нүдний хараа үл гүйцэх

	Нэн холын уудамд

	Нээгдээгүй ертөнцүүд

	Нисэн эргэсээр байна. 

	Хүний ухаан

	Хүрэх аргагүй

	Хүчир тэр зайд

	Хөнгөн агаар байхгүй.

	Хуанлийн хуудас сөхөгдсөөр

	Хүн цааш явсаар

	Агуу их бодол

	Ариун гайхамшиг эрмэлзлээр

	Энэ дэлхийгээс

	Эх авч аялан

	Түмэн оддыг

	Түргэн дамжин яваасай.

	(Х. Цэвээн хөрвүүлэв)

	 

	 

	 

	ДУРЛАЛ

	Дурлалаас дээш юм

	Дурсах хүн бий юү?

	Дурлалаас доош юмыг

	Дурдах хүн гарах уу?

	Дурлалаас ойрхон юм

	Дурсах хүн бий юу.

	Дурлалаас хол юмыг

	Дурдах хүн гарах уу?

	Дурлалаас амтат юм

	Дурсах хүн бий юү?

	Дурлалаас гашуун юмыг

	Дурдах хүн бий юу?

	Дурлал хайрыг минь эргүүлж

	Дуулах хэн ч гарахгүй.

	(Д. Дамбадаржаа хөрвүүлэв)

	 

	 

	Шөнөжин санаа алдлаа гээд...

	Шөнөжин санаа алдлаа гээд

	Сайхан ээж минь үглэнэ.

	Зөн бэлгэдээ чамайг санан

	Зүүд нойрондоо уярнам.

	Дуулим талыг баясааж

	Дуулан жиргэх шиг одно, чи.

	Дуудаж чадалгүй үлдэж

	Дуугүй гунихыг минь ойлгоно, чи.

	Цэцэгт дурлалын дэлбээг

	Цэвэрхэн чи минь ойлгооч

	Сэтгэл бодлын минь үүдийг

	Нээгээд чи минь жаргаач.

	Шөнөжин санаа алдлаа гээд

	Сайхан ээж минь үглэнэ.

	Зөн бэлгэдээ чамайг санан

	Зүүд нойрондоо уярнам.

	(Д. Дамбадаржаа хөрвүүлэв)

	 

	 

	Жил цагийн сайхан... 

	Жил цагийн сайхан

	Жинхэнэ үед төрсөн

	Үүлэн хээтэй цэцэг

	Үргэлж наддаа барьсан

	Үүрдийн ганц амраг минь

	Дуучин хөхөө надад

	Дурлал хайрыг чинь шивнэлээ.

	Насны минь, замыг чамд

	Наран нууцаар заалаа

	Насан туршийн амраг минь.

	(Д. Дамбадаржаа хөрвүүлэв)

	 

	 

	Хүүхэд насандаа тоглодог... 

	Хүүхэд насандаа тоглодог

	Хөнгөн дугуй минь хаана байна?

	Хүү чамдаа үзүүлэх сэн,

	Хаягджээ тэр минь хаана ч юм.

	Хөөрхий миний багахан үед

	Хөгжин наадсан нөхөд минь

	Эргээд насандаа очдог бол

	Эцтэлээ бас наадах сан.

	(Д. Дамбадаржаа хөрвүүлэв)

	 

	 

	 

	ХАРИУ ЭРНЭМ

	Азтай үеийг минь сануулан

	Аянчин шувууд ирнэ.

	Хүслэнт холын минь тэмүүллийг

	Хаврын салхи сэргээнэ.

	Аянчин шувууд буцаж

	Аясын хорвоо сэржигнэв.

	Шинэхэн зөргүүд нэмэгдэхэд

	Чи минь наддаа бодогдов.

	(Д. Дамбадаржаа хөрвүүлэв)

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Туполевын зохион бүтээх товчооны бүтээсэн онгоц (ЦБ) 




	[←2]
	 Гасор — урамтайяа (Эвенкээр)




	[←3]
	 Одёр — бахтайяа (Эвенкээр)

